രണ്ടാം വിവാഹം മറ്റുള്ളവരുടെ കണ്ണിൽ നിധിയാണ്; പക്ഷെ അവർ നേരിടുന്ന അഗ്നിപരീഷണം വേറെ എന്തുണ്ട്; കുറിപ്പ് വൈറൽ..!! – Online Malayali\nരണ്ടാം വിവാഹം മറ്റുള്ളവരുടെ കണ്ണിൽ നിധിയാണ്; പക്ഷെ അവർ നേരിടുന്ന അഗ്നിപരീഷണം വേറെ എന്തുണ്ട്; കുറിപ്പ് വൈറൽ..!!\nBy David John On Jun 15, 2020\nആദ്യം വിവാഹം പലപ്പോഴും പല കാരണങ്ങൾ കൊണ്ടും തകരുമ്പോൾ രണ്ടാം വിവാഹം എന്നുള്ളത് പലർക്കും ആശങ്ക ആണ്. വേവലാതികൾ ആണ് എന്ത് സംഭവിക്കും. തന്റെ മറ്റൊരാളിൽ ഉണ്ടായ മകനെയോ മകളെയോ പുതിയ പങ്കാളി നോക്കുമോ എന്നുള്ള ഭയം അടക്കം ഉള്ള ഒട്ടേറെ കാര്യങ്ങൾ ഉണ്ട്. അതിനെ കുറിച്ച് കല കൗസിലിംഗ് സൈക്കോളജിസ്റ്റ് എഴുതിയ കുറിപ്പ് ആണ് വൈറൽ ആകുന്നത്.\nഎത്ര പ്രായം ആയി എന്നതിൽ അല്ലല്ലോ..\nഎത്രത്തോളം വിവേകം ഉണ്ടാകുന്നു എന്നതിൽ അല്ലെ കാര്യം.. വളർച്ചയെത്താത്ത ചില മനുഷ്യരായ നാം.!\n” രണ്ടാം വിവാഹം ആയാൽ എന്താണ്.. എത്ര സന്തോഷത്തോടെ ജീവിക്കുന്നു എന്ന് ഞങ്ങളെ കുറിച്ച് പറയുന്നത് കേൾക്കാം..\nപക്ഷെ, ഞാൻ അനുഭവിക്കുന്നത് എനിക്ക് മാത്രമേ അറിയൂ..” ഇതെന്നോട് പറഞ്ഞ യുവതിക്ക്.. തത്കാലം നന്ദിനി എന്ന് പേര് നൽകാം..\nആദ്യ വിവാഹത്തിൽ അദ്ദേഹത്തിന് ഒരു മകൾ ഉണ്ട്. എനിക്ക് ഒരു മകനും.. അദ്ദേഹത്തിന്റെ ആദ്യ ഭാര്യ മരിച്ചു പോയതും ഞാൻ വിവാഹമോചിത ആയതുമാണ്. മകൾക്കു പന്ത്രണ്ടു വയസ്സുണ്ട്. നല്ല കുഞ്ഞാണ്.\nഎന്റെ മകൾ അല്ല എന്ന് കാഴ്ചയിലും പറയില്ല എന്ന് എല്ലാരും ഇപ്പൊ പറയാറുണ്ട്. അവൾ എന്നോടും ഞാൻ അവളോടും അത്രയും അടുത്ത് ഇടപെടുകയും സ്നേഹിക്കുകയും ചെയ്യുന്നുണ്ട്.\nനിസ്സാര കാര്യങ്ങൾ മുതൽ, വലിയ രഹസ്യങ്ങൾ വരെ പങ്കു വെയ്ക്കാനുള്ള അടുപ്പം എന്നോട് മാത്രമേ അവൾക്കുള്ളു എന്ന് പറഞ്ഞത് കേട്ട്, അങ്ങേയറ്റം സന്തോഷം തോന്നിയിട്ടുണ്ട്..\nഅഞ്ചു വർഷമായി ഞാൻ അവളുടെ ‘അമ്മ ആയിട്ടും. മകന് ഒരു വയസ്സുള്ളപ്പോൾ ആണ് , രണ്ടാം വിവാഹം ഞാൻ ചെയ്തത്. അവനു അച്ഛനെ ഓർമ്മ പോലുമില്ല. അയാൾക്ക് മകനെ വേണം എന്നും ഇല്ലായിരുന്നു.\nഎന്റെ ഇപ്പോഴത്തെ ഭർത്തവും മകനും ആയി , ഒരു അടുപ്പവും ഉണ്ടാകുന്നില്ല എന്നതാണ് സങ്കടം. നിസ്സാര പ്രശ്നങ്ങൾക്ക് വഴക്കു പറയുക, ഒറ്റപ്പെടുത്തുക എന്നതൊക്കെ ആണ് രീതി. വലിയ ആളുകളോട് പെരുമാറും പോലെ ആണ് അവനോടു.\nഅദ്ദേഹത്തിനെ ചുറ്റി പറ്റി ആരാധനയോടെ നോക്കി അവൻ നിൽക്കുമ്പോൾ, സഹിക്കില്ല..\nഅവൻ വിങ്ങി പൊട്ടുന്നത് കാണുമ്പോൾ എന്റെ നെഞ്ച് പൊട്ടും. മോൾ വഴക്കു പറയുന്നത് കേൾക്കാം, അച്ഛാ അവൻ കുഞ്ഞല്ലേ എന്ന്..!\nഅപ്പൊ അദ്ദേഹത്തിന്റെ ന്യായം , ആൺകുട്ടികളെ ശിക്ഷിച്ചു വളർത്തണം എന്നതാണ്. എന്നെ ജീവനാണ്. ആഗ്രഹിക്കുന്നത് എന്തും നേടി തരും. എന്റെ വീട്ടുകാരുടെ ഏത് ആവശ്യത്തിനും മുന്നിൽ നിൽക്കും. അവർക്കും ജീവനാണ് തിരിച്ചും ..\nപക്ഷെ ഞാനും മോനോട് സ്നേഹം കാണിക്കുന്നത് താല്പര്യം ഇല്ല. ആ പേരിൽ ഞാൻ പൊട്ടിത്തെറിക്കുമ്പോൾ ,\nവെറുതെ അല്ല , ആദ്യത്തെ കെട്ട്യോൻ ഇട്ടേച്ചു പോയത് എന്ന് പറയും. അതോടെ ഞാൻ മരവിച്ചു പോകും.\nഇപ്പൊ ശെരിക്കും പറഞ്ഞാൽ , ഉള്ളിൽ അദ്ദേഹത്തോട് വെറുപ്പ് തോന്നാറുണ്ട്. ലോകത്ത് അദ്ദേഹം വായിക്കാത്ത പുസ്തകങ്ങൾ ഇല്ല. ഞാൻ പഠിച്ചിട്ടും ഇല്ല ..\nഞാൻ പ്രസവിച്ചതല്ലാത്ത ഒരു മോളെ, എന്റെ ഭാഗമായി സ്നേഹിക്കാൻ കഴിയുന്നുണ്ട്.\nഅദ്ദേഹം ഇത്രയും വായിക്കുന്നു, അങ്ങേയറ്റത്തെ വിദ്യാഭ്യാസം ഉണ്ട്. ജോലി ഉണ്ട്. എന്നിട്ടും എന്റെ കുഞ്ഞിനോട് …!മോനെയും കൊണ്ട് എവിടെ എങ്കിലും ദൂരെ പോകണം എന്നാണ് തോന്നുന്നത് ..\nവിഷാദത്തിന്റെ ചുഴലി കാറ്റിൽ ഉതിര്ന്നു വീണ ആ വാക്കുകൾ എന്നെ നിസ്സാരമായല്ല നൊമ്പരപെടുത്തിയത്. മനുഷ്യന്റെ ശരീരവും മൃഗത്തിന്റെ മനസ്സുമായ് ജീവിക്കുന്ന ചിലരെ ഓർത്തു. വലിയ വായനയുടെ ആഴവും പരപ്പും ചിന്തയുടെ പ്രമാണിത്വവും വേണ്ട. ഒരല്പം ദയ സഹജീവികളോട് കാണിച്ചാൽ മതി.\nമനുഷ്യനായി ജനിച്ചാൽ പോരാ. മനുഷ്യനായി തീരുകയും വേണമല്ലോ. ഇതല്ലാതെ മറ്റെന്താണ്, എഴുതുക. ആ അമ്മയിൽ നിന്നും ഉതിരുന്ന നെടുവീർപ്പുകൾ. അതിലെ അസഹ്യമായ വേദനയുടെ നൊമ്പരം. ഊഹിക്കാം. ആ ഹൃദയം ഇടിയ്ക്കുന്നത് കേൾക്കാം. ആലംബമറ്റ കുട്ടിയെ പോലെ അവർ നിൽക്കുന്നത് കാണാം .\nരണ്ടാം വിവാഹം മറ്റുള്ളവരുടെ കണ്ണിൽ നിധി ആണ്. പക്ഷെ, അവർ നേരിടുന്നതിലും വലിയ അഗ്നിപരീക്ഷണം മറ്റെന്തുണ്ട്..?\nഅങ്ങനെ ഒരു ഹതഭാഗ്യയാണ് ഞാൻ; പക്ഷെ എനിക്ക് അതുമായി എനിക്ക് ബന്ധമില്ല; മഞ്ജു പത്രോസ് വീണ്ടും..!!\nപിണറായി മകൾ വീണയും പി എ മുഹമ്മദ് റിയാസും വിവാഹിതരായി; ആശംസകൾ..!!\nവെറുതെയല്ല ആദ്യത്തെ കേട്ട്യോൻ ഇട്ടേച്ചും പോയത്; അത് കേൾക്കുമ്പോൾ ഞാൻ മരവിച്ചു പോകും;…


Car accident | ബ്രിട്ടനിൽ ആഡംബരക്കാറുകളുടെ മത്സരത്തിനിടെ പെട്ടുപോയ ഇന്ത്യൻ യുവതിയുടെ കാർ ഇടിച്ചുതകർന്ന് മക്കൾ രണ്ടുപേരും മരിച്ചു; പത്തുവയസ്സും രണ്ടു വയസ്സുമുല്ല ഇന്ത്യൻ വശജരായ ആൺകുട്ടികളെ രക്ഷിക്കാനായില്ല - MarunadanMalayali.com\nബ്രിട്ടനിൽ ആഡംബരക്കാറുകളുടെ മത്സരത്തിനിടെ പെട്ടുപോയ ഇന്ത്യൻ യുവതിയുടെ കാർ ഇടിച്ചുതകർന്ന് മക്കൾ രണ്ടുപേരും മരിച്ചു; പത്തുവയസ്സും രണ്ടു വയസ്സുമുല്ല ഇന്ത്യൻ വശജരായ ആൺകുട്ടികളെ രക്ഷിക്കാനായില്ല\nMarch 16, 2019 | 10:34 AM IST | Permalink\nലണ്ടൻ: ബ്രിട്ടനിൽ ആഡംബരക്കാറുകളുടെ മത്സരയോട്ടത്തിനിടെ പെട്ടുപോയ ഇന്ത്യൻ യുവതിയുടെ കാർ ഇടിച്ചുതകർന്നപ്പോൾ അവർക്ക് നഷ്ടമായത് ജീവിതത്തിലിതേവരെ സ്വപ്‌നം കണ്ടതെല്ലാം. വോൾവർഹാംപ്ടണിൽ ഇന്നലെ വൈകുന്നേരമാണ് രണ്ട് കുരുന്നുകളുടെ മരണത്തിനിടയാക്കിയ വാഹനാപകടം നടന്നത്. ഇന്ത്യക്കാരിയായ യുവതിയോടിച്ച ബിഎംഡബ്ല്യുവിലേക്ക് മത്സരയോട്ടം നടത്തുകയായിരുന്ന ബെന്റ്‌ലി കോണ്ടിനെന്റൽ കാർ വന്നിടിക്കുകയായിരുന്നു.\nഗുരുതരമായി പരിക്കേറ്റ യുവതി ഇപ്പോഴും ആശുപത്രിയിൽ ചികിത്സയിലാണ്. ഇവരുടെ മക്കളായ പത്തുവയസ്സുകാരൻ സഞ്ജയ് സിങ്ങും രണ്ടുവയസ്സുകാരൻ പവൻവീറും അപകടസ്ഥലത്തുതന്നെ മരിച്ചു. രക്ഷാപ്രവർത്തനത്തിലേർപ്പെട്ട പാരാമെഡിക്കൽ സംഘം കുട്ടികളെ രക്ഷപ്പെടുത്താൻ ശ്രമിക്കുമ്പോൾ, എന്റെ മക്കൾ, എന്റെ മക്കളെന്ന് അവർ അലറി വിളിച്ചുകൊണ്ടിരുന്നുവെന്ന് ദൃക്‌സാക്ഷികൾ പറഞ്ഞു. സംഭവവുമായി ബന്ധപ്പെട്ട ബെന്റ്‌ലി ഓടിച്ചിരുന്നയാളെന്നാരോപിച്ച് 31-ാരനെ അറസ്റ്റ് ചെയ്‌തെങ്കിലും ഇയാൾ കുറ്റക്കാരനല്ലെന്ന് കണ്ട് വിട്ടയച്ചു. സംഭവസ്ഥലത്തുനിന്ന് ഓടിരക്ഷപ്പെട്ട യഥാർഥ പ്രതിയെ കണ്ടെത്താൻ സഹായിക്കണമെന്ന് പൊലീസ് അഭ്യർത്ഥിച്ചു.\nഇന്നലെ രാത്രി എട്ടേമുക്കാലോടെയാണ് സംഭവം. ഒരു ഔഡിയും ബെന്റ്‌ലി കോണ്ടിനെന്റലുമാണ് മത്സരയോട്ടം നടത്തിയത്. ഇതിനിടെ, യുവതി ഓടിച്ചിരുന്ന ബിഎംഡബ്ല്യുവിലേക്ക് കാർ വന്നിടിക്കുകയായിരുന്നു. ഔഡി ഡ്രൈവർ സംഭവസ്ഥലത്തുനിന്ന് രക്ഷപ്പെട്ടു. മുമ്പും അപകടങ്ങൾ സംഭവിച്ചിട്ടുള്ള ഇടത്താണ് ഇപ്പോഴത്തെ അപകടവും ഉണ്ടായത്. അപകടത്തിൽ .യുവതി ഓടിച്ചിരുന്ന കാർ പൂർണമായും തകർന്നു. ദിവസേനയെന്നോണം അപകടമുണ്ടാകുന്നത്ര അപകടകരമായ പ്രദേശമാണിതെന്ന ഇനിടെ 30 വർഷമായി താമസിക്കുന്ന ഒരാൾ പറഞ്ഞു.\nരണ്ട് കാറുകൾ തന്നെ അതിവേഗം കടന്നുപോയതായി പിന്നാലെവന്ന ടാക്‌സി ഡ്രൈവർ പൊലീസിന് മൊഴിനൽകിയിട്ടുണ്ട്. അപകടമുണ്ടായതിന് ഒരുകിലോമീറ്റർ അകലെവച്ചാണ് ഈ കാറുകൾ തന്നെ കടന്നുപോയതെന്ന് ടാക്‌സി ഡ്രൈവറായ തൻവീർ ഹുസൈൻ പറയുന്നു. അപകടസ്ഥലത്ത് താനെത്തുമ്പോഴേക്കും കുട്ടികളെ പുറത്തെടുക്കാനുള്ള ശ്രമം തുടങ്ങിയരുന്നു. എന്റെ മക്കളെന്ന വിളിച്ച് കരഞ്ഞുകൊണ്ടിരുന്ന യുവതി ആകെ നടുങ്ങി വിറയ്ക്കുകയായിരുന്നുവെന്നും തൻവീർ പറഞ്ഞു.\nസ്ഥലത്തെത്തുമ്പോൾ നാട്ടുകാർ ചേർന്ന് കുട്ടികളെയും യുവതിയെയും പുറത്തെടുത്തിരുന്നുവെന്ന് വെസ്റ്റ് മിഡ്‌ലൻഡ്‌സ് ആംബുലൻസ് അധികൃതർ പറഞ്ഞു. മൂന്നുപേരും ഒരുകാറിൽത്തന്നെയുള്ളവരായിരുന്നു. മറ്റു വാഹനങ്ങളിലുള്ളവർക്ക് പരിക്കേറ്റിട്ടില്ല. ഗുരുതരമായി പരിക്കേറ്റ യുവതിയെ പ്രഥമശുശ്രൂഷ നൽകിയശേഷം ബർമ്മിങ്ങാമിലെ ക്വീൻ എലിസബത്ത് ആശുപത്രിയിലേക്ക് മാറ്റി. കുട്ടികൾ തൽക്ഷണം മരിച്ചിരുന്നുവെന്നും ആംബുലൻസ് സർവീസ് അറിയിച്ചു.


Jan 20, 2019, 04:59 am IST\nകേരളത്തിലെ അതിപ്രശസ്തമായ ശിവക്ഷേത്രങ്ങളില് ഒന്നാണ് ഏറ്റുമാനൂര് മഹാദേവ ക്ഷേത്രം. ഖരമഹര്‍ഷി ഒരേ സമയത്ത് പ്രതിഷ്ഠിച്ച മൂന്ന് ശിവലിംഗങ്ങളില് ഒന്നാണ് ഇവിടുത്തേതെന്ന് വിശ്വസിക്കുന്നു. ഒട്ടേറെ പ്രത്യേകതകള് ഉള്ള ക്ഷേത്രമാണിത്. ഏഴരപ്പൊന്നാനപ്പുറത്ത് എഴുന്നള്ളുന്ന ഭാരതത്തിലെ ഏകദേവനാണ് ഏറ്റുമാനൂരപ്പന്. കേരളത്തിലെ ഏറ്റവും പ്രസിദ്ധമായ കെടാവിളക്ക് കത്തിനില്‍ക്കുന്ന ക്ഷേത്രവും ഇതുതന്നെ. ആസ്ഥാന മണ്ഡപത്തില് കാണിക്കയര്‍പ്പിക്കുന്നുവെന്നതും ഈ ക്ഷേത്രത്തിന്റെ മാത്രം പ്രത്യേകതയാണ്.\nബലിക്കല്‍പുരയിലെ വലിയ ബലികല്ലിന് മുമ്പിലുള്ള കെടാവിളക്കില് എണ്ണ ഒഴിക്കുന്നത് ഈ ക്ഷേത്രത്തിലെ ഏറ്റവും പ്രധാനപ്പെട്ട വഴിപാടാണ്. വലിയ വിളക്കില് എണ്ണ ഒഴിച്ച് നിറദീപം സാക്ഷിയാക്കി നൊന്തുവിളിച്ചാല് ഏറ്റുമാനൂരപ്പന് അനുഗ്രഹിക്കുമെന്നാണ് വിശ്വാസം. വലിയ വിളക്കിന്റെ മൂടിയില് പിടിച്ചിരിക്കുന്ന മഷികൊണ്ട് കണ്ണെഴുതുന്നത് നേത്രരോഗശമനത്തിന് ഫലപ്രദമായി കണ്ടുവരുന്നു. കൊല്ലവര്‍ഷം 720-ലാണ് വലിയ വിളക്ക് ക്ഷേത്രത്തില് സ്ഥാപിച്ചത്.\nക്ഷേത്രത്തില് വലിയവിളക്ക് സ്ഥാപിച്ചതിന് പിന്നില് ഒരു ഐതീഹ്യമുണ്ട്. ഒരു മൂശാരി ഒരു വലിയ തൂക്കുവിളക്കുമായി ക്ഷേത്രത്തില് വന്നു. ക്ഷേത്രഭാരവാഹികളെ കണ്ട് ഇത് അമ്പലത്തിലേക്ക് എടുത്ത് വല്ലതും തരണമെന്ന് പറഞ്ഞു. അപ്പോള് അവിടെ ഉണ്ടായിരുന്ന ഒരാള് പറഞ്ഞു: വിളക്ക് വാങ്ങിയാലും വെള്ളമൊഴിച്ചു കത്തിക്കാന് പറ്റുമോ, എണ്ണ വേണ്ടേ എന്ന്. ഏറ്റുമാനൂരപ്പന് വിചാരിച്ചാല് എണ്ണയും വെള്ളവുമില്ലാതെ ഇത് കത്തിയേക്കും. ഇത് ക്ഷേത്രത്തില് തൂക്കിയാല് ആരെങ്കിലും വന്ന് ഈ മംഗളദീപത്തില് എണ്ണ നിറച്ചോളും എന്ന് വിളക്ക് കൊണ്ടു വന്നയാള് പറഞ്ഞു. ഈ സംസാരത്തിനിടയില് ക്ഷേത്രത്തില് നിന്ന് ഒരാള് തുള്ളിക്കൊണ്ടുവന്ന് വിളക്ക് വാങ്ങി ബലിക്കല്‍പ്പുരയില് കൊണ്ടുപോയി തറച്ചു. ആ സമയം ഭയങ്കരമായ ഇടിയും മിന്നലുമുണ്ടായി. എല്ലാവരും ഭയന്ന് നാലമ്പലത്തിനുള്ളില് അഭയം തേടി. ഇടിയും മിന്നലും മാറി നോക്കുമ്പോള് നിറഞ്ഞ എണ്ണയുമായി അഞ്ച് തിരികളോടെ അത് പ്രകാശിക്കുന്നു. മൂശാരിയേയും വെളിച്ചപ്പാടിനേയും പിന്നെ ആരും കണ്ടിട്ടില്ല. ഭഗവാന് കൊളുത്തിയ വലിയ വിളക്ക് ഇന്നും കെടാവിളക്കായി പ്രകാശം പരത്തിക്കൊണ്ടിരിക്കുന്നു. 12 ദിവസം ഇവിടെ മുടങ്ങാതെ നിര്‍മാല്യ ദര്‍ശനം നടത്തിയാല് ഏത് അഭീഷ്ട കാര്യവും സാധിക്കുമെന്നും അനുഭവസ്ഥര് വെളിപ്പെടുത്തുന്നു.\nക്ഷേത്രത്തിലെ ചുവര്‍ചിത്രങ്ങളും ദാരുശില്‍പങ്ങളും കരിങ്കല്‍രൂപങ്ങളും പൈതൃകപ്പെരുമയുടെ ഉദാഹരണങ്ങളാകുന്നു. വുത്താകുതിയില് പണിത് ചെമ്പുമേഞ്ഞ ശ്രീകോവിലിനുള്ളിലാണ് ഏറ്റുമാനൂരപ്പന് ഭക്തജനങ്ങള്‍ക്ക് അനുഗ്രഹമരുളി വാഴുന്നത്. അപസ്മാരത്തിന് നെയ്യും പഞ്ചഗവ്യവും സേവിച്ച് ക്ഷേത്രത്തില് ഭജനമിരുന്നാല് സുഖംപ്രാപിക്കുമെന്നും ഭക്തര് വിശ്വസിക്കുന്നു. മൂന്നു രൂപത്തില് മൂന്ന് വ്യത്യസ്ത ഭാവങ്ങളില് ശിവനെ ഈ ക്ഷേത്രത്തില് ദര്‍ശിക്കാനാവും. ഉച്ചവരെ അപസ്മാര യക്ഷനെ ചവട്ടിമെതിക്കുന്ന ഉഗ്രരൂപവും ഉച്ചയ്ക്ക് ശേഷം അത്താഴപൂജവരെ ശരഭാകുതിയും അത്താഴപൂജ കഴിഞ്ഞ് നിര്‍മാല്യം വരെ ശിവശക്തി രൂപവും ദര്‍ശിക്കാനാവൂം. മൂന്നരയടിയോളം പൊക്കം വരുന്നതാണ് ശിവലിംഗം. വില്വപത്രവും തുമ്പപ്പൂവും കലര്‍ത്തിക്കെട്ടുന്ന ഹാരമാണ് അലങ്കാരം. ശിവലിംഗത്തിനു മുന്നിലുള്ള ആ ഘോര മൂര്‍ത്തിയുടെ വിഗ്രഹത്തിന് രണ്ടരയടി പൊക്കമുണ്ട്. തനിതങ്കത്തിലാണ് നിര്‍മാണം. മാനും മഴുവും വരദാഭയങ്ങളും ചേര്‍ന്ന എട്ടു തൃക്കൈകളോടു വിളങ്ങുന്നതാണ് വിഗ്രഹം.\nഅഷ്ടമിരോണി, തിരുവോണം, ആട്ടത്തിരുനാള്, മകര സംക്രമം, ശിവരാത്രി, വിഷുസംക്രമം എന്നിവ ആഘോഷിക്കുന്ന ഈ ക്ഷേത്രത്തിലെ പ്രധാന ആഘോഷപരിപാടി കുംഭത്തിലെ തിരുവാതിര നാളിലെ ആറാട്ടുത്സവമാണ്. എട്ടാം ഉത്സവത്തിനാണ് ഏഴരപ്പൊന്നാന ദര്‍ശനം. തിരുവിതാംകൂറിലെ രാജഭരണ കാലത്താണ് ഏഴരപ്പൊന്നാനകളെ നടയ്ക്കു വച്ചത്. തിരുവിതാംകൂറിനെ ആക്രമിക്കാന് വന്ന ടിപ്പു സുല്‍ത്താനെ തോല്‍പ്പിക്കാനായാല് സ്വര്‍ണം കൊണ്ട് ഉണ്ടാക്കിയ ഏഴരയാനകളെ നടയ്ക്കു വയ്ക്കാമെന്നു കാര്‍ത്തിക തിരുനാള് രാമവര്‍മ രാജാവ് (ധര്‍മരാജാവ്) നേര്‍ന്നതായി പറയപ്പെടുന്നു. പ്രാര്‍ഥന ഫലിച്ചതിന്റെ ഫലമായി രാജാവ് 7143 കഴഞ്ച് സ്വര്‍ണം കൊണ്ട് ഏഴര ആനകളെ നിര്‍മിച്ച് നടയ്ക്കു വച്ചുവെന്നാണ് ഐതിഹ്യം. ശനി, ഞായര്, തിങ്കള് മലയാള മാസം ഒന്നാംതിയതി എന്നീ ദിവസങ്ങളിലാണ് ഏറ്റുമാനൂര് ക്ഷേത്രത്തില് ഭക്തജനത്തിരക്ക് അനുഭവപ്പെടുന്നത്. കൂട്ടുപായസം, നെയ്പ്പായസം എന്നിവയാണ് നിവേദ്യങ്ങള്.\nmyth Ettumanoor mahadeva temple


അമിതവണ്ണം കുറയ്ക്കാന് ആഗ്രഹിക്കുന്നവര്‍ക്ക് അധികം പണിയെടുക്കാതെ തങ്ങളുടെ പ്രശ്നം പരിഹരിക്കാം - metromatinee.com Lifestyle Entertainment & Sports\nഈ തടി കുറയ്ക്കാൻ നൂറ് വഴികൾ പരീക്ഷിച്ചു. എന്നിട്ടും പ്രയോജനമില്ല എന്നു പറയുന്നവരാണ് പലരും. കേള്‍ക്കുമ്പോള് നിസ്സാരമെന്ന് തോന്നുമെങ്കിലും അമിതവണ്ണം ഭാവിയില് വലിയൊരു പ്രശ്‌നമായി മാറാറുണ്ട്. ശരീരവണ്ണം വർദ്ധിച്ച് രോഗാവസ്ഥയിലെത്തുന്ന സാഹചര്യമാണ് അമിതവണ്ണം. ശരീരത്തിന് മിതമായ തോതിൽ വേണ്ട കൊഴുപ്പ് അമിതമാകുമ്പോളാണ് അമിതവണ്ണം ഉണ്ടാകുന്നത്. അമിതവണ്ണമുള്ളവരിൽ കാൻസർ, പ്രമേഹം, സന്ധിവാതം, ഹൃദ്രോഗം, കരൾരോഗം എന്നീ രോഗങ്ങൾ പിടിപെടാനുള്ള സാഹചര്യം കൂടുതലാണ്. ലോഗാരോഗ്യസംഘടനയുടെ കണക്കുകൾ പ്രകാരം ലോകത്ത് അമിതവണ്ണമുള്ളവരുടെ എണ്ണം ദിനംപ്രതി വർദ്ധിച്ചു വരുന്നു.\nജീവിതശൈലിയുണ്ടാകുന്ന മാറ്റമാണ് അമിതവണ്ണത്തിനു പ്രധാന കാരണം. അമിതവണ്ണം മൂലം ശരീരഭാരം വർദ്ധിച്ച് എല്ലുകൾക്ക് തേയ്‌മാനം സംഭവിച്ച് സന്ധിവാതമുണ്ടാക്കുന്നു. ഇവരിൽ ഹൃദയം കൂടുതലായി പ്രവർത്തിക്കേണ്ടി വരുന്നു. ഹ്രദയാദ്ധ്വാനം കൂടുമ്പോൾ ഹൃദയത്തിനു ക്ഷീണവും രോഗവും ഉണ്ടാകാനുള്ള സാധ്യത കൂടുതലാണ്. ഇതുമൂലം ഹൃദയാഘാതം, രക്തസമ്മർദ്ധം എന്നിവ ഉണ്ടാകുന്നു.\nഎന്നാൽ അമിതവണ്ണം കുറയ്ക്കാന് ആഗ്രഹിക്കുന്നവര്‍ക്ക് അധികം പണിയെടുക്കാതെ തങ്ങളുടെ പ്രശ്നം പരിഹരിക്കാമെന്നാണ് പുതിയ പഠനങ്ങൾ തെളിയിക്കുന്നത്. പ്രത്യേകിച്ച് കഠിനാദ്ധ്വാനം ഒന്നും ചെയ്യേണ്ട. വെറുതേ നിന്നാല് മാത്രം മതി. അതേ, ദിവസവും കുറച്ച് മണിക്കൂറുകള് വെറുതെ ഓഫീസില് നിന്നാല് മതി തടി കുറയുമെങ്കിലോ? കുറച്ച് സമയം നില്‍ക്കുന്നത് പോലും കലോറി കുറയ്ക്കാന് സഹായിക്കുമെന്നാണ് പുതിയ പഠനം പറയുന്നത്.\nന്യൂയോര്‍ക്കിലെ Rochester എന്ന സ്ഥലത്തെ മയൊ ക്ലിനിക്കിലെ കാര്‍ഡിയോളജിസ്റ്റായ Dr Francisco Lopez-Jimenezന്‍റെ നേതൃത്വത്തിലാണ് പഠനം നടത്തിയത്. ആയിരത്തോളം പേരിലാണ് പഠനം നടത്തിയത്. അതില് നില്‍ക്കുന്നവരിലെ കലോറി പെട്ടെന്ന് എരിഞ്ഞതായാണ് കണ്ടെത്തല്. നില്‍ക്കുമ്പോള് 0.15 കൂടുതല് കലോറി ഒരു മിനിറ്റില് എരിയുമത്രേ. അതായത് 65 കിലോഗ്രാം ശരീരഭാരമുളളയാള് ആറ് മണിക്കൂര് ദിവസവും നില്‍ക്കുമ്പോള് 54 കലോറി വരെ കുറയുമെന്നാണ് പഠനം പറയുന്നത്.\nഅധികനേരം ഇരിക്കുന്നത് വണ്ണം കൂട്ടും എന്നുമാത്രമല്ല, പല തരത്തിലുള്ള ആരോഗ്യ പ്രശ്നങ്ങള് ഉണ്ടാക്കുകയും ചെയ്യുമെന്ന് നമ്മുക്ക് എല്ലാവര്‍ക്കുമറിയാം. കായികാദ്ധ്വാനം ഇല്ലാതെ ഉദാസീനമായ ജീവിതശൈലിയാണെങ്കില് അത് നിങ്ങളുടെ ആയുസ്സിനെ പോലും ബാധിച്ചേക്കാം. വെറുതേ ഇങ്ങനെ ഇരുന്നാല് ശരീരത്തില് ഫാറ്റ് അടിയും. നിങ്ങള് വ്യായാമം ചെയ്യാത്തവരോ ജിമ്മില് പോകാത്തവരോ ആണെങ്കില് ദിവസവും കുറച്ച് സമയം നില്‍ക്കുന്നത് നല്ലതാണ്.


chathanoor lelaMma geevarghe and malankara orthodox church | ഓർഫനേജും സ്വത്തും നൽകിയാൽ സംരക്ഷണം ഏറ്റെടുക്കുമെന്ന് വാക്ക് നൽകിയത് മുൻ പരമാധ്യക്ഷൻ ദ്വിതീയൻ ബാവ; ഒന്നര ഏക്കർ ബിഷപ്പ് മാർ ഗ്രിഗോറിയോസ് രജിസ്റ്റർ ചെയ്തത് സ്വന്തം പേരിലും; സ്ഥലം കൈവശമായപ്പോൾ കിടപ്പിലായ ഗൃഹനാഥനോട് കാട്ടിയത് അവഗണന; പോരാത്തതിന് ബാക്കി സ്ഥലം കൂടി ലഭിക്കാനുള്ള സമ്മർദ്ദവും; ഒടുവിൽ നീതി തേടി വൃദ്ധർ ഹൈക്കോടതിയിൽ; ചാത്തന്നൂരിലെ ഗീവർഗീസ് കോശി-ലീലാമ്മ ഗീവർഗീസ് ദമ്പതികളെ തിരുവനന്തപുരം മലങ്കര ഓർത്തഡോക്സ് രൂപത ചതിച്ച കഥ - MarunadanMalayalee.com\nAugust 07, 202010:37 AM IST Permalink\nതിരുവനന്തപുരം: വാർധക്യകാലത്ത് സംരക്ഷണം നൽകാമെന്നു സഭയുടെ പരമാധ്യക്ഷൻ നൽകിയ ഉറപ്പിന്റെ പേരിൽ സ്വത്തിന്റെ ഒരു ഭാഗവും സ്വന്തമായി നടത്തിയിരുന്ന ഓർഫനേജ് കെട്ടിടവും വിട്ടു കൊടുത്തിട്ടും മലങ്കര ഓർത്തഡോക്സ് സഭ ചതിച്ചതായി വൃദ്ധദമ്പതികളുടെ പരാതി. സ്വത്തുക്കൾ എഴുതി വാങ്ങിയ ശേഷം തിരിഞ്ഞു നോക്കാത്ത സമീപനം സഭ പിന്തുടർന്നതിനെ തുടർന്ന് നീതി തേടി ഹൈക്കോടതിയെ സമീപിച്ചിരിക്കുകയാണ് കൊല്ലം ചാത്തന്നൂരിലെ ഗീവർഗീസ് കോശി-ലീലാമ്മ ഗീവർഗീസ് ദമ്പതികൾ. ദമ്പതികളുടെ ഹർജി ഫയലിൽ സ്വീകരിച്ചതിനെ തുടർന്ന് എതിർ കക്ഷിയായ മലങ്കര ഓർത്തഡോക്സ് സഭാ തിരുവനന്തപുരം രൂപതാ ബിഷപ്പ് ഗബ്രിയേൽ മാർ ഗ്രിഗോറിയോസിന് നോട്ടീസ് അയക്കാൻ കോടതി ഉത്തരവിട്ടിട്ടുണ്ട്.\nഒന്നുകിൽ കിടപ്പിലായ ഭർത്താവിന്റെ ചികിത്സാ സംരക്ഷണ ചെലവ് പ്രമാണത്തിലെ ഉടമ്പടി പ്രകാരം സഭ ഏറ്റെടുക്കണം. അല്ലെങ്കിൽ കരാർ ലംഘനം വന്നതിനെ തുടർന്ന് തങ്ങൾ സഭയ്ക്ക് നൽകിയ ഒന്നര ഏക്കർ സ്ഥലം തിരിച്ചു നൽകണം. ഇതാണ് വൃദ്ധ ദമ്പതികളുടെ ആവശ്യം. ഈ പരാതി ഇപ്പോൾ പരിഗണിക്കുന്ന കൊല്ലം ആർഡിഒയ്ക്ക് കേസിൽ തീർപ്പ് കൽപ്പിക്കാൻ എത്രയും വേഗം നിർദ്ദേശം നൽകണം എന്നാവശ്യപ്പെട്ടു വയോജന സംരക്ഷണ നിയമം ചൂണ്ടിക്കാട്ടിയാണ് ഇവർ ഹൈക്കോടതിയെ സമീപിച്ചത്. രണ്ടു ലക്ഷത്തോളം രൂപ ചികിത്സാ ചെലവായി ഭർത്താവിനു ഒരു മാസം ആവശ്യമുണ്ട്. ഇത് നൽകാതിരിക്കാൻ ആർഡിഒയ്ക്ക് മുന്നിലുള്ള കേസ് സഭ അനന്തമായി നീട്ടിക്കൊണ്ടു പോവുകയാണ്. പരാതിയിൽ എത്രയും വേഗം തീർപ്പ് കൽപ്പിക്കാൻ ഇടപെടണം എന്നാണ് വൃദ്ധ ദമ്പതികൾ ഹൈക്കോടതിയിൽ ചൂണ്ടിക്കാട്ടിയിരിക്കുന്നത്.\nചാത്തന്നൂരിലെ കണ്ണായ സ്ഥലത്ത് ഒന്നര ഏക്കർ സ്ഥലവും അവിടെ നടത്തിയിരുന്ന ഓർഫനേജ് കെട്ടിടവുമാണ് തങ്ങളുടെ സംരക്ഷണം ഏറ്റെടുക്കും എന്നു സഭ നൽകിയ ഉറപ്പിന്മേൽ ഇവർ സഭയ്ക്ക് എഴുതി നൽകിയത്. താമസിച്ചു വന്ന അഞ്ചേക്കർ സ്ഥലത്ത് മൂന്നു തവണയായി ഒന്നര ഏക്കറോളം സ്ഥലമാണ് ഇവർ സഭയ്ക്ക് വേണ്ടി നൽകിയത്. സ്ഥലം കൈവശമാക്കിയെങ്കിലും കിടപ്പിലായ ഗീവർഗീസിന്റെ ആശുപത്രി ചെലവ് വഹിക്കാതെ ശുശ്രൂഷകൾ നടത്താതെ സഭ മുന്നോട്ടു പോയപ്പോൾ നീതി തേടി ഇവർ ആദ്യം കൊല്ലം കളക്ടറെയാണ് സമീപിച്ചത്. കളക്ടർ ആർഡിഒയ്ക്ക് വിട്ട പരാതിയിൽ ഇവരുടെ സംരക്ഷണം സഭ ഏറ്റെടുക്കണം എന്ന് ബിഷപ്പ് ഗബ്രിയേൽ മാർ ഗ്രിഗോറിയോസിന് ആർഡിഒ താത്കാലിക ഉത്തരവ് നൽകിയെങ്കിലും ഇത്തരമൊരു ഉത്തരവ് നൽകാൻ ആർഡിഒയ്ക്ക് അധികാരമില്ലെന്നു പറഞ്ഞു തുടർവാദം നടത്തുകയാണ് ബിഷപ്പ് ചെയ്തത്. ഒരു വർഷമായിട്ടും കേസ് അനന്തമായി നീണ്ടുപോകുകയാണെന്ന് കണ്ടതോടെയാണ് ദമ്പതികൾ ഹൈക്കോടതിയെ സമീപിച്ചത്. വയോജന സംരക്ഷണ നിയമപ്രകാരം എത്രയും വേഗം തീർപ്പ് കല്പിക്കേണ്ട പരാതിയാണ് നിയമത്തിലെ പഴുതുകൾ ഉപയോഗിച്ച് സഭ അനന്തമായി നീട്ടിക്കൊണ്ടു പോകുന്നത്.\nസഭയുടെ പരമാധ്യക്ഷന്റെ നിർദ്ദേശം അനുസരിച്ച് ഈ പ്രശൻത്തിൽ ഇടപെട്ട തിരുവനന്തപുരം രൂപതാ ബിഷപ്പ് ചതി നിറഞ്ഞ സമീപനമാണ് ആദ്യം മുതൽ സ്വീകരിച്ചത് എന്നാണ് ബന്ധുക്കൾ ആരോപിക്കുന്നത്. മലങ്കര ഓർത്തഡോക്സ് സഭയ്ക്കാണ് ഇവർ ഒന്നര ഏക്കർ സ്ഥലവും ഓർഫനേജും ഉൾപ്പെടെ നൽകിയത്. എന്നാൽ ബിഷപ്പ് സ്ഥലം രജിസ്റ്റർ ചെയ്തത് സ്വന്തം പേരിലാണ്. ഓർഫനേജ് പ്രശ്നവും സ്ഥലം ഏറ്റെടുക്കൽ പ്രശനവും വന്നതിനെ തുടർന്ന് ബിഷപ്പ് ഇടയ്ക്കിടെ ഇവരുടെ ചാത്തന്നൂരെ വീട്ടിൽ എത്തിയിരുന്നു. ബിഷപ്പിനെ വിശ്വാസത്തിൽ എടുത്തതോടെ ബിഷപ്പിനെയാണ് ആധാരം രജിസ്റ്റർ ചെയ്യാൻ ദമ്പതികൾ ചുമതലപ്പെടുത്തിയത്. മലങ്കര ഓർത്തഡോക്സ് സഭയ്ക്ക് ഓർഫനേജും സ്ഥലവും എഴുതി നൽകുന്നതിനു പകരം ബിഷപ്പ് ഗബ്രിയേൽ മാർ ഗ്രിഗോറിയോസ് സ്വന്തം പേരിലാണ് സ്ഥലം രജിസ്റ്റർ ചെയ്തത്. മൂന്നു തവണ ഈ രീതിയിൽ രജിസ്ട്രേഷൻ കഴിഞ്ഞു.\n90 സെന്റ് ആണ് ആദ്യം നൽകിയത്. തുടർന്ന് വീണ്ടും വീണ്ടും സ്ഥലം ആവശ്യപ്പെട്ട് സമ്മർദ്ദം ചെലുത്തിയതോടെയാണ് ഇവർ മൂന്നു തവണ സ്ഥലം സഭയ്ക്ക് നൽകിയത്. സ്ഥലം ആദ്യം രജിസ്റ്റർ ചെയ്യാൻ തീരുമാനിച്ച സമയം ഗൃഹനാഥനായ ഗീവർഗീസ് കോശിക്ക് ഹൃദയ സംബന്ധമായ പ്രശ്നങ്ങൾ തുടങ്ങിയിരുന്നു. പട്ടത്തെ ഒരു ആശുപത്രിയിൽ ഹൃദയത്തിലെ ബ്ലോക്ക് നീക്കാനായി സർജറി നടത്തിയതോടെ ഒരു മന്ദത ഗീവർഗീസിന് വന്നു. ഇതോടെ ബിഷപ്പ് പറഞ്ഞ പ്രകാരം ഒപ്പിടേണ്ട സ്ഥലത്ത് ഗീവർഗീസ് ഒപ്പിടുകയായിരുന്നു എന്നാണ് ബന്ധുക്കളുടെ ആരോപണം. പിന്നീടാണ് പ്രമാണം ഇവർക്ക് ലഭിക്കുന്നത്. ഇത് പരിശോധിച്ചതോടെയാണ് രജിസ്ട്രേഷൻ കാര്യത്തിൽ വന്ന ചതി കുടുംബം മനസിലാക്കുന്നത്. സഭയുടെ ഉന്നത തലങ്ങളിൽ ഇവർ പരാതി പറഞ്ഞെങ്കിലും അവർ നിസ്സഹായരായിരുന്നു എന്നാണ് ബന്ധുക്കൾ പറയുന്നത്.\nസ്ഥലം ബിഷപ്പിന് എഴുതി നൽകിയതോടെ ഗീവർഗീസ് ശയ്യാവലംബിയായി. ആശുപത്രി ചെലവ് പ്രതിമാസം രണ്ടു ലക്ഷം രൂപയോളം വേണം. സഭയുമായി നിലനിർത്തിയ ഉടമ്പടി പ്രകാരം ആശുപത്രി ചിലവുകളും ഭക്ഷണവും ഉൾപ്പെടെ സഭ വഹിക്കേണ്ടതായിരുന്നു. പക്ഷെ സഭ തിരിഞ്ഞു നോക്കിയില്ല. സ്ഥലം സഭയ്ക്ക് നൽകുകയും വൃദ്ധ ദമ്പതികളുടെ ചികിത്സാ ചെലവ് ഉൾപ്പെടെ കുടുംബത്തിനു തന്നെ വഹിക്കേണ്ടി വന്നു. ഇതോടെയാണ് ദമ്പതികളും ബിഷപ്പും തമ്മിൽ പ്രശ്നങ്ങൾ തുടങ്ങുന്നത്. ഇതിന്നിടയിൽ ദമ്പതികൾ ഒരു ആൺകുട്ടിയെ ഗീവർഗീസിന്റെ കാര്യങ്ങൾ നോക്കാൻ വേണ്ടി ദത്തെടുത്ത രീതിയിൽ കൂടെ നിർത്തി. ഇതോടെ വൃദ്ധ ദമ്പതികൾക്ക് ശേഷം ഈ ആൺകുട്ടിക്ക് കൂടി സ്വത്തിൽ അവകാശം വരുമെന്ന് ബിഷപ്പ് മനസിലാക്കി.\nഇതോടെ ബിഷപ്പ് കൂടുതൽ അകന്നു. ബന്ധുക്കൾ പറയുന്നത് പ്രകാരം അഞ്ചേക്കർ സ്ഥലത്ത് ഒന്നര ഏക്കർ സ്ഥലമാണ് സഭയ്ക്ക് നൽകിയത്. മൂന്നര ഏക്കർ സ്ഥലം ദമ്പതികളുടെ കൈവശമാണ്. ഈ സ്ഥലം കൂടി ബിഷപ്പ് കണ്ണ് വെച്ചിരുന്നു. അഞ്ചേക്കർ സ്ഥലം പൂർണമായി തങ്ങൾക്ക് നൽകിയതായി ബിഷപ്പ് പള്ളിയിൽ വെച്ച് പ്രഖ്യാപനം നടത്തിയിരുന്നു. പക്ഷെ സ്ഥലത്തിൽ ഒന്നര ഏക്കർ മാത്രമാണ് നൽകിയത്. അഞ്ചേക്കർ നൽകിയിരുന്നില്ല. പൂർണമായി ലഭിക്കുമെന്ന് കരുതിയ സ്ഥലം സഭയ്ക്ക് ലഭിക്കില്ലെന്നു മനസിലാക്കിയാണ് ബിഷപ്പ് ദമ്പതികളുമായി അകന്നത്. ഇതോടെ ദമ്പതികളുടെ കാര്യത്തിൽ ഒരു ശ്രദ്ധയും സഭ ചെലുത്താതായി. ഇതോടെയാണ് ആദ്യം നീതി തേടി കൊല്ലം കളക്ടറെയും പിന്നീട് ഹൈക്കോടതിയെയും സമീപിക്കുന്നത്.\nഓർഫനേജ് തുടങ്ങാൻ തീരുമാനിച്ചത് മുൻ പരമാധ്യക്ഷന്റെ നിർദ്ദേശ പ്രകാരം; ചതി വന്നത് ബിഷപ്പിൽ നിന്നും: ബന്ധുക്കൾ\nകാലം ചെയ്ത ഓർത്തഡോക്സ് പരമാധ്യക്ഷൻ ദ്വിതീയൻ ബാവയുമായി അടുപ്പമുണ്ടായിരുന്ന സമയത്ത് ബാവയുടെ നിർദ്ദേശം അനുസരിച്ചാണ് വൃദ്ധ ദമ്പതികൾ ഒരു ഓർഫനേജ് തുടങ്ങാൻ തീരുമാനിച്ചത്. കുട്ടികൾ ഇല്ലാത്ത ഇവരുടെ അവസ്ഥ ചൂണ്ടിക്കാട്ടിയാണ് ഇവർ താമസിച്ച അഞ്ചേക്കർ സ്ഥലത്ത് ഓർഫനേജ് തുടങ്ങാൻ മുൻ പരമാധ്യക്ഷൻ ദ്വിതീയൻ ബാവ ചൂണ്ടിക്കാട്ടിയത്. കൊല്ലം ഭദ്രാസനത്തിൽ കൂറിലോസ് തിരുമേനി ആയിരുന്നപ്പോൾ തുടങ്ങിയപ്പോൾ അടുപ്പമാണ്. ഈ അടുപ്പം ആ തിരുമേനിയുടെ കാലത്ത് ഇവർ നിലനിർത്തിയിരുന്നു. ഇവരുടെ കാര്യം ഇപ്പോഴത്തെ പരമാധ്യക്ഷനുമായി അദ്ദേഹം സംസാരിച്ചിരുന്നു.\nഅതിൻ പ്രകാരമാണ് തിരുവനന്തപുരം രൂപതയുടെ ബിഷപ്പ് ഗബ്രിയേൽ മാർ ഗ്രിഗോറിയോസിന് ഈ പ്രശ്നത്തിൽ ഇടപടാൻ ബാവ തിരുമേനി നിർദ്ദേശം നൽകുന്നത്. ഇതോടെയാണ് ബിഷപ്പ് സ്ഥലം രജിസ്ട്രേഷനുമായി ബന്ധപ്പെട്ടു ചാത്തന്നൂരെ വൃദ്ധ ദമ്പതികളുടെ വസതിയിൽ എത്തുന്നത്. ഇവർ സ്വന്തമായി ആദ്യം ഒരു ഓർഫനേജ് തുടങ്ങി. സ്നേഹ ഭവനം എന്ന പേരിലുള്ള ഓർഫനേജ് ആണ് തുടങ്ങിയത്. അതിനു രജിസ്ട്രേഷനും എടുത്തിരുന്നു. ഈ ഓർഫനേജിൽ കുട്ടികളുമുണ്ട്. ഈ ഓർഫനേജ് സഭ ഏറ്റെടുക്കാൻ നീക്കം തുടങ്ങി. ഏവർക്കും അത് സമ്മതമായിരുന്നു. ആ ഘട്ടത്തിൽ ബാവ തിരുമേനി കാലം ചെയ്തു. ഇപ്പോഴത്തെ തിരുവനന്തപുരത്തെ രൂപതാ ബിഷപ്പ് ഗബ്രിയേൽ മാർ ഗ്രിഗോറിയോസിനോട് നിലവിലെ ബാവ തിരുമേനി ഈ കാര്യം പറഞ്ഞു. ഇതോടെ ബിഷപ്പ് വീട്ടിൽ വന്നു കാര്യങ്ങൾ തിരക്കി. ചാത്തന്നൂർ ഇടവക ഈ തിരുമേനിയുടെ അധീനതയിലാണ്. അതിനാലാണ് ബിഷപ്പ് എത്തിയത്.\nഓർഫനേജ് സഭയെ ഏൽപ്പിച്ചാൽ ഉള്ള ഗുണങ്ങൾ ബിഷപ്പ് എണ്ണിയെണ്ണി പറഞ്ഞു. കുട്ടികൾ ഇല്ലാത്തതിനാൽ ഇവരുടെ സകല ആവശ്യങ്ങളും സഭ നിറവേറ്റും എന്ന് ഉറപ്പ് നൽകി. അതിനാൽ ഓർഫനേജ് സഭയ്ക്ക് വിട്ടു നൽകാൻ ആവശ്യപ്പെട്ടു. അഞ്ചേക്കർ സ്ഥലത്ത് ഒരേക്കർ 26 സെന്റ് സ്ഥലം മൂന്നു തവണയായി സഭയ്ക്ക് കൊടുത്തു. അതിനു ആദ്യം ഒരു പ്രമാണം തയ്യാറാക്കി നൽകിയിരുന്നു. ആദ്യം ഓർഫനേജ് ഉള്ള വീട് ഉൾപ്പെടെ 90 സെന്റ് സ്ഥലമാണ് നൽകിയത്. അപ്പോൾ ഹൃദയ സംബന്ധമായ പ്രശ്നങ്ങൾ ഗീവർഗീസിനു വന്നു. പട്ടത്തെ ആശുപത്രിയിൽ അഡ്‌മിറ്റ് ചെയ്തു. ഏഴു ബ്ലോക്കുകൾ ഉണ്ട് എന്നാണ് പറഞ്ഞത്. 2011-ൽ ആയിരുന്നു ഇത്. സർജറി കഴിഞ്ഞത് മുതൽ ഗീവർഗീസിന് മൗനം വന്നു. ആശുപത്രിയിൽ ഡിസ്ചാർജ് ചെയ്തപ്പോൾ മുതൽ ഇതാണ് അവസ്ഥ. ബിഷപ്പ് ആ ഘട്ടത്തിലാണ് വസ്തു പ്രമാണം ചെയ്യുന്നത്. പ്രമാണം ചെയ്യുമ്പോൾ വിശദാംശങ്ങൾ ബിഷപ്പ് വെളിപ്പെടുത്തിയില്ല. ഗീവർഗീസ് അതെല്ലാം ഒപ്പിട്ട് നൽകി.\nമലങ്കര ഓർത്തഡോക്സ് സഭയുടെ പേരിലല്ല. ബിഷപ്പ് ഗബ്രിയേലിന്റെ പേരിലാണ് ഓർഫനേജ് രജിസ്റ്റർ ചെയ്തത്. കുറെ കഴിഞ്ഞാണ് പ്രമാണം ലഭിക്കുന്നത്. അപ്പോഴാണ് ഞങ്ങൾ ഈ വസ്തുത മനസിലാക്കുന്നത്. പക്ഷെ ഗീവർഗീസിന്റെ കുടുംബത്തിന്റെ പരിരക്ഷ മുഴുവൻ പ്രമാണത്തിൽ ഉറപ്പാക്കിയിരുന്നു,. ഇവരുടെ കാലശേഷം മാത്രമേ ഭൂമി ബിഷപ്പിന്റെ പേരിൽ വരുകയുള്ളൂ എന്ന് പ്രമാണത്തിൽ വ്യക്തമാക്കിയിട്ടുണ്ട്. ആ ഘട്ടത്തിൽ ഗീവർഗീസിന് ഓർമ്മ പതുക്കെ നഷ്ടമായി വരുകയായിരുന്നു. ഒരു സ്ട്രോക്കും വന്നിരുന്നു. ഇതോടെ ഗീവർഗീസ് കിടക്കയിലായി. ഇതിന്നിടയിൽ രണ്ടു തവണ കൂടി വസ്തു എഴുതി വാങ്ങി. അങ്ങിനെയാണ് ഒരേക്കർ 26 സെന്റ് സ്ഥലം സഭയുടെ കൈകളിലേക്ക് വരുന്നത്. മൂന്നു സെറ്റിൽമെന്റുകൾ ആണ് ഇതിൽ വന്നത്. എല്ലാം എഴുതിയത് ബിഷപ്പിന്റെ പേരിലാണ്.\nഇത് ഞങ്ങൾ ബാവ തിരുമേനിയുടെ ശ്രദ്ധയിൽ കൊണ്ട് വന്നിരുന്നു. പക്ഷെ നിസ്സഹായമായ അവസ്ഥയാണ് ബാവ കൈക്കൊണ്ടത്. സ്ഥലം സഭ ഏറ്റെടുത്തെങ്കിലും ഒരു സഹായവും സഭയുടെ ഭാഗത്ത് നിന്നും ഓർഫനെജിൽ നിന്നും കുടുംബത്തിനു ലഭിച്ചില്ല. ആ കാലത്ത് ഒന്നും രണ്ടു തവണ മാസത്തിൽ ആശുപത്രിയിൽ കൊണ്ട് പോകേണ്ടി വന്നു. പക്ഷെ ഒരു സഹായവും നൽകിയില്ല. സ്ഥലം എഴുതി നൽകിയ പ്രകാരം ആകെ വന്നത് ഓർഫനെജിലെ ഭക്ഷണം കൊണ്ടുവരും എന്നുള്ളതാണ്. പക്ഷെ ക്വാളിറ്റിയില്ലാത്ത ഭക്ഷണമാണ് നൽകാറ്. രോഗിക്ക് കൊടുക്കേണ്ട ഭക്ഷണമാണേന്ന ഒരു പരിഗണനയും നൽകാതെയുള്ള ഭക്ഷണമാണ് ഇപ്പോഴും വിതരണം ചെയ്യുന്നത്.\nകന്യാസ്ത്രീകളും കുട്ടികളുമാണ് ഓർഫനേജിൽ ഇവിടെ ഉള്ളത്. പകപോക്കൽ രീതിയാണ് ബിഷപ്പിന്റെ ഭാഗത്ത് നിന്നും വന്നത്. ദമ്പതികൾ ഒരു ആൺകുട്ടിയെ ദത്തെടുത്തിരുന്നു. ഇത് ബിഷപ്പിന് ഇഷ്ടമായിരുന്നില്ല. ഇതോടെ ഉണ്ടായിരുന്ന സഹകരണം മുഴുവൻ ബിഷപ്പ് ഒഴിവാക്കി. അഞ്ചേക്കർ സ്ഥലം മുഴുവനായും കണ്ണുവെച്ചിരുന്ന ബിഷപ്പിന് ദമ്പതികളുടെ കാലശേഷം സ്ഥലം മുഴുവൻ കിട്ടില്ലെന്ന് തോന്നി. ഒരേക്കർ 26 സെന്റ് സ്ഥലമാണ് ഇപ്പോൾ ബിഷപ്പിന്റെ പേരിൽ കിടക്കുന്നത്. അതിന്നിടയിൽ പള്ളിയിൽ ബിഷപ്പ് ഒരു പ്രഖ്യാപനവും നടത്തി. അഞ്ചേക്കർ സ്ഥലം മുഴുവൻ സഭയ്ക്ക് നൽകി എന്നാണ് പറഞ്ഞത്. പക്ഷെ മുഴുവൻ സ്ഥലം സഭയ്ക്ക് നൽകിയിട്ടില്ല. പക്ഷെ പള്ളിയിൽ പ്രഖ്യാപനം വന്നശേഷം ബന്ധുക്കളും തിരിഞ്ഞു നോക്കുന്നില്ല. സഭയ്ക്ക് സ്ഥലം നൽകിയതിൽ ബന്ധുക്കൾക്ക് എതിർപ്പുണ്ട്. അതിന്നിടയിലാണ് മുഴുവൻ സ്ഥലവും നൽകിയതായി ബിഷപ്പ് പ്രഖ്യാപനം നടത്തുന്നത്. ഇത് ബന്ധുക്കൾക്കിടയിൽ കടുത്ത അതൃപ്തിയുണ്ടാക്കിയിട്ടുണ്ട്. ഇതോടെ ബന്ധുക്കൾ മുഴുവൻ അകന്നു. സഭയിൽ നിന്നും സഹായവും ലഭിക്കുന്നില്ല. ഇതാണ് നിലവിലെ അവസ്ഥ.\nസെറ്റിൽമെന്റ് ഡീഡിൽ പറഞ്ഞ മാതാ മറിയം മഠം രജിസ്റ്റർ ചെയ്തിട്ടില്ല\nമാതാ മറിയം മഠം നടത്തുമെന്നാണ് സെറ്റിൽമെന്റ് ഡീഡിൽ പറഞ്ഞത്. പക്ഷെ ഇന്നുവരെ മഠം രജിസ്റ്റർ ചെയ്തിട്ടില്ല. സ്നേഹഭവനം തന്നെയാണ് ഇപ്പോഴും സഭ നടത്തുന്നത്. പരിചരിക്കാം എന്ന ഉറപ്പിൽ സഭയ്ക്ക് സ്ഥാപനം നൽകിയപ്പോൾ സഭ അനുവർത്തിച്ചത് തിരിഞ്ഞു നോക്കാത്ത സമീപനം. ഇതോടെയാണ് കൊല്ലം കളക്ടർക്ക് പരാതി നൽകിയത്. പരാതി കളക്ടർ ആർഡിഒയ്ക്ക് കൈമാറി. പരാതി പരിഗണിച്ചപ്പോൾ ബിഷപ്പിന്റെ അഭിഭാഷകൻ പറഞ്ഞത് ഗീവർഗീസ് കോശിയുടെയും ദത്തെടുത്ത പുത്രന്റെയും സ്വഭാവം ശരിയല്ലാത്ത കാരണമാണ് കന്യാസ്ത്രീകളും കുട്ടികളും ഇവരുടെ വീട്ടിൽ പോകാത്തത് എന്നാണ്.\nസുഖമില്ലാതെ കട്ടിലിൽ കിടക്കുന്ന ഗീവർഗീസിനെ കുറിച്ചാണ് ഈ രീതിയിൽ ആർഡിഒയ്ക്ക് മുൻപിൽ ബിഷപ്പിന്റെ അഭിഭാഷകൻ വാദിച്ചത്. ആശുപത്രി പരിചരണം അടക്കം ഗീവർഗീസ് കുടുംബത്തിനു വേണ്ടി ബിഷപ്പ് ചെയ്ത കാര്യങ്ങളുടെ ബിൽ ആർഡിഒ ആവശ്യപ്പെട്ടപ്പോൾ ഒരു ബില്ലും നൽകാൻ ബിഷപ്പിന് കഴിഞ്ഞില്ല. ഗീവർഗീസ് കുടുംബത്തിനു പ്രമാണത്തിൽ പറഞ്ഞ പ്രകാരം പൂർണ സംരക്ഷണം നൽകണം എന്നാണ് ആർഡിഒ ഉത്തരവിറക്കിയത്. പക്ഷെ ബിഷപ്പ് തിരിഞ്ഞു നോക്കിയില്ല. പുതിയ ആർഡിഒയ്ക്ക് മുന്നിൽ പരാതി വന്നപ്പോൾ സംരക്ഷണം നൽകാൻ ഉത്തരവിടാൻ ആർഡിഒയ്ക്ക് കഴിയില്ലെന്നാണ് ബിഷപ്പ് ഏർപ്പെടുത്തിയ പുതിയ വക്കീൽ വാദിച്ചത്. ഇതോടെയാണ് നീതി തേടി ഹൈക്കോടതിയെ സമീപിച്ചത്.\nവൃദ്ധ ദമ്പതികളുടെ പ്രശ്നവുമായി ബന്ധപ്പെട്ടു മലങ്കര ഓർത്തഡോക്സ് സഭാ തിരുവനന്തപുരം രൂപതാ ബിഷപ്പ് ഗബ്രിയേൽ മാർ ഗ്രിഗോറിയോസിനോട് മറുനാടൻ പ്രതികരണം തേടിയിരുന്നു. ആദ്യം പ്രശ്നത്തെക്കുറിച്ച് അറിയില്ല എന്ന് പറഞ്ഞപ്പോൾ ഗീവർഗീസ് കൊല്ലം കലക്ടർക്ക് നൽകിയ പരാതിയെക്കുറിച്ച് പറഞ്ഞപ്പോൾ നേരിട്ട് വന്നാൽ മാത്രമേ ഈ കാര്യം സംസാരിക്കാൻ കഴിയൂ എന്നാണ് ബിഷപ്പ് പറഞ്ഞത്. കോവിഡ് പ്രശ്നങ്ങൾ നിലനിൽക്കുന്നതിനാൽ ബിഷപ്പിനെ നേരിട്ട് കണ്ടു പ്രതികരണം തേടുന്നതിൽ നിന്നും ഞങ്ങൾ പിൻവാങ്ങുകയായിരുന്നു. പക്ഷെ ഫോണിൽ പ്രതികരണം നൽകാൻ ബിഷപ്പ് തയ്യാറായതുമില്ല.


പ്രമുഖ ഫോട്ടോഗ്രാഫർ പുനലൂർ രാജൻ അന്തരിച്ചു - Janayugom Online\nHome / News / Kerala / പ്രമുഖ ഫോട്ടോഗ്രാഫർ പുനലൂർ രാജൻ അന്തരിച്ചു\nPosted on August 15, 2020, 10:58 am\nപ്രമുഖ ഫോട്ടോഗ്രാഫർ പുനലൂർ രാജൻ അന്തരിച്ചു. 81 വയസായിരുന്നു. ഹൃദയാഘാതത്തെ തുടർന്ന് കോഴിക്കോട് സ്വകാര്യ ആശുപത്രിയിലായിരുന്നു അന്ത്യം. പുലർച്ചെ 1.40-ഓടെയായിരുന്നു അദ്ദേഹത്തിൻറെ മരണം സംഭവിച്ചത്.\nജനിച്ചത് കൊല്ലം ജില്ലയിലായിരുന്നുവെങ്കിലും, കോഴിക്കോട് തിരുവണ്ണൂരിലെ ‘സാനഡു‘വിലായിരുന്നു താമസം. നിരവധി പ്രതിഭകളെ ബ്ലാക്ക് ആൻറ് വൈറ്റ് ചിത്രങ്ങളിലൂടെ അടയാളപ്പെടുത്തിയ ഫോട്ടോഗ്രാഫറാണ് പുനലൂർ രാജൻ. 1963ൽ കോഴിക്കോട് മെഡിക്കൽ കോളജിൽ ആർട്ടിസ്റ്റ് ഫോട്ടോഗ്രാഫറായെത്തിയതോടെയാണ് കോഴിക്കോട് അദ്ദേഹത്തിൻറെ തട്ടകമായി മാറുന്നത്. 1994‑ലാണ് അദ്ദേഹം മെഡിക്കൽ കോളജിൽ നിന്ന് വിരമിച്ചത്.\nകൊല്ലം ജില്ലയിലെ ശൂരനാട്ട് പുത്തൻവിളയിൽ ശ്രീധരൻറെയും പള്ളിക്കുന്നത്ത് ഈശ്വരിയുടെയും മകനായി 1939 ഓഗസ്റ്റിലാണ് രാജൻ ജനിച്ചത്. പുനലൂർ ഹൈസ്കൂളിലായിരുന്നു പത്താംക്ലാസ് വരെ പഠനം. മാവേലിക്കര രവിവർമ സ്കൂളിൽനിന്ന് ഫൈൻ ആർട്സ് ഡിപ്ലോമ നേടിയിട്ടുണ്ട്. കമ്യൂണിസ്റ്റ് സഹയാത്രികനായിരുന്നു. പാർട്ടിക്ക് വേണ്ടി സിനിമയെടുക്കുക എന്ന ലക്ഷ്യത്തിൽ പാർട്ടി തന്നെ ഇടപെട്ട് മോസ്കോ സ്റ്റേറ്റ് ഇൻസ്റ്റിറ്റ്യൂട്ട് ഓഫ് ഫിലിമോട്ടോഗ്രഫിയിൽ മൂന്നുകൊല്ലം അദ്ദേഹം സിനിമാട്ടോഗ്രഫി പഠിച്ചു. ‘ബഷീർ: ഛായയും ഓർമയും’, ‘എം. ടി. യുടെ കാലം’ എന്നിവയാണ് രാജന്റെ പുസ്തകങ്ങൾ. രണ്ടാംലോകയുദ്ധം കുഴച്ചുമറിച്ചിട്ട പ്രദേശങ്ങളിൽ സഞ്ചരിച്ച് തയ്യാറാക്കിയ ‘മഹായുദ്ധത്തിൻറെ മുറിപ്പാടുകൾ’ എന്ന ചിത്രത്തിന് സോവിയറ്റ് ലാൻഡ് നെഹ്റു അവാർഡ് ലഭിച്ചു.\nചാലപ്പുറം ഗവ. അച്യുതൻ ഗേൾസ് എച്ച്എസ്എസിലെ റിട്ട. ഹെഡ്മിസ്ട്രസ് തങ്കമണിയാണ് ഭാര്യ, മകൻ, ഡോ. ഫിറോസ് രാജൻ കോയമ്പത്തൂർ കൊവൈ മെഡിക്കൽ സെൻററിലെ കാൻസർ സർജനാണ്. മകൾ ഡോ. പോപ്പി രാജൻ ക്വലാലംപുർ മെഡിക്കൽ കോളജിലാണ് ജോലി ചെയ്യുന്നത്.\nEnglish summary; photographer punalur rajan has passed away\nphotographer punalur rajan\nസംസ്ഥാനത്ത് സ്വാതന്ത്ര്യദിനാഘോഷം: ജില്ലകളില് മന്ത്രിമാര് പതാകയുയര്‍ത്തി\nഒറ്റ രാത്രികൊണ്ട് 48 പൈലറ്റുമാരെ എയര് ഇന്ത്യ പുറത്താക്കി


'പുരികം ത്രെഡ് ചെയ്യാറില്ല, മുഖക്കുരു വന്നാല് ചെയ്യുന്നത് ഇതൊക്കെ'; ബ്യൂട്ടി സീക്രട്ട് പങ്കുവെച്ച് - Samakalika Malayalam\n'പുരികം ത്രെഡ് ചെയ്യാറില്ല, മുഖക്കുരു വന്നാല് ചെയ്യുന്നത് ഇതൊക്കെ'; ബ്യൂട്ടി സീക്രട്ട് പങ്കുവെച്ച് ഐശ്വര്യ ലക്ഷ്മി (വിഡിയോ)\nBy സമകാലിക മലയാളം ഡെസ്‌ക് | Published: 07th November 2019 12:24 PM |\nLast Updated: 07th November 2019 12:24 PM | A+A A- |\nമലയാളത്തിന്റെ ഇഷ്ടതാരമാണ് ഐശ്വര്യ ലക്ഷ്മി. ഇപ്പോള് താരം തമിഴിലേക്കും ചുവടുവെച്ചിരിക്കുകയാണ്. വിശാല് നായകനാവുന്ന ബിഗ് ബജറ്റ് ചിത്രത്തിലൂടെയാണ് താരത്തിന്റെ തമിഴ് അരങ്ങേറ്റം. മികച്ച അഭിനയത്രി മാത്രമല്ല ഡോക്ടര് കൂടിയാണ് താരം. ഇപ്പോള് തന്റെ ആരാധകര്‍ക്കും സഹതാരങ്ങള്‍ക്കുമായി ചില മേക്കപ്പ് ടിപ്പ്‌സുമായി എത്തിയിരിക്കുകയാണ് ഐശ്വര്യ. ഇന്‍സ്റ്റഗ്രാം ലൈവിലൂടെയാണ് താരം തന്റെ ബ്യൂട്ടി സീക്രട്ട് പങ്കുവെച്ചത്.\nതാന് ഉപയോഗിക്കുന്ന സണ്‍സ്‌ക്രീമും മോയ്‌സ്ചറൈസിങ് ക്രീമുകളും ലിപ്സ്റ്റിക്കുമെല്ലാം എടുത്തുകാണിച്ചുകൊണ്ടുള്ളതാണ് താരത്തിന്റെ വിഡിയോ. പുരികം ഇഷ്ടമാണെന്നുള്ള ഒരു ആരാധകന്റെ കമന്റിന് തനിക്കും ഇഷ്ടമാണെന്നും എന്നാല് പുരികം ത്രെഡ് ചെയ്യാറില്ല എന്നുമാണ് താരം പറഞ്ഞത്. സ്‌കിന്നിന് അനുസരിച്ചുള്ള സണ്‍സ്‌ക്രീന് ഉപയോഗിക്കണമെന്നും വാട്ടര്‍ബേസിഡ് ആയിട്ടുള്ള സണ്‍സ്‌ക്രീന് ഉപയോഗിക്കുന്നത് നന്നതായിരിക്കും എന്നും താരം പറയുന്നു. കണ്ണിന്റെ വശങ്ങളിലായി വരുന്ന ചുളിവുകള് പ്രായം കൂടുന്നതിന്റെ ലക്ഷണമാണെന്നും അത് വന്നതുകൊണ്ട് വൃത്തികേടൊന്നുമില്ലെന്നും താരം പറയുന്നു.\nനടി അതിഥി ബാലനും ഒരു ചോദ്യവുമായി എത്തി. എങ്ങനെയാണ് ഗ്ലോ ചെയ്യുന്നത് എന്നായിരുന്നു താരത്തിന്റെ ചോദ്യം. അതിഥി ഇപ്പോഴും ഗ്ലോ ചെയ്യുന്നുണ്ടെന്നും പ്രത്യേകിച്ച് ഒന്നിന്റേയും ആവശ്യമില്ലെന്നുമാണ് താരം പറഞ്ഞത്. സ്ത്രീകളുടെ പ്രധാനപ്രശ്‌നമാണ് മുഖക്കുരുവിനുള്ള പരിഹാരവും താരം നിര്‍ദേശിക്കുന്നുണ്ട്. തന്റെ മുഖത്ത് കാര്യമായ മുഖക്കുരു വരാറില്ലെങ്കിലും നെറ്റിയിലും മറ്റും ചെറിയ കുരുക്കള് വരുമ്പോള് ഭക്ഷണത്തിലും മറ്റും നിയന്ത്രണം കൊണ്ടുവന്ന് മാറ്റാനാണ് ശ്രമിക്കാറുള്ളതെന്നുമാണ് താരം പറയുന്നത്. ചില ആളുകള്‍ക്ക് വലിയ വലിയ കുരുക്കള് വരാറുണ്ട്. അവര് ഡോക്ടറെ കണ്ട് യഥാര്‍ത്ഥ പ്രശ്‌നം മനസിലാക്കി ട്രീറ്റ്‌മെന്റ് എടുക്കണം എന്നാണ് താരം പറയുന്നത്. ഷൂട്ടിന് വേണ്ടി മേക്കപ്പ് ചെയ്യുന്നതിന് ഇടയിലാണ് താരം ലൈവില് വന്നത്. തന്റെ മേക്കപ്പ് വിവരങ്ങള് ആരാധകര്‍ക്കായി പറഞ്ഞുകൊടുത്ത താരത്തെ അഭിനന്ദിച്ച് നിരവധി പേരാണ് എത്തുന്നത്.\nഐശ്വര്യ ലക്ഷ്മി video beauty secret


'സ്വയം ഉണ്ടാക്കിയ പ്രശ്‌നങ്ങള് സ്വയം പരിഹരിച്ചോളണം'; ഒടുവില് കെ സുരേന്ദ്രനെ കൈയ്യൊഴിഞ്ഞ് ജെപി നദ്ദയും, പാര്‍ടിയെ യോജിപ്പോടെ കൊണ്ടുപോകണമെന്ന് താക്കീതും - BIGNEWSLIVE | Latest Malayalam News\nന്യൂഡല്‍ഹി: സ്വന്തമായി ഉണ്ടാക്കിയ പ്രശ്‌നങ്ങള്‍ക്ക് സ്വയം പരിഹാരം കണ്ടെത്തണമെന്ന് ബിജെപി സംസ്ഥാന അധ്യക്ഷന് കെ സുരേന്ദ്രനോട് കേന്ദ്രനേതൃത്വം. സംസ്ഥാനത്തെ പാര്‍ടിയെ യോജിപ്പോടെ കൊണ്ടുപോകണമെന്ന് സുരേന്ദ്രനോട് ദേശീയ അധ്യക്ഷന് ജെ പി നദ്ദ നിര്‍ദേശിച്ചു.\nതദ്ദേശ തെരഞ്ഞെടുപ്പിനെ കുറിച്ച് ചര്‍ച്ച ചെയ്യാനെത്തിയപ്പോഴാണ് സുരേന്ദ്രനോട് നദ്ദ നയം വ്യക്തമാക്കിയത്. ഇതിന്റെ അടിസ്ഥാനത്തില് ബിജെപിയുടെ സംസ്ഥാന നേതൃയോഗം ഉടന്‍ചേരും. കേരളത്തിലെ തമ്മിലടിയില് ഇടപെടില്ലെന്ന് ആര്‍എസ്എസിനു പിന്നാലെയാണ് കേന്ദ്ര നേതൃത്വവും വ്യക്തമാക്കിയത്.\nതദ്ദേശ തെരഞ്ഞെടുപ്പ് പ്രഖ്യാപിച്ചശേഷം ബിജെപി ഒഴികെ പ്രധാന പാര്‍ടികളെല്ലാം നേതൃയോഗങ്ങള് ചേര്‍ന്നു. ഇതിനെതിരെ ശോഭ സുരേന്ദ്രന്, പി എം വേലായുധന് എന്നിവര് നേതൃത്വത്തിനെതിരെ പരസ്യവിമര്‍ശനം ഉന്നയിച്ചു. മുതിര്‍ന്ന നേതാക്കളും ഇവരെ ആനുകൂലിച്ചതോടെ ഔദ്യോഗിക പക്ഷം ആശങ്കയിലായി.\n24നേതാക്കള് കേന്ദ്രനേതൃത്വത്തിന് പരാതിയുമയച്ചു. പ്രശ്നത്തില് ഇടപെടാനാവശ്യപ്പെട്ട് കെ സുരേന്ദ്രനും വി മുരളീധരനും ആര്‍എസ്എസ് ആസ്ഥാനത്തെത്തി സഹായംതേടി. എന്നാല് ഇടപെടാന് ആര്‍എസ്എസ് തയ്യാറായില്ല. പകരം ഉടന് പരിഹാരം കാണണമെന്ന നിര്‍ദേശമാണ് സുരേന്ദ്രന് നല്‍കിയത്. ആഭ്യന്തര പ്രശ്നങ്ങള് പരിഹരിച്ചില്ലെങ്കില് തദ്ദേശ തെരഞ്ഞെടുപ്പില് തിരിച്ചടിയുണ്ടാവുമെന്ന് മുതിര്‍ന്ന നേതാക്കളെല്ലാം നേതൃത്വത്തെ അറിയിച്ചിട്ടുണ്ട്.\nTags: bjpjp naddaK SurendranKerala\nഗതാഗത നിയമലംഘനത്തിനുള്ള പിഴ കുറച്ചത് പുനപരിശോധിക്കില്ല: സംസ്ഥാന നിലപാട് സുപ്രീംകോടതി സമിതിയെ ഉടന് അറിയിക്കും


രാജസ്ഥാനിലെ ജയിലില് 100 ലധികം അന്തേവാസികള്‍ക്ക് കോവിഡ് – East Coast Daily Malayalam\nജയ്പൂര് രാജസ്ഥാനിലെ ജയിലില് 100 ലധികം അന്തേവാസികള്‍ക്ക് കോവിഡ് ബാധ സ്ഥിരീകരിച്ചു. പ്രതാപ്ഗഡ് ജില്ലാ ജയിലിലെ 106 പേര്‍ക്കാണ് കോവിഡ് സ്ഥിരീകരിച്ചിരിക്കുന്നത്. കഴിഞ്ഞ 24 മണിക്കൂറിനുള്ളില് രാജസ്ഥാനില് 99 പുതിയ കോവിഡ് -19 കേസുകള് റിപ്പോര്‍ട്ട് ചെയ്യപ്പെട്ടിട്ടുണ്ട്. മാരകമായ പകര്‍ച്ചവ്യാധി മൂലം മൂന്ന് രോഗികള്‍ക്കും ജീവന് നഷ്ടപ്പെട്ടു.\nഇതോടെ സംസ്ഥാനത്തെ ആകെ കേസുകളുടെ എണ്ണം 20,263 ആയി ഉയര്‍ന്നു. ഇതില് 15,968 പേര് ഇതിനകം സുഖം പ്രാപിച്ചു, 3,836 കേസുകള് ഇപ്പോഴും സജീവമാണ്. ഇതുവരെ വൈറസ് 459 മരണത്തിന് കാരണമായതായി സംസ്ഥാന ആരോഗ്യ വകുപ്പ് അറിയിച്ചു.\nനിലവില്, വൈറസ് ബാധിച്ച രാജ്യത്തെ 10 സംസ്ഥാനങ്ങളില് രാജസ്ഥാന് ഉള്‍പ്പെടുന്നു. മൊത്തം 22,126 കേസുകളും നിലവില് 14,711 പേര് ചികിത്സയിലും 757 മരണങ്ങളുമുള്ള പശ്ചിമ ബംഗാളിന് തൊട്ടുപിന്നിലാണ് രാജസ്ഥാന്. രാജ്യത്ത് ഏറ്റവും കൂടുതല് കോവിഡ് ബാധിക്കപ്പെട്ട സംസ്ഥാനമാണ് മഹാരാഷ്ട്ര. 206,619 കേസുകള് സ്ഥിരീകരിച്ചു, 111,740 പേര് സുഖം പ്രാപിച്ചു, 8,822 പേര് മരിച്ചു. രാജ്യത്തുടനീളം 697,413 കേസുകള് സ്ഥിരീകരിച്ചു, 19,693 പേര്‍ക്ക് വൈറസ് ബാധിച്ച് ജീവന് നഷ്ടപ്പെട്ടു.\nRajasthan jail prisoners covid-19 inmates\nസ്വര്‍ണക്കടത്തില് യു.എ.ഇ കേന്ദ്രീകരിച്ച് പ്രവര്‍ത്തിക്കുന്ന മലയാളികള്‍ക്ക് ബന്ധമുള്ളതായി സൂചന


ചരിത്രം കുറിച്ച് നൊവാക്ക് ജോക്കോവിച്ച് - RashtraDeepika\nചരിത്രം കുറിച്ച് നൊവാക്ക് ജോക്കോവിച്ച്\nTuesday August 21, 2018 Support\nസെർബിയൻ പുരുഷ സിംഗിൾസ് ടെന്നീസ് താരം നൊവാക് ജോക്കോവിച്ച് പുതിയ റിക്കാർഡിൽ. മാസ്റ്റേഴ്സ് ടൂർണമെന്‍റുകളിലെ എല്ലാ കിരീടങ്ങളും നേടുന്ന ആദ്യ താരമെന്ന റിക്കാർഡാണ് ജോക്കോവിച്ച് സ്വന്തമാക്കിയത്. സിൻസിനാറ്റി മാസ്റ്റേഴ്സ് ഫൈനലിൽ സ്വിറ്റ്സർലൻഡിന്‍റെ റോജർ ഫെഡററെ കീഴടക്കി ജോക്കോവിച്ച് കിരീടം കരസ്ഥമാക്കി. ഇതോടെ ഒന്പത് മാസ്റ്റേഴ്സ് കിരീടവും സെർബ് താരത്തിന്‍റെ പേരിൽ കുറിക്കപ്പെട്ടു. 6-4, 6-4നായിരുന്നു ജോക്കോവിച്ചിന്‍റെ ജയം.\nസിൻസിനാറ്റിയിൽ ആദ്യമായാണ് എനിക്ക് കിരീടമുയർത്താനായത്. എനിക്ക് ഏറ്റവും പ്രിയപ്പെട്ട മുഹൂർത്തമാണിത് – ജോക്കോവിച്ച് പറഞ്ഞു. സിൻസിനാറ്റി മാസ്റ്റേഴ്സ് സിംഗിൾസ് ഫൈനലിൽ നേരത്തേ ജോക്കോവിച്ച് അഞ്ച് തവണ എത്തിയിരുന്നു. ഫെഡറർ സിൻസിനാറ്റി കിരീടം ഏഴ് തവണ നേടിയിട്ടുണ്ട്.\nഇതോടെ അടുത്ത തിങ്കളാഴ്ച ആരംഭിക്കുന്ന യുഎസ് ഓപ്പണിൽ പൂർണആത്മവിശ്വാസത്തോടെ ജോക്കോവിച്ചിനു പങ്കെടുക്കാം.\nസെഞ്ചുറിയുമായി വീണ്ടും കോഹ്ലി നയിച്ചു; ഇംഗ്ലണ്ടിനു മറികടക്കാൻ റണ്‍മല\nറസ്‌ക്യു ടീം രക്ഷപ്പെടുത്തിയ ഗര്‍ഭിണിയായ പശു പ്രസവിച്ചു ! കിടാവിന് വീട്ടുകാര് പേരിട്ടത് ‘ റസ്‌ക്യു’ എന്ന്\nപടുകൂറ്റൻ ജയം; ന്യൂസിലൻഡിനെതിരായ ടെസ്റ്റ് പരമ്പര ഇന്ത്യയ്ക്ക്\nമുംബൈ: ന്യൂസിലൻഡിനെ പരാജയപ്പെടുത്തി ടെസ്റ്റ് പരമ്പരയിൽ ഇന്ത്യ തകർപ്പൻ ജയം നേടി. പരമ്പരയിലെ അവസാന മത്സരത്തിൽ 372 റൺസിനാണ് ഇന്ത്യ...\nലണ്ടൻ: ക്രിക്കറ്റ് ലോകത്തെ ഏറ്റവും പ്രായമുള്ള താരമായിരുന്ന ഇംഗ്ലീഷ് മുൻ താരം എലീൻ ആഷ് എന്ന എലീൻ വീലൻ 110-ാം വയസിൽ...\nമഡ്ഗാവ്: ഐഎസ്എൽ ഫുട്ബോളിൽ കേരള ബ്ലാസ്റ്റേഴ്സിന് സീസണിലെ ആദ്യ ജയം. 2-1ന് ഒഡീഷ എഫ്സിയെ ബ്ലാസ്റ്റേഴ്സ് കീഴടക്കി. 11 മത്സരങ്ങൾക്കുശേഷമാണ്...


കാഴ്ചകള്‍ക്കുമപ്പുറം ശബ്ദവിസ്മയങ്ങള് തീര്‍ക്കാന് 'ദ് സൗണ്ട് സ്‌റ്റോറി' ഏപ്രിലില് തീയറ്ററുകളിലേക്ക് -\nകാഴ്ചകള്‍ക്കുമപ്പുറം ശബ്ദവിസ്മയങ്ങള് തീര്‍ക്കാന് ‘ദ് സൗണ്ട് സ്‌റ്റോറി’ ഏപ്രിലില് തീയറ്ററുകളിലേക്ക്\nLemi Thomas\tMarch 25, 2019\nഓസ്‌കാര് അവാര്‍ഡ് ജേതാവ് റസൂല് പൂക്കുട്ടി വെള്ളിത്തിരയിലെത്തുന്ന ചിത്രമാണ് ‘ദ് സൗണ്ട് സ്റ്റോറി’. ചിത്രത്തില് നായക കഥാപാത്രമായാണ് റസൂല് പൂക്കുട്ടി എത്തുന്നത്. തൃശൂര് പൂരത്തിന്റെ ശബ്ദ ഘോഷമാണ് ചിത്രത്തിന്റെ മുഖ്യ പ്രമേയം. ചിത്രം ഏപ്രില് അഞ്ചിന് തീയറ്ററുകളിലെത്തും. ദ് സൗണ്ട് സ്റ്റോറി’യുടെ ടീസര് അടുത്തിടെ പുറത്തിറങ്ങിയിരുന്നു. തൃശൂര് വടക്കും നാഥ ക്ഷേത്രത്തില് വര്‍ഷം തോറും നടക്കാറുള്ള പൂരത്തിന്റെ ശബ്ദത്തിനു ലഭിക്കുന്ന സമ്പൂര്‍ണ്ണ ഡോക്യുമെന്റേഷന് കൂടിയാണ് ഈ ചിത്രം.\nപ്രസാദ് പ്രഭാകര് ആണ് ചിത്രത്തിന്റെ സംവിധാനം നിര്‍വ്വഹിക്കുന്നത്. രാജീവ് പനക്കലാണ് നിര്‍മ്മാണം. ദ് സൗണ്ട് സ്റ്റോറി എന്ന ചിത്രത്തിലെ ശബ്ദ മിശ്രണം കൈകാര്യം ചെയ്തിരിക്കുന്നതും റസൂല് പൂക്കുട്ടി തന്നെയാണ്. മലയാളത്തിനു പുറമെ, തമിഴ്, തെലുങ്ക്, ഹിന്ദി ഭാഷകളിലും ചിത്രം തീയറ്ററുകളിലെത്തും. തൃശൂര് പൂരം തല്‍സമയം റെക്കോര്‍ഡ് ചെയാതാണ് ഈ ചിത്രം ഒരുക്കിയിരിക്കുന്നത്. കാഴ്ചയില്ലാത്തവര്‍ക്കു കൂടി തൃശൂര് പൂരം അനുഭവവേദ്യമാക്കുന്ന തരത്തിലാണ് ഈ ചിത്രം ഒരുക്കിയിരിക്കുന്നത് എന്നതും മുഖ്യ ആകര്‍ഷണങ്ങളില് ഒന്നാണ്.\nഅതേസമയം റസൂല് പൂക്കുട്ടി ചലച്ചിത്ര സംവിധാനരംഗത്തേക്ക് ചുവടുവെയ്ക്കുന്നു എന്ന വാര്‍ത്തയും അടുത്തിടെ പുറത്തു വന്നിരുന്നു. ബോളിവുഡിലാണ് ആദ്യ ചിത്രമൊരുങ്ങുന്നത്. ‘സര്‍പകല്’ എന്നാണ് ചിത്രത്തിന്റെ പേര്. കമ്ലേഷ് പാണ്ഡെയാണ് ചിത്രത്തിന് തിരക്കഥ ഒരുക്കുന്നത്.\nഹോളിവുഡ് സ്റ്റുഡിയോയുമായി സഹകരിച്ച് റസൂല് പൂക്കുട്ടിതന്നെയാണ് ചിത്രത്തിന്റെ നിര്‍മ്മാണവും നിര്‍വ്വഹിക്കുന്നത്. വിഎഫ്എക്‌സിന് പ്രാധാന്യമുള്ള ചിത്രമാണ് റസൂല് പൂക്കുട്ടിയുടെ സംവിധാനത്തില് ഒരുങ്ങുന്നതെന്നാണ് പുറത്തുവരുന്ന റിപ്പോര്‍ട്ടുകള്. ഇന്ത്യയിലും വിദേശത്തുവെച്ചായിരിക്കും ചിത്രീകരണം. 2009 ലാണ് റസൂല് പൂക്കുട്ടിക്ക് ഓസ്‌കാര് ലഭിച്ചത്. ‘സ്ലം ഡോഗ് മില്യണയര്’ എന്ന ചിത്രത്തിലെ ശബ്ദമിശ്രണത്തിനാണ് പുരസ്‌കാരം ലഭിച്ചത്.\nRead more on: malayalam movie | Rasool Pookutty | The sound story\nഒരു സിനിമയിൽ മാത്രം അഭിനയിച്ച് മറഞ്ഞ മലയാളത്തിന്റെ പ്രിയ നടിമാർ- ശ്രദ്ധേയമായ കുറിപ്പ്


ഹാദിയയുടെ ഷെഫീന് ജഹാന് അറസ്റ്റിലേക്ക്; ഐഎസ് തീവ്രവാദികളുമായി അടുത്തബന്ധം? | NIA to question 'some accused' from Kanakamala IS module case who knew Shafin Jahan - Malayalam Oneindia\n» ഹാദിയയുടെ ഷെഫീന് ജഹാന് അറസ്റ്റിലേക്ക്; ഐഎസ് തീവ്രവാദികളുമായി അടുത്തബന്ധം?\nUpdated: Sat, Jan 6, 2018, 10:22 [IST]\nഹാദിയയുടെ ഭർത്താവിന് തീവ്രവാദബന്ധം ??? | Oneindia Malayalam\nകൊച്ചി: ഹാദിയയുടെ ഭര്‍ത്താവ് ഷെഫീന് ജഹാനെതിരെ തീവ്രവാദ ബന്ധത്തന്റെ കൂടുതല് തെളിവുകള് കണ്ടെത്താന് എന്‍ഐഎ ശ്രമം. ഐഎസ് തീവ്രവാദികളുമായി ബന്ധമുണ്ടെന്ന് ആരോപിക്കപ്പെടുന്ന കനകമല കേസിലെ പ്രതികളെ കൂടുതല് ചോദ്യം ചെയ്യാന് എന്‍ഐഎ തീരുമാനിച്ചത് തെളിവുകളുടെ അടിസ്ഥാനത്തിലാണെന്ന് സൂചന.\nടി. മന്‍സീത്, ഷഫ്വാന് എന്നിവരെയാണ് എന്‍ഐഎ ചോദ്യം ചെയ്യുക. ഇവര്‍ക്ക് ഷഫീന് ജഹാനുമായി ബന്ധമുണ്ടെന്ന സൂചന ലഭിച്ചതിനെ തുടര്‍ന്നാണ് പ്രതികളെ വീണ്ടും ചോദ്യം ചെയ്യാന് തീരുമാനിച്ചത്. കനകമല കേസില് നേരത്തെ ദേശീയ അന്വേഷണ ഏജന്‍സി രണ്ടു കുറ്റപത്രങ്ങള് സമര്‍പ്പിച്ചിരുന്നു.\nഇവര്‍ക്ക് ഷെഫീനുമായി ബന്ധമുണ്ടെന്ന് തെളിഞ്ഞാല് അറസ്റ്റിലേക്ക് കാര്യങ്ങള് നീക്കും. ഷെഫിന് ജഹാന് ഐ എസ് ഏജന്റുമായി സംസാരിച്ചതിന് തെളിവുകളുണ്ടെന്ന് സുപ്രീംകോടതിയില് നേരത്തെ തന്നെ എന് ഐ എ വ്യക്തമാക്കിയിരുന്നു. വിഷയത്തില് കൂടുതല് തെളിവുകള് ശേഖരിക്കാനാണ് ഇപ്പോഴത്തെ നീക്കം.\nഇസ്ലാം മതം സ്വീകരിച്ച വൈക്കം സ്വദേശി ഹാദിയയുടെ ഭര്‍ത്താവാണ് ഷെഫിന്. ഈ കേസ് ഇപ്പോള് സുപ്രീം കോടതിയുടെ പരിഗണനയിലാണ്. ഷെഫീന് തീവ്രവാദ ബന്ധമുണ്ടെന്ന് തെളിഞ്ഞാല് ഹാദിയ കേസിനെ അത് കാര്യമായി ബാധിച്ചേക്കും. ഹാദിയ ലൗ ജിഹാദിന്റെ ഇരയാണെന്നും തീവ്രവാദത്തിലേക്ക് നയിക്കാനാണ് മതം മാറ്റിയതെന്നുമാണ് ഹാദിയയുടെ പിതാവിന്റെ വാദം. ഷെഫീനെ അറസ്റ്റ് ചെയ്താല് ഈ വാദം ശരിവെക്കുന്ന രീതിയിലേക്കാണ് കാര്യങ്ങള് എത്തുകയെന്നുറപ്പാണ്.\nnia shafin jahan കേസ് ഹാദിയ എന്‍ഐഎ\nNIA to question 'some accused' from Kanakamala IS module case who knew Shafin Jahan


എ.ആര് റഹ്മാനോ, ആരാണയാള്? ഭാരതരത്‌ന എന്‍റെ അച്ഛന്‍റെ കാല്‍വിരലിലെ നഖത്തിന് സമം; വിവാദ പരാമര്‍ശവുമായി നന്ദമുരി ബാലകൃഷ്ണ\nഈ അവാര്‍ഡുകളെല്ലാം എന്‍റെ കാലിന് തുല്യമാണ്\n21 July 2021 5:36 AM GMT\nഹോളിവുഡ് സംവിധായകന് ജെയിംസ് കാമറൂണിനോടാണ് ബാലകൃഷ്ണ സ്വയം താരതമ്യപ്പെടുത്തിയിരിക്കുന്നത്. വർഷങ്ങളായി ഷൂട്ടിംഗ് നീട്ടുന്ന ജെയിംസ് കാമറൂണിൽ നിന്ന് വ്യത്യസ്തമായി എന്‍റെ ഷൂട്ടിംഗ് വേഗത്തിൽ പൂര്‍ത്തിയാക്കാന് ഞാന് ആഗ്രഹിക്കുന്നു. കുറഞ്ഞ സമയം കൊണ്ട് കൂടുതൽ സിനിമകൾ നിർമ്മിക്കാനും കൂടുതൽ ഹിറ്റുകൾ നേടാനാകുമെന്നും ഞാന് വിശ്വസിക്കുന്നു. അതാണ് തന്‍റെ പ്രവർത്തന രീതിയെന്നും ബാലകൃഷ്ണ പറയുന്നു.\nഅതേസമയം, ബോയപതി ശ്രീനുവിനൊപ്പമുള്ള അഖന്ദ എന്ന ചിത്രത്തിന്‍റെ ഷൂട്ടിംഗിലാണ് താരം. ശ്രീനുവിനൊപ്പമുള്ള മൂന്നാമത്തെ ചിത്രമാണ് ഇത്. പ്രഗ്യ ജയ്സ്‍വാളാണ് നായിക.\nTAGS :AR Rahman Nandamuri Balakrishna


ഗിബ്സിന് സെഞ്ച്വറി; ദക്ഷിണാഫ്രിക്ക അഞ്ചിന് 237 | Gibbs gets ton, honours even on day one - Malayalam Oneindia\nഗിബ്സിന് സെഞ്ച്വറി; ദക്ഷിണാഫ്രിക്ക അഞ്ചിന് 237\nപോര്‍ട്ട് എലിസബത്ത്: ഇന്ത്യയ്ക്കെതിരായ രണ്ടാം ക്രിക്കറ്റ് ടെസ്റിന്റെ ആദ്യദിവസം ദക്ഷിണാഫ്രിക്ക അഞ്ച് വിക്കറ്റ് നഷ്ടത്തില് 237 റണ്‍സെടുത്തു. ബൗളര്‍മാരെ തുണക്കുന്ന പിച്ചില് ഇന്ത്യന് ബൗളര്‍മാര് നന്നായി പന്തെറിഞ്ഞെങ്കിലും ഓപ്പണര് ഹര്‍ഷേല ഗിബ്സിന്റെ ഉജ്വലമായ ഇന്നിംഗ്സാണ് ദക്ഷിണാഫ്രിക്കയെ തകര്‍ച്ചയില് നിന്ന് രക്ഷിച്ചത്.\nഗിബ്സ് പുറത്താവാതെ നേടിയ 155 റണ്‍സിന്റെ സെഞ്ച്വറി ഇന്ത്യയുടെ മികച്ച ബൗളിംഗിനെ അതിജീവിച്ച് ദക്ഷിണാഫ്രിക്കയുടെ സ്കോറുയര്‍ത്താന് സഹായിച്ചു. മറ്റ് ബാറ്റ്സ്മാന്മാരെ ഏറെ ആയാസപ്പെടാതെ പുറത്താക്കുന്നതില് വിജയിച്ച ശ്രീനാഥിനും മറ്റും ഗിബ്സിന്റെ ഇന്നിംഗ്സ് അവസാനിപ്പിക്കാനായില്ല.\nഗാരി കേസ്റന് (നാല്), ജാക്വസ് കാലിസ് (24), മക്കെന്‍സി (12), ഡിപ്പനര് (29), ലാന്‍സ് ക്ലുസ്നര് (ഒമ്പത്) എന്നിവരാണ് പുറത്തായ മറ്റ് ബാറ്റ്സ്മാന്മാര്.\nശ്രീനാഥാണ് ഇന്ത്യയ്ക്കു വേണ്ടി മികച്ച ബൗളിംഗ് കാഴ്ച വെച്ചത്. 22 ഓവറില് 51 റണ്‍സിന് ശ്രീനാഥ് മൂന്ന് വിക്കറ്റെടുത്തു. ഹര്‍ബജന് സിംഗും അഗാര്‍ക്കറും ഓരോ വിക്കറ്റ് വീഴ്ത്തി.


ക്വാറന്റൈന് ലംഘനം: ഖത്തറില് ഒരാള് അറസ്റ്റില്\nഹോം ക്വാറന്റൈന് ലംഘനം: ഖത്തറില് ഒരാള് അറസ്റ്റില്\n2021-04-03 09:59:30 pm IST\nദോഹ: ഖത്തറില് ഹോം ക്വാറന്റൈന് ചട്ടങ്ങള് ലംഘിച്ചതിന് ഒരാളെ അറസ്റ്റ് ചെയ്തു. പൊതുജനാരോഗ്യ മന്ത്രാലയത്തിന്റെ നിര്‍ദേശങ്ങള് പാലിക്കാന് രാജ്യത്തെ എല്ലാവരും ബാധ്യസ്ഥരാണ്.\nകോവിഡ് വ്യാപനം തടയുന്നതിന്റെ ഭാഗമായി രാജ്യത്ത് നടപ്പാക്കിയ മുന്‍കരുതല് നടപടികള് നടപ്പാക്കുന്നതിന്റെ ഭാഗമായാണ് നിയമലംഘകനെ അറസ്റ്റ് ചെയ്തത്. പൊതുജനാരോഗ്യ മന്ത്രാലയത്തിന്റെ നിര്‍ദേശങ്ങള് പൂര്‍ണമായും പാലിക്കണമെന്ന് അധികൃതര് അറിയിച്ചു.\nക്വാറന്റൈന് ചട്ടങ്ങള് ലംഘിക്കുന്ന ആരും നിയമവിധേയമാകുമെന്നും കൂട്ടിച്ചേര്‍ത്തു. കൊവിഡ് സാഹചര്യത്തില് ജനങ്ങളുടെ സുരക്ഷ ഉറപ്പാക്കുന്നതിനും വ്യാപന തോത് കുറയ്ക്കുന്നതിനും വേണ്ടിയാണ രാജ്യത്ത് നിയന്ത്രണങ്ങള് ഏര്‍പ്പെടുത്തിയത്.\nqatar covid 19 quarentine violation arrest home quarantine


ഗള്‍ഫില് ജോലി വാഗ്ദാനം: പണം തട്ടിയ കേസില് ഒരാള് അടിമാലിയില് പിടിയില്. | one arrested in adimaly for fraudulent manipulation - Malayalam Oneindia\nഗള്‍ഫില് ജോലി വാഗ്ദാനം: പണം തട്ടിയ കേസില് ഒരാള് അടിമാലിയില് പിടിയില്.\nUpdated: Tue, Jun 12, 2018, 11:34 [IST]\nഅടിമാലി: ഗള്‍ഫില് ജോലി വാഗ്ദാനം ചെയ്ത് പണംതട്ടിയെടുത്ത കേസില് പാല സ്വദേശിയെ അടിമാലിയില് നിന്ന് പോലീസ് പിടികൂടി. ഒരു വര്‍ഷത്തിലധികമായി അംഗികാരമില്ലാത്ത ഏജന്‍സിയുടെ പേരു പറഞ്ഞ് മുപ്പതോളം പേരില് നിന്നായി അമ്പതിനായിരം രൂപ വീതം തട്ടിയെടുത്തതിനാണ് പാല സ്വദേശിയായ ജോബിനെ പോലിസ് അറസ്റ്റ് ചെയ്തത്. ചെന്നൈയില് പ്രവര്‍ത്തിച്ചിരുന്ന സ്ഥാപനത്തിന്റെ പേരുപറഞ്ഞാണ് ഇയാള് പലരില് നിന്നുമായി പണം വാങ്ങിയത്.\nഅടിമാലി കൂമ്പന്‍പാറ സ്വദേശി ജിബിന് ബാബുവിന്റെ പരാതിയെ തുടര്‍ന്നായിരുന്നു പോലീസ് അന്വേഷണം നടത്തിയത്. ജിബിന് ബാബുവില് നിന്നും ഇയാള് പണം വാങ്ങിയതായും ജോലി വാഗ്ദാനം നല്‍കി ജില്ലയില് തന്നെ ഇത്തരത്തില് നിരവധിപേരെ കബിളിപ്പിച്ചതായും പരാതിയില് പറയുന്നു. അനധികൃതമായി പ്രവര്‍ത്തിക്കുന്ന സ്ഥാപനത്തിന്റെ പേരില് നിരവധി പേരെ ചൂഷ്ണം ചെയ്തതിനു പിന്നില് വലിയൊരു മാഫിയ സംഘതന്നെ ഉണ്ടെന്നാണ് പോലീസ് പറയുന്നത്. പാല സ്വദേശിയായ ജോബിനിലൂടെയാണ് കേരളത്തിന്റെ വിവിധ ഇടങ്ങള് കേന്ദ്രീകരിച്ച് ഇടപാടുകള് നടന്നു വന്നിരുന്നത്.\nജോബിന് അടിമാലിയിലുണ്ടെന്ന രഹസ്യ വിവരത്തിന്റെ അടിസ്ഥാനത്തില് നടത്തിയ പരിശോധനയിലാണ് പോലീസ് ഇയാളെ പിടി്ക്കൂടിയത്. പോലീസിന്റെ ചോദ്യം ചെയ്യലില് പ്രതി കുറ്റം സമ്മതിച്ചു. സംഭവുമായി ബന്ധപ്പെട്ട് സംഘത്തിലുള്ള മറ്റുള്ളവരെ പിടകൂടുന്നതിനുള്ള നടപടി സ്വീകരിച്ചതായും പോലീസ് പറഞ്ഞു.\nidukki adimali fraud arrest police job അടിമാലി ജോലി പോലീസ്\none arrested in adimaly for fraudulent manipulation


തൊടുപുഴയില് യു.ഡി.എഫും ബി.ജെ.പിയും ഒരുമിച്ചു; എല്.ഡി.എഫിന് നഗരസഭാ ഭരണം നഷ്ടമായി | DoolNews\nതൊടുപുഴയില് യു.ഡി.എഫും ബി.ജെ.പിയും ഒരുമിച്ചു; എല്.ഡി.എഫിന് നഗരസഭാ ഭരണം നഷ്ടമായി\nFriday, 25th January 2019, 6:33 pm\nഇടുക്കി: തൊടുപുഴ നഗരസഭയില് എല്.ഡി.എഫിന് ഭരണം നഷ്ടമായി. എല്.ഡി.എഫ് ചെയര്‍പഴ്സനെതിരെ യു.ഡി.എഫ് അവതരിപ്പിച്ച അവിശ്വാസ പ്രമേയം പാസായതോടെയാണ് എല്.ഡി.എഫിന്റെ ഭരണം പോയത്. അവിശ്വാസ പ്രമേയത്തെ ബിജെപി പിന്തുണച്ചതോടെയാണ് പാസായത്.\nയു.ഡി.എഫിലെ 14 പേരും ബി.ജെ.പിയിലെ എട്ട് പേരും പ്രമേയത്തെ അനുകൂലിച്ചു. എല്.ഡി.എഫ് അംഗങ്ങള് വോട്ടെടുപ്പില് നിന്നു വിട്ടുനിന്നു.\nഇതോടെയാണ് സി.പി.ഐ.എം ചെയര്‍പേഴ്സണ് മിനി മധുവിന്റെ നേതൃത്വത്തിലുള്ള എല്.ഡി.എഫ് ഭരണസമിതിക്ക് അന്ത്യമായത്. 35 അംഗ നഗരസഭാ കൗണ്‍സിലില് ആര്‍ക്കും കേവല ഭൂരിപക്ഷമില്ല. യു.ഡി.എഫ് 14, എല്.ഡി.എഫ് 13, ബി.ജെ.പി എട്ട് എന്നിങ്ങനെയാണ് കക്ഷിനില.\nRead Also : വേദിയില് ഹൃദയാഘാതം വന്ന് ഒരാള് വീണിട്ടും പ്രസംഗം നിര്‍ത്താതെ മോദി; തെന്നിവീണ ഫോട്ടോഗ്രാഫര്‍ക്കരികില് ഓടിയെത്തി സഹായിച്ച് രാഹുല്; സോഷ്യല് മീഡിയയില് വൈറല്\nചെയര്‍പഴ്സണ് തെരഞ്ഞെടുപ്പ് വോട്ടെട്ടുപ്പില്‍നിന്നു ബി.ജെ.പി വിട്ടുനിന്നതിനെ തുടര്‍ന്ന് ഒരാളുടെ ഭൂരിപക്ഷത്തില് 2015-ല് യു.ഡി.എഫ് അധികാരത്തിലേറിയിരുന്നു. മുസ്ലീംലീഗിലെ സഫിയ ജബ്ബാറാണു അന്ന് ചെയര്‍പേഴ്സനായത്.\nയുഡിഎഫ് ധാരണ പ്രകാരം കഴിഞ്ഞ വര്‍ഷം മേയില് സഫിയ ജബ്ബാര് രാജി വെച്ചതിനെ തുടര്‍ന്ന് നടന്ന തിരഞ്ഞെടുപ്പില് കോണ്‍ഗ്രസ് അംഗം ടി.കെ. സുധാകരന് നായരുടെ വോട്ട് അസാധുവായി. തുല്യ വോട്ടു വന്നതിനെ തുടര്‍ന്നു നറുക്കെടുപ്പിലൂടെ എല്‍ഡിഎഫിലെ മിനി മധു ചെയര്‍പഴ്സനായി തിരഞ്ഞെടുക്കപ്പെട്ടു.\nയു.ഡി.എഫിലെ ധാരണ പ്രകാരം കേരള കോണ്‍ഗ്രസ് എമ്മിനാണ് ചെയര്‍പഴ്സന് സ്ഥാനം. പുതിയ ചെയര്‍പേഴ്സനെ തെരഞ്ഞെടുക്കാനുള്ള വോട്ടെടുപ്പിലും ബി.ജെ.പി യു.ഡി.എഫിനൊപ്പം നിന്നേക്കുമെന്നാണ് സൂചന.


നിപ ബോധവല്‍ക്കരണം വൈറസിന്റെ പരസ്യമെന്ന് ആരോപണം ; ചുട്ടമറുപടിയുമായി ടൊവിനോ | Irinjalakuda Times\nHomeExclusiveനിപ ബോധവല്‍ക്കരണം വൈറസിന്റെ പരസ്യമെന്ന് ആരോപണം ; ചുട്ടമറുപടിയുമായി ടൊവിനോ\nഇരിങ്ങാലക്കുട : നിപ ബോധവൽക്കരണത്തെക്കുറിച്ച് ഇൻസ്റ്റാഗ്രാമിൽ പങ്കുവച്ച പോസ്റ്റിന് താഴെ വിമർശനവുമായെത്തിയ ഒരാൾക്ക് മറുപടിയുമായി ടൊവിനോ തോമസ്. സംസ്ഥാനത്ത് വീണ്ടും നിപ പനി സ്ഥിരീകരിച്ചതോടെ മമ്മൂട്ടി, മോഹൻലാൽ തുടങ്ങിയ താരങ്ങൾ നിപ ബോധവൽക്കരണവുമായി രംഗത്ത് എത്തിയിരുന്നു.\nനിപ വൈറസ് ഉള്ളിൽ പ്രവേശിക്കുന്നതിനെക്കുറിച്ചുള്ള ഒരു പോസ്റ്റാണ് ടൊവിനോ ആരാധകരുമായി പങ്കുവച്ചത്. ഇത് ആഷിക് അബു സംവിധാനം ചെയ്ത വൈറസ് എന്ന സിനിമയുടെ പ്രചരണമാണെന്ന് ഒരാൾ കുറിച്ചു. നിങ്ങളുടെ സിനിമയ്ക്ക് വേണ്ടി പരസ്യമുണ്ടാക്കരുത് എന്നായിരുന്നു കമന്റ്.\nനിങ്ങളുടെ മനോഭാവം നിരാശയുണ്ടാക്കുന്നതാണ്. നിങ്ങൾക്ക് അങ്ങനെ തോന്നുന്നുവെങ്കിൽ ദയവായി സിനിമ കാണരുത്- ടൊവിനോ കുറിച്ചു. ടൊവിനോയെ പിന്തുണച്ച് ഒട്ടനവധിയാളുകൾ പോസ്റ്റിൽ കമന്റ് ചെയ്തു.\nകഴിഞ്ഞ വർഷം കേരളത്തെ ഭീതിയിലാഴ്ത്തിയ നിപ അതിജീവനത്തെ ആസ്പദമാക്കിയാണ് വൈറസ് ഒരുക്കിയിരിക്കുന്നത്. റിമ കല്ലിങ്കൽ, പാർവതി, രേവതി, കുഞ്ചാക്കോ ബോബൻ, ടൊവിനോ തോമസ്, സൗബിൻ ഷാഹിർ, ആസിഫ് അലി, രമ്യ നമ്പീശൻ, ജോജു, റഹ്മാൻ തുടങ്ങിയവരാണ് ചിത്രത്തിൽ പ്രധാനവേഷങ്ങളിൽ എത്തുന്നത്. ജൂൺ7ന് ചിത്രം തിയേറ്ററുകളിൽ എത്തും.\nതുമ്പൂർ സ്റ്റൈലോ ക്ലബ്ബിന്റെ ആഭിമുഖ്യത്തിൽ കുട്ടികൾക്കായി വേനലവധി ക്യാമ്പ് സംഘടിപ്പിച്ചു\nയൂണിവേഴ്സ്റ്റി അസിസ്റ്റന്റ് സൗജന്യ പരിശീലന ക്ലാസ്സുകള്‍ക്ക് നാളെ തുടക്കമാകും\nകൊച്ചി : വാളയാര് കേസിലെ പ്രതികളെ വെറുതെ വിട്ട നടപടിക്കെതിരെ രൂക്ഷമായി പ്രതികരിച്ച് ടോവിനോ തോമസ്. കുറ്റവാളികള്‍ക്ക് സംരക്ഷണവും ഇരക്ക് ശിക്ഷയും ലഭിക്കുന്ന ഈ അവസ്ഥ ഭയാനകമാണെന്നും […]\n← തുമ്പൂർ സ്റ്റൈലോ ക്ലബ്ബിന്റെ ആഭിമുഖ്യത്തിൽ കുട്ടികൾക്കായി വേനലവധി ക്യാമ്പ് സംഘടിപ്പിച്ചു ← യൂണിവേഴ്സ്റ്റി അസിസ്റ്റന്റ് സൗജന്യ പരിശീലന ക്ലാസ്സുകള്‍ക്ക് നാളെ തുടക്കമാകും


Sensex & Nifty Erase Gains Of The Last Week, Slip Over 1% Each — Things To Know - Malayalam Goodreturns\n» റിലയന്‍സ് വീണു, ഒപ്പം ഓഹരി വിപണിയും — നേട്ടങ്ങള് മാഞ്ഞുപോയി\nPublished: Monday, October 26, 2020, 16:27 [IST]\nഇന്ത്യന് ഓഹരി വിപണിയില് തിങ്കളാഴ്ച്ച നേട്ടങ്ങളില്ല. 'ക്ലോസിങ് ബെല്' മുഴങ്ങുമ്പോള് ഇന്ത്യന് ഓഹരികളില് ഏറിയപങ്കും ഒരു ശതമാനത്തിലേറെ തകര്‍ച്ച നേരിട്ടു. ഓട്ടോ, ലോഹം, ബാങ്ക് ഉള്‍പ്പെടുന്ന എല്ലാ മേഖലാ സൂചികകളിലും തളര്‍ച്ച പിടിമുറുക്കി. റിലയന്‍സ് ഇന്‍ഡസ്ട്രീസിന്റെ വീഴ്ച്ചയാണ് നിഫ്റ്റി, സെന്‍സെക്‌സ് സൂചികകള്‍ക്ക് വലിയ ആഘാതമായത്. ഫ്യൂച്ചര് ഗ്രൂപ്പിന്റെ റീടെയില് ബിസിനസ് ഏറ്റെടുക്കാന് ഒരുങ്ങവെ സിംഗപ്പൂര് ആര്‍ബിട്രേഷന് സമിതിയുടെ ഇടക്കാല ഉത്തരവ് റിലയന്‍സിന് തിരിച്ചടിയായി.\nഇതോടെ ഫ്യൂച്ചര് ഗ്രൂപ്പിന്റെ ആസ്തികള് ഏറ്റെടുക്കാന് റിലയന്‍സിനാവില്ല. അമേരിക്കന് കമ്പനിയായ ആമസോണ് നല്‍കിയ ഹര്‍ജിയിന്മേലാണ് ഇപ്പോഴത്തെ വിധി. ഈ പശ്ചാത്തലത്തില് റിലയന്‍സിന്റെ ഓഹരികള്4ശതമാനം ഇടിഞ്ഞു. സെന്‍സെക്‌സ് 540 പോയിന്റ് താഴ്ന്ന് 40,145 എന്ന നിലയിലാണ് വ്യാപാരം അവസാനിപ്പിച്ചത്. നിഫ്റ്റി സൂചിക 163 പോയിന്റ് നഷ്ടത്തില് 11,768 എന്ന നില കൈവരിച്ചു.\nവിശാല വിപണികളിലും തളര്‍ച്ച ദൃശ്യമാണ്. നിഫ്റ്റി മിഡ്ക്യാപ് 1.7 ശതമാനം വീണപ്പോള് നിഫ്റ്റ് സ്‌മോള്‍ക്യാപ് 1 ശതമാനം തകര്‍ച്ച നേരിട്ടു. ബിഎസ്ഇ മിഡ്ക്യാപ്, സ്‌മോള്‍ക്യാപ് സൂചികകള് 0.9 മുതല് 1.8 ശതാനംവരെ വീണു. മേഖലാ സൂചികകളിലും ചിത്രം വ്യത്യസ്തമല്ല. നിഫ്റ്റി ലോഹ സൂചികയും നിഫ്റ്റി വാഹന സൂചികയും 3.5 ശതമാനം വീതമാണ് നഷ്ടം രേഖപ്പെടുത്തിയത്.\nനിഫ്റ്റി ബാങ്ക് സൂചിക 1.5 ശതമാനം താഴോട്ടുപോയി. നിഫ്റ്റി ഐടി സൂചിക 1.2 ശതമാനം തകര്‍ച്ച കുറിച്ചു. നിഫ്റ്റി50 സൂചികയില് എച്ച്ഡിഎഫ്‌സി ലൈഫ്, കൊട്ടാക് ബാങ്ക്, നെസ്ലെ, ഇന്‍ഡസ്ഇന്‍ഡ് ബാങ്ക്, എല് ആന്‍ഡ് ടി കമ്പനികള് താരതമ്യേന ഭേദപ്പെട്ട പ്രകടനം കാഴ്ച്ചവെച്ചിട്ടുണ്ട്. ഹീറോ മോട്ടോ, ബജാജ് ഓട്ടോ, ഹിന്‍ഡാല്‍കോ, മഹീന്ദ്ര ആന്‍ഡ് മഹീന്ദ്ര, യുപിഎല് എന്നിവര് നഷ്ടം കുറിച്ചവരില് പ്രമുഖരായി.\nകഴിഞ്ഞയാഴ്ച്ചത്തെ നേട്ടം സെന്‍സെക്‌സ് നിഫ്റ്റി സൂചികകള് മായ്ച്ചു.\nമിഡ്ക്യാപ് സൂചികയും നിഫ്റ്റ് ബാങ്കും സമാന്തരമായി തകര്‍ച്ച നേരിട്ടു.\nസെന്‍സെക്‌സ് 540 പോയിന്റ് ഇടിഞ്ഞ് 40,146; നിഫ്റ്റി 163 പോയിന്റ് ഇടിഞ്ഞ് 11,768.\nനിഫ്റ്റ് ബാങ്ക് 403 പോയിന്റ് ഇടിഞ്ഞ് 24,075; മിഡ്ക്യാപ് സൂചിക 296 പോയിന്റ് ഇടിഞ്ഞ് 17,010.\nഡിമാന്‍ഡ് കുറവാണെന്ന വാഹന ഡീലര്‍മാരുടെ പ്രതികരണത്തെത്തുടര്‍ന്ന് ഇരുചക്ര വാഹന ഓഹരികള് നഷ്ടം കുറിച്ചു.\nഹീറോ മോട്ടോ, ബജാജ് ഓട്ടോ ഓഹരികള്6ശതമാനത്തിലേറെ തകര്‍ച്ച രേഖപ്പെടുത്തി; ഐഷര് ഓഹരികള്3ശതമാനം ഇടിഞ്ഞു.\nസിംഗപ്പൂര് ആര്‍ബിട്രേഷന് സമിതിയുടെ ഇടക്കാല ഉത്തരവിനെത്തുടര്‍ന്ന് റിലയന്‍സ് ഇന്‍ഡസ്ട്രീസ്, ഫ്യൂച്ചര് ഗ്രൂപ്പ് ഓഹരികള് നഷ്ടം രേഖപ്പെടുത്തി.\nകൊട്ടാക് മഹീന്ദ്ര ബാങ്ക്2ശതമാനം നേട്ടം കണ്ടെത്തി.\nകൊട്ടാക്കുമായി ലയിക്കുമെന്ന ബ്ലൂംബര്‍ഗ് റിപ്പോര്‍ട്ട് വന്നതിന്റെ പശ്ചാത്തലത്തില് ഇന്‍ഡസ്ഇന്‍ഡ് ബാങ്ക് 1 ശതമാനം നേട്ടം കരസ്ഥമാക്കി.\nതിങ്കളാഴ്ച്ച 23 പൈസ കുറഞ്ഞ് 73.84 എന്ന നിലയിലാണ് രൂപയും ഡോളറും തമ്മിലെ വിനിമയ നിരക്കും എത്തിനിന്നത്. സെന്‍സെക്‌സ്, നിഫ്റ്റി സൂചികകള് തളര്‍ച്ചയില് തുടര്‍ന്നതും ആഗോള വിപണിയില് ഡോളര് ശക്തി പ്രാപിച്ചതും രൂപയുടെ മൂല്യം ഇടിയാനുള്ള കാരണമായി. ഫോറക്‌സ് വിപണിയില് 73.77 എന്ന നിലയിലാണ് തുടക്കത്തില് ഡോളറിന് മുന്നില് രൂപ നിലകൊണ്ടത്. എന്നാല് പിന്നീടുള്ള സെഷനില് രൂപയുടെ മൂല്യം തളര്‍ന്നു. ഒടുവില് ഡോളറിനെതിരെ 73.84 എന്ന നിലയില് രൂപ വ്യാപാരം അവസാനിപ്പിച്ചു.\nകഴിഞ്ഞ സെഷനില് 73.61 എന്ന നിലയ്ക്കാണ് ഫോറക്‌സ് വിപണിയിലെ ഇടപാട് രൂപ പൂര്‍ത്തിയാക്കിയത്. തിങ്കളാഴ്ച്ച ഇന്ത്യന് രൂപ 73.69 എന്ന നിലവരെ കയ്യടക്കുകയുണ്ടായി. ഒരുഘട്ടത്തില് ഡോളറുമായുള്ള രൂപയുടെ വിനിമയ നിരക്ക് 73.88 എന്ന നിലയിലേക്ക് വീഴുന്നതും വിപണി കണ്ടു. മറുഭാഗത്ത് ഡോളര് സൂചിക ലോകത്തെ മറ്റു പ്രമുഖ കറന്‍സികള്‍ക്ക് മുന്നില് ശക്തി പ്രാപിച്ചു. 0.25 ശതമാനം വര്‍ധനവോടെ 93.00 എന്ന നിലയിലാണ് ഡോളര് സൂചിക തുടരുന്നത്.\nSensex & Nifty Erase Gains Of The Last Week, Slip Over 1% Each — Things To Know\nSensex & Nifty Erase Gains Of The Last Week, Slip Over 1% Each. Read in Malayalam.\nStory first published: Monday, October 26, 2020, 16:27 [IST]


മാനനഷ്ടക്കേസും മാധ്യമങ്ങളുടെ മാനവും, പിന്നെ നിര്‍വ്യാജം ഖേദിച്ചുകൊണ്ടേ ഇരിക്കുന്ന പത്രാധിപരും\n8 July 2019 8:05 AM GMT\nമനോരമ പത്രം മെയ് പത്തൊമ്പതിനു പ്രസിദ്ധപ്പെടുത്തിയ ആ വാര്‍ത്ത വായനക്കാരെ കുറച്ചൊന്ന് അമ്പരപ്പിച്ചിരിക്കണം. സാന്റിയാഗോ മാര്‍ട്ടിന്-മലയാള മനോരമ കേസുകള് ഒത്തുതീര്‍പ്പാകുന്നു എന്ന രണ്ടു കോളം തലക്കെട്ടിലുള്ള വാര്‍ത്തയില്, പത്രവും ലോട്ടറി വില്പനക്കാരനായ സാന്റിയോഗ മാര്‍ട്ടിനും തമ്മിലുള്ള കേസുകളെക്കുറിച്ചാണ് പറഞ്ഞിരുന്നത്. വായനക്കാര്‍ക്ക് സാന്റിയാഗോ മാര്‍ട്ടിനെയും മനോരമയെയും അറിയാം. പക്ഷേ, ഇവര് തമ്മില് എന്തെങ്കിലും തര്‍ക്കവും കേസുമുള്ള കാര്യം നമ്മളാരും അറിഞ്ഞിട്ടേ ഇല്ല. അറിയണമെങ്കില് അത് ഏതെങ്കിലും മാധ്യമത്തില് വാര്‍ത്തയായി വന്നാലല്ലേ പറ്റൂ. ഇല്ല,വാര്‍ത്ത വന്നിട്ടില്ല.\nസാന്റിയാഗോ മാര്‍ട്ടിന് മനോരമയ്ക്ക് എതിരെ മാനനഷ്ടക്കേസ് ഫയല് ചെയ്താല് അത് ആദ്യം റിപ്പോര്‍ട്ട് ചെയ്യേണ്ട പത്രം മനോരമയാണ്. മറ്റു പത്രങ്ങള്‍ക്കും അതു ചെയ്യാം. പക്ഷേ, ചെയ്യാറില്ല. അതൊരു കരാറാണ്. പണ്ടേ ഉള്ള ഏര്‍പ്പാട്. തങ്ങള്‍ക്കെതിരെ വരുന്ന മാനനഷ്ടക്കേസ് റിപ്പോര്‍ട്ടുകള് ആരും വാര്‍ത്തയാക്കേണ്ട എന്ന ധാരണ മാധ്യമങ്ങള് തമ്മില് നിലനില്‍ക്കുന്നു. ദേശാഭിമാനിയും മറ്റു പാര്‍ട്ടി പത്രങ്ങളും, കേസില് രാഷ്ട്രീയതാല്പര്യം ഉണ്ടെങ്കില് കേസ് വാര്‍ത്തയാക്കിയെന്നു വരാം. ഇല്ലെങ്കില് വാര്‍ത്തയില്ല. കേസ് വിധിയായാലോ? മാധ്യമങ്ങളെ ശിക്ഷിക്കുകയാണ് കോടതി ചെയ്തതെങ്കില് ആ വാര്‍ത്ത ആ മാധ്യമത്തില് വരില്ല. പത്രാധിപര് നിരപരാധി; കേസ് വിട്ടു എന്നാണ് വാര്‍ത്തയെങ്കില് അതു ചിലപ്പോള് വലിയ വാര്‍ത്തയായെന്നു വരും. കേസ് ശിക്ഷിച്ചാലും ശരി വിട്ടയച്ചാലും ശരി, മറ്റു പത്രങ്ങളൊന്നും വാര്‍ത്ത പ്രസിദ്ധീകരിക്കില്ല. എന്തിനു നമ്മള് പൊല്ലാപ്പ് വിളിച്ചുവരുത്തണം-അവരെപ്പറ്റി നമ്മള് വാര്‍ത്ത കൊടുത്താന് നാളെ അവര് നമ്മളെപ്പറ്റി കൊടുക്കില്ലേ, അതൊഴിവാക്കുകയാണ് ഭംഗി!\nമനോരമ-സാന്റിയാഗോ മാര്‍ട്ടിന് കേസുകള് ഒത്തുതീര്‍പ്പാക്കിയെന്ന വാര്‍ത്ത മനോരമ സാമാന്യം വാര്‍ത്താപ്രാധാന്യത്തോടെ പ്രസിദ്ധപ്പെടുത്തും വരെ ഇതു സംബന്ധിച്ച് ഒരു വാര്‍ത്തയും ആരും പ്രസിദ്ധപ്പെടുത്തിയിരുന്നില്ല. കേരളത്തിലെ പത്രങ്ങളെ ഇക്കാര്യത്തില് കുറ്റപ്പെടുത്താന് പറ്റില്ല. കാരണം, കേസുകള് എല്ലാം നടന്നത് സിക്കിം, നാഗാലാന്റ് കോടതികളിലാണ്. ഇവിടെ നിന്ന് ഒരു പത്രപ്രവര്‍ത്തകനും ഈ കേസ് റിപ്പോര്‍ട്ട് ചെയ്യാന് വേണ്ടി അവിടെ പോകാന് കഴിയുകയില്ല. വിവരം ലഭിക്കുന്ന ഏകപത്രം മനോരമയാവും. അവര് ഒരു വാര്‍ത്തയും കൊടുത്തില്ല. മാര്‍ട്ടിന്റെ കേസ് കോടതിച്ചെലവു സഹിതം തള്ളിയിരുന്നുവെങ്കില് യമണ്ടന് വാര്‍ത്ത ആ പത്രത്തില് വരുമായിരുന്നു. മനോരമ ഇപ്പോഴും കോടതിനടപടിയുടെ ശരിയായ വാര്‍ത്ത പ്രസിദ്ധപ്പെടുത്തിയിട്ടില്ല. ഇപ്പോള് പ്രസിദ്ധപ്പെടുത്തിയതു വാര്‍ത്തയല്ല, മാര്‍ട്ടിനുമായുള്ള ഒത്തുതീര്‍പ്പിലെ ഒരു വ്യവസ്ഥ മാത്രമാണ്. മാര്‍ട്ടിന്റെ അംഗീകാരത്തോടെ വന്ന കുറിപ്പ്. അതിനെ വാര്‍ത്തയെന്നു വിളിക്കാന് പാടില്ല.\nമെയ് 19ന് പ്രസിദ്ധീകരിച്ച ഈ കുറിപ്പില് കോടതി നിര്‍ദ്ദേശം വളരെ അവ്യക്തമായാണ് ഈ വാര്‍ത്തയില് പരമാര്‍ശിച്ചിട്ടുള്ളത്. ആകമാനം സൂക്ഷ്മമായി വായിച്ചാലും ഒന്നും മനസ്സിലാവില്ല. നിരപരാധിയും നിഷ്‌കളങ്കനുമായ സാന്റിയാഗോ മാര്‍ട്ടിന് എന്ന ലോട്ടറി ബിസിനസ്സുകാരനെ മനോരമ പ്രസിദ്ധീകരണങ്ങള് ലോട്ടറി രാജാവ്, ലോട്ടറി മാഫിയ, കൊള്ളക്കാരന് എന്നും മറ്റും വിളിച്ചുകളഞ്ഞു. മഹാപാപമായിപ്പോയി. മാനേജ്‌മെന്റ് അതെല്ലാം പിന്‍വലിച്ചിരിക്കുന്നു. ആ മാന്യന് മാനനഷ്ടമുണ്ടാക്കുക എന്ന ഉദ്ദേശ്യമേ പത്രത്തിന് ഉണ്ടായിരുന്നില്ല. അങ്ങനെയൊക്കെ സംഭവിച്ചുപോയതില് മനോരമയ്ക്കു ഖേദമുണ്ട്. വെറും ഖേദമല്ല, നിര്‍വ്യാജമായ ഖേദം തന്നെ. പണ്ട് വി.കെ.എന് എഴുതിയതു പോലെ-എത്രയോ ദിവസമായി മാസമായി വര്‍ഷമായി നിര്‍വ്യാജം ഖേദിച്ചുകൊണ്ടേ ഇരിക്കുന്ന കക്ഷിയാണ് പത്രാധിപര്!\nഈ വാര്‍ത്ത ശരിക്കൊന്ന് ആഘോഷിക്കാന് ദേശാഭിമാനിക്കേ മനസുണ്ടായുള്ളൂ. മെയ് 20ന് ദേശാഭിമാനി ഒന്നാം പേജില് ഏഴു കോളം ഹെഡ്ഡിങ് വാര്‍ത്തയും ഉള്‍പേജില് ഒരു അഞ്ചുകോളം, ഒരു രണ്ടു കോളം വാര്‍ത്തയും ഇതിനായി നീക്കിവെച്ചു. സ്വാഭാവികമായും മനോരമയക്ക് എതിരായ ധാര്‍മികരോഷം ഈ വാര്‍ത്തകളിലെല്ലാം നുരച്ചുപൊങ്ങുന്നുണ്ട്. മാര്‍ട്ടിന്-ദേശാഭിമാനി ബന്ധം സംബന്ധിച്ച പഴയ കഥകള് വായനക്കാര്‍ക്ക് നന്നായി അറിയുന്നതാണല്ലോ. അതിലെല്ലാം ഒന്നാം പ്രതി ദേശാഭിമാനിയും സി.പി.എം പാര്‍ട്ടിയും ആയിരുന്നു എന്നും അറിയാത്തവരില്ല. മനോരമ മാപ്പിരന്നതുമായി ബന്ധപ്പെട്ട വാര്‍ത്തകളിലെല്ലാം ഒരു അമര്‍ഷം ദേശാഭിമാനി എടുത്തുകാട്ടുന്നുണ്ട്. മാര്‍ട്ടിനെതിരായ പ്രയോഗങ്ങള് പിന്‍വലിച്ച സ്ഥിതിക്ക് അക്കാലത്തെ സി.പി.എം വിരുദ്ധവാര്‍ത്തകളും പിന്‍വലിച്ച് സമൂഹത്തോട് മാപ്പ് അപേക്ഷിക്കാന് മനോരമയ്ക്ക് ബാധ്യതയില്ലേ എന്നാണ് ദേശാഭിമാനി ചോദിച്ചത്. മാര്‍ട്ടിന് കൊടുത്തതു പോലെ മനോരമക്കെതിരെ ദേശാഭിമാനി കേസ് കൊടുത്തുകാണില്ല. എന്നാലും, മാപ്പ് ദേശാഭിമാനിയോടും പറയായിരുന്നില്ലേ? ഉത്തരം മനോരമ പറയട്ടെ.\nപഴയ കഥകള് അറിയുന്നവരുടെ നാവില് മറ്റൊരു ചോദ്യം തങ്ങിനില്‍ക്കുന്നുണ്ട്്. അന്ന് സാന്റിയാഗോ മാര്‍ട്ടിനെതിരെയും ദേശാഭിമാനി തലവന്മാര്‍ക്ക് എതിരെയും ആഞ്ഞടിച്ച പത്രം മാതൃഭൂമിയായിരുന്നു. ദേശാഭിമാനിയും മാര്‍ട്ടിനുമായുള്ള ഇടപാട് റദ്ദാക്കിയതുതന്നെ മാതൃഭൂമിയുടെ വാര്‍ത്താപരമ്പരകളെത്തുടര്‍ന്നാണ്. മനോരമ പിന്നീടേ രംഗത്തു വന്നിരുന്നുള്ളൂ. എന്തേ മാതൃഭൂമിക്കെതിരെ കേസൊന്നുമില്ലേ? മാര്‍ട്ടിന്നും ദേശാഭിമാനി ജന. മാനേജര് ഇ.പി ജയരാജന്നും മാനഹാനിയൊന്നും ഉണ്ടായില്ലേ. 'എടോ' ഗോപാലകൃഷ്ണന് മാതൃഭൂമി എഡിറ്ററും എം.പി വീരേന്ദ്രകുമാര് സി.പി.എമ്മിന്റെ ശത്രുപക്ഷത്തും ആയിരുന്ന കാലത്തെ കഥയാണ്. കാലം മാറി. ഇനിയിത് എടുത്തു പുറത്തിടാനാവില്ല. പത്രധര്‍മം വേറെ രാഷ്ട്രീയം വേറെ!\n(അറിയിപ്പ്-2005 ജുലൈ 15,16,17,18,19,20,22,24,25,28,29,30, ആഗസ്ത് 7,8,9,10,11,12,13,14,17 എന്നീ തിയ്യതികളില് ദേശാഭിമാനി ദിനപത്രത്തില് മലയാള മനോരമയെ സംബന്ധിച്ച് വന്ന വാര്‍ത്ത പൂര്‍ണമായും ശരിയല്ലെന്ന് അന്വേഷണത്തില് ബോധ്യപ്പെട്ടിരിക്കുന്നു-പത്രാധിപര്)\n*പാഠഭേദം മാസികയുടെ 2019 ജൂണ് ലക്കത്തില് എഴുതിയത്\ndefamation case Malayala Manorama media Santiago Martin


വിദേശനാണ്യശേഖരം താണു : Deepika.com Business News\nമുംബൈ: രൂപയെ താങ്ങിനിർത്താനുള്ള ശ്രമത്തിൽ റിസർവ് ബാങ്കിന്‍റെ വിദേശനാണ്യശേഖരത്തിൽ വലിയ ഇടിവ്. വിദേശനിക്ഷേപകർ രാജ്യത്തുനിന്നു പണം പിൻവലിക്കുന്നതും ഇടിവിനു കാരണമാണ്.\nമാർച്ച് 13-നവസാനിച്ച ആഴ്ച വിദേശനാണ്യ ശേഖരത്തിൽ 534.6 കോടി ഡോളറിന്‍റെ ഇടിവാണുണ്ടായത്. ശേഖരം 48,189 കോടി ഡോളറായി താണു. വിദേശനിക്ഷേപകർ മാർച്ചിൽ ഇതുവരെ ആയിരം കോടി ഡോളർ ഇന്ത്യയിൽനിന്നു പിൻവലിച്ചിട്ടുണ്ട്.\nസ്വർണവിലയിടിവും വിദേശനാണ്യശേഖര നിലയെ ബാധിച്ചു. ഇപ്പോൾ ഓരോ ആഴ്ചയും അതത് ആഴ്ചയിലെ വിലയിട്ടു സ്വർണശേഖരത്തിന്‍റെ മൂല്യം ചേർക്കുകയാണു രീതി. ഇതുപ്രകാരം മാർച്ച് 13-നവസാനിച്ച ആഴ്ചയിൽ സ്വർണശേഖരത്തിന്‍റെ മൂല്യത്തിൽ 153.3 കോടി ഡോളർ (10,516 കോടി രൂപ) കുറവുവന്നു.


Previous: ബിഗ് സല്യൂട്ട്; കരുണയുടെ അധ്യായമെഴുതി സൈന്യം; ഇന്ന് രക്ഷപ്പെടുത്തിയത് 500 ലേറെ പേരെ..!!\nNext: കനത്ത മഴ മരണം 94; പ്രധാനമന്ത്രി ഇന്ന് കേരളത്തില്, ഹെലികോപ്റ്ററില് പ്രളയബാധിത പ്രദേശങ്ങള് സന്ദര്‍ശിക്കും..!!\nദേശീയ മാധ്യമങ്ങളിൽ കോടികൾ മുടക്കി പരസ്യം ചെയ്തതുകൊണ്ട് എല്ലാം ശരിയാകുമോ മുഖ്യമന്ത്രി?


അരൂരില് ബിജെപി സ്ഥാനാര്‍ത്ഥി തോല്‍ക്കും : തുഷാര് വെള്ളാപ്പള്ളി - Samakalika Malayalam\nഅരൂരില് ജയിക്കില്ല, എറണാകുളത്തും ; മൂന്നിടത്ത് ബിജെപിക്ക് ജയസാധ്യതയെന്ന് തുഷാര് വെള്ളാപ്പള്ളി\nBy സമകാലിക മലയാളം ഡെസ്‌ക് | Published: 10th October 2019 12:55 PM |\nആലപ്പുഴ : നിയമസഭ ഉപതെരഞ്ഞെടുപ്പില് അരൂരിലും എറണാകുളത്തും എന്‍ഡിഎ സ്ഥാനാര്‍ത്ഥികള്‍ക്ക് ജയസാധ്യതയില്ലെന്ന് ബിഡിജെഎസ് സംസ്ഥാന അധ്യക്ഷന് തുഷാര് വെള്ളാപ്പള്ളി. എറണാകുളത്തും അരൂരിലും ബിജെപി സ്ഥാനാര്‍ത്ഥികള്‍ക്ക് വിജയസാധ്യത കുറവാണ്. രണ്ട് മണ്ഡലങ്ങളില് തോല്‍വി സമ്മതിക്കുന്നത് കണക്കുകളുടെ അടിസ്ഥാനത്തിലാണ്.\nഅതേസമയം മറ്റ് മൂന്ന് മണ്ഡലങ്ങളിലും എന്‍ഡിഎ സ്ഥാനാര്‍ത്ഥിക്ക് ജയസാധ്യതയുണ്ടെന്നും തുഷാര് വെള്ളാപ്പള്ളി പറഞ്ഞു. ഒരു സീറ്റില് ജയം ഉറപ്പെന്ന ബിജെപി സംസ്ഥാന അധ്യക്ഷന് പി എസ് ശ്രീധരന്‍പിള്ളയുടെ പ്രസ്താവനയെക്കുറിച്ച് അറിയില്ലെന്നും തുഷാര് വ്യക്തമാക്കി.\nബിജെപി സംസ്ഥാന നേതൃത്വവുമായി ഇടഞ്ഞുനില്‍ക്കുന്ന ബിഡിജെഎസ് പ്രതിഷേധസൂചകമായി അരൂര് സീറ്റില് മല്‍സരിക്കാന് സന്നദ്ധരായിരുന്നില്ല. ഇതേത്തുടര്‍ന്ന് അരൂര് സീറ്റ് ബിജെപി ഏറ്റെടുക്കുകയും, യുവമോര്‍ച്ച സംസ്ഥാന അധ്യക്ഷന് പ്രകാശ് ബാബുവിനെ സ്ഥാനാര്‍ത്ഥിയാക്കുകയുമായിരുന്നു. സി ജി രാജഗോപാലാണ് എറണാകുളം മണ്ഡലത്തിലെ എന്‍ഡിഎ സ്ഥാനാര്‍ത്ഥി.\nnda തുഷാര് വെള്ളാപ്പള്ളി Ernakulam എന്‍ഡിഎ സ്ഥാനാര്‍ത്ഥി aroor


പാലക്കാട്: 2013 ജൂലൈയില് ദുരൂഹസാഹചര്യത്തില് കാണാതായ അട്ടപ്പാടി മുക്കാലി സ്വദേശിയായ യുവതിയും കുട്ടിയും കൊല്ലപ്പെട്ടതാണെന്ന് തെളിഞ്ഞു. ഭര്‍ത്താവിനെയും കാമുകിയെയും പൊലീസ് അറസ്റ്റ് ചെയ്തു. മുക്കാലി ചോലക്കാട് സൈദ്-ആയിഷ ദമ്പതികളുടെ മകളായ സീനത്ത് (32), മകന് ഷാനിഫ് (അഞ്ച്) എന്നിവരാണ് കൊല്ലപ്പെട്ടത്. സീനത്തിന്‍െറ ഭര്‍ത്താവ് തമിഴ്നാട് നാഗപട്ടണം സ്വദേശി ശങ്കര് എന്ന നൗഷാദ് (45), കാമുകി റാണി (39) എന്നിവരാണ് പിടിയിലായത്. തമിഴ്നാട്ടിലെ ചിദംബരത്തത്തെിച്ച് ഭാര്യയെയും മകനെയും കൊലപ്പെടുത്തുകയായിരുന്നെന്ന് നൗഷാദ് സമ്മതിച്ചു.\nഅഗളി പഞ്ചായത്തിലെ നരസിമുക്കില് കൃഷിയിടത്തില് ജോലിക്കത്തെിയ തമിഴ്നാട് സ്വദേശിയായ ശങ്കര് സീനത്തുമായി അടുപ്പത്തിലായി. വിവാഹം കഴിക്കാന് മതം മാറി നൗഷാദ് എന്ന പേര് സ്വീകരിച്ചു. 2007ലായിരുന്നു വിവാഹം. അഞ്ചുവര്‍ഷം ഒരുമിച്ച് താമസിച്ചു. ഇതിനിടെ കൃഷിതോട്ടത്തില് ജോലിക്ക് വന്ന റാണി എന്ന യുവതിയുമായി ശങ്കര് പ്രണയത്തിലായി. ഇരുവരും ചേര്‍ന്നാണ് സീനത്തിനെയും മകനെയും കൊല്ലാന് പദ്ധതിയിട്ടത്.\n2013 ജൂണ് 30ന് ശങ്കര് ഭാര്യയെയും മകനെയും ഉല്ലാസയാത്രക്ക് എന്ന പേരില് ചിദംബരത്തേക്ക് കൊണ്ടുപോയി. ഉറക്കഗുളിക ചായയില് കലര്‍ത്തി സീനത്തിനും മകനും നല്‍കി. തുടര്‍ന്ന്, ഇരുവരെയും ടൗണില്‍നിന്ന് കുറച്ച് മാറി ആളൊഴിഞ്ഞ സ്ഥലത്തത്തെിച്ചു. ഈ സമയമായപ്പോഴേക്കും സീനത്ത് കുഴഞ്ഞിരുന്നു. കുട്ടിക്ക് ചലനമുണ്ടായിരുന്നില്ല. തുടര്‍ന്ന്, അവിടെവെച്ച് കഴുത്തറുത്ത് കൊലപ്പെടുത്തുകയായിരുന്നു.\nസുഹൃത്തുക്കളെ ചോദ്യം ചെയ്തതിന്‍െറ അടിസ്ഥാനത്തിലാണ് ശങ്കറും കാമുകിയുമാണ് കൊലക്ക് പിന്നിലെന്ന് പൊലീസ് ഉറപ്പിച്ചത്. മൃതദേഹങ്ങള് പത്ത് ദിവസത്തിന് ശേഷമാണ് ചിദംബരം പൊലീസ് കണ്ടത്തെിയത്. അഴുകിയതിനാല് കൂടുതല് അന്വേഷണം നടത്താതെ തമിഴ്നാട് പൊലീസ് സംസ്കരിക്കുകയായിരുന്നു.\nസീനത്തും മകന് ഷാനിഫും കൊല്ലപ്പെട്ടതെന്ന് മനസ്സിലാക്കാന് പൊലീസിന് സഹായകമായത് സീനത്ത് ഉപയോഗിച്ചിരുന്ന ഫോണ് നമ്പര്. സൈബര് സെല് നടത്തിയ അന്വേഷണമാണ് പ്രതികളെ കുടുക്കിയത്. സീനത്തിന്‍െറ ഫോണ് മറ്റൊരാള് ഉപയോഗിക്കുന്നതായി അന്വേഷണസംഘം കണ്ടത്തെി. ഫോണിന്‍െറ ഉടമയെ വിളിച്ചുവരുത്തി പൊലീസ് അന്വേഷിച്ചപ്പോള് ഫോണ് പ്രതി ശങ്കര് വിറ്റതാണെന്ന് ഇയാള് മൊഴിനല്‍കി. ഇതിന്‍െറ അടിസ്ഥാനത്തിലാണ് ശങ്കറിലേക്ക് അന്വേഷണം കേന്ദ്രീകരിച്ചത്.\nസീനത്തിന് രണ്ട് ഫോണുകള് ഉണ്ടായിരുന്നുവെന്നും ഒന്നുമാത്രമാണ് കൊണ്ടുപോയതെന്നും ശങ്കര് പറഞ്ഞു. മറ്റൊരാള് ഉപയോഗിക്കുന്നതായി കണ്ടെത്തിയ ഫോണ് കൂട്ടുകാരന് താന് 300 രൂപക്ക് വിറ്റതാണെന്നും ഇയാള് മൊഴി നല്‍കി. അന്നുമുതല് ശങ്കറിനെ പൊലീസ് കൂടുതല് നിരീക്ഷിക്കാന് തുടങ്ങി. സീനത്തിനെ കാണാതായ ജൂലൈ രണ്ടിന് മുമ്പുള്ള ശങ്കറിന്‍െറ മൊബൈല് ലൊക്കേഷന് ചിദംബരത്തായിരുന്നുവെന്ന് പൊലീസ് കണ്ടെത്തി. ഇതേക്കുറിച്ച് ശങ്കറിനോട് ചോദിച്ചപ്പോള് താന് സമീപകാലത്തൊന്നും തമിഴ്നാട്ടില് പോയിട്ടില്ലെന്ന് കളവ് പറഞ്ഞു. സീനത്തിനെയും കുട്ടിയെയും തിരുപ്പൂരും മണ്ണാര്‍ക്കാട്ടും കണ്ടെന്ന് പൊലീസിനോട് പറയാന് ഇയാള് സുഹൃത്തുക്കളെ ഏര്‍പ്പാട് ചെയ്തിരുന്നു.\nരോഗികളുടെ ഏറ്റുമുട്ടല് : ഒരാള്‍കൂടി മരിച്ചു\nഗാന ഗന്ധര്‍വ്വന് യേശുദാസിന്റെ സംഗീതനിശ ജൂലായ് 26-ന് അര്‍ക്കന്‍സാസില്\nസി.പി.എം നേതാവിന്‍െറ വീട്ടില്‍നിന്ന് 1000 ലിറ്റര് മണ്ണെണ്ണ പിടികൂടി\n300 വ്യാജ സീഡിയുമായി യുവാവ് അറസ്റ്റില്\nദേരാ സച്ചാ സൗദാ സംഭവത്തിന്റെ പേരില് പിണറായി വിജയന് മുതലക്കണ്ണീരൊഴുക്കേണ്ടതില്ല: കുമ്മനം രാജശേഖരന്\nപത്രങ്ങള് അസത്യത്തെ സത്യമായി അവതരിപ്പിക്കരുതെന്ന് ക്രിസോസ്റ്റം വലിയ മെത്രാപ്പോലീത്ത\nമൈക്രോ ഫിനാന്‍സ് തട്ടിപ്പിനിരയായ വനിതകള് എസ്.എന്.ഡി.പി നേതൃയോഗം തടസ്സപ്പെടുത്തി\nപരുമല സെന്റ് ഗ്രിഗോറിയസ് രാജ്യാന്തര കാന്‍സര് കെയര് സെന്റര്\nഇന്ത്യയുടെ ചരിത്രം തിരുത്തിയെഴുതിയേക്കാവുന്ന ‘പ്രവാസി വോട്ടവകാശം’\nബാങ്ക് ഓഫ് ബറോഡ മതിലകം ശാഖയില് പണയ സ്വര്‍ണം തിരിമറി\nകാന്തപുരത്തിനെതിരെ മാധ്യമങ്ങളുടെ ഗൂഢനീക്കം -സമസ്ത


ശുചീകരണ തൊഴിലാളി തസ്തികയിലേക്ക് അപേക്ഷിച്ചതിലേറെയും എഞ്ചിനിയര്‍മാരും ബിരുദധാരികളും\nCoimbatore, First Published 28, Nov 2019, 7:05 PM\nശുചീകരണ തൊഴിലാളികള് ഗ്രേ‍ഡ് വണ് എന്ന തസ്തികയിലേക്കാണ് അപേക്ഷ ക്ഷണിച്ചത്. ഇതില് അഭിമുഖത്തിന് എത്തിയവരില് 70 ശതമാനം പേരും പ്രാഥമിക യോഗ്യതയായ എസ്എസ്എല്‍സി പൂര്‍ത്തീകരിച്ചവരാണ്. അതിലേറെയും എഞ്ചിനിയര്‍മാരും ബിരുദാനന്തര ബിരുദമുള്ളവരും ബിരുദമുള്ളവരും ഡിപ്ലോമയുള്ളവരുമാണെന്ന് അധികൃതര്\nകോയമ്പത്തൂര്: കോയമ്പത്തൂര് കോര്‍പ്പറേഷന് ശുചീകരണ തൊഴിലാളികളുടെ ഒഴിവിലേക്ക് അപേക്ഷ ക്ഷണിച്ചപ്പോള് അപേക്ഷിച്ചതിലേറെയും എഞ്ചിനിയര്‍മാരും ബിരുദധാരികളും. കൂടാതെ ഡിപ്ലോമയുള്ളവരടക്കം നിരവധി പേര് ശുചീകരണ തൊഴിലാളികളുടെ 549 ഒഴിവുകള്‍ക്കായി അപേക്ഷിച്ചിട്ടുണ്ട്.\nശുചീകരണ തൊഴിലാളികള് ഗ്രേ‍ഡ് വണ് എന്ന തസ്തികയിലേക്കാണ് അപേക്ഷ ക്ഷണിച്ചത്. ഇതില് അഭിമുഖത്തിന് എത്തിയവരില് 70 ശതമാനം പേരും പ്രാഥമിക യോഗ്യതയായ എസ്എസ്എല്‍സി പൂര്‍ത്തീകരിച്ചവരാണ്. അതിലേറെയും എഞ്ചിനിയര്‍മാരും ബിരുദാനന്തര ബിരുദമുള്ളവരും ബിരുദമുള്ളവരും ഡിപ്ലോമയുള്ളവരുമാണെന്ന് അധികൃതര് പറഞ്ഞു.\nഅപേക്ഷിച്ചവരില് ചിലര് സ്വകാര്യ കമ്പനികളില് ജോലി ചെയ്യുന്നവരാണ്. എങ്കിലും 15,700 രൂപ ശമ്പളമുള്ള സര്‍ക്കാര് ജോലിയാണ് ഉദ്യോഗാര്‍ത്ഥികളെ ആകര്‍ഷിച്ചത്. 10 വര്‍ഷമായി കരാര് അടിസ്ഥാനത്തില് ശുചീകരണ തൊഴിലില് ഏര്‍പ്പെട്ടിരിക്കുന്നവരും സ്ഥിരജോലിക്കായി അപേക്ഷിച്ചിട്ടുണ്ട്. ബിരുദമുള്ള നിരവധി പേര് അവരുടെ വിദ്യാഭ്യാസത്തിന് അനുസരിച്ചുള്ള ജോലി ലഭിക്കാത്തതിനാല് സ്വകാര്യ കമ്പനികളില് 6000-7000 മാസ ശമ്പളത്തിന് ജോലി ചെയ്യുന്നുണ്ട്.\n12 മണിക്കൂറിലധികം ജോലി ചെയ്തിട്ടും കാര്യമായ ശമ്പള വര്‍ധനവോ ജോലി സുരക്ഷയോ അവര്‍ക്ക് ലഭിക്കുന്നില്ല. കോര്‍പ്പറേഷനിനെ ശുചീകരണ തൊഴിലാളികള്‍ക്ക് രാവിലെ മൂന്ന് മണിക്കൂറും വൈകുന്നേരം മൂന്ന് മണിക്കൂറുമാണ് ജോലി ചെയ്യേണ്ടത്. ഇതിനിടയില് മറ്റ് ചെറു ജോലികളില് ഏര്‍പ്പെടാം എന്നുള്ളതും ഈ തസ്തികയിലേക്ക് ഉദ്യോഗാര്‍ത്ഥികളെ ആകര്‍ഷിച്ചിട്ടുണ്ടാകുമെന്ന് അധികൃതര് കൂട്ടിച്ചേര്‍ത്തു.\nLast Updated 28, Nov 2019, 7:53 PM\nsanitary worker posts\n: ശുചീകരണ തൊഴിലാളി\nശുചീകരണ തൊഴിലാളി തസ്തിക\nമുഖ്യമന്ത്രിയുടെ അഡീ. പ്രൈവറ്റ് സെക്രട്ടറി സി.എം.രവീന്ദ്രന് ഇഡിയുടെ നോട്ടീസ്; വെള്ളിയാഴ്ച ഹാജരാവാൻ നിർദേശം\nലൊബേറയും കുട്ടികളും പഴയ ടീമിനെതിരെ; ഇന്ന് എഫ്‌സി ഗോവ-മുംബൈ സിറ്റി അങ്കം


മുരളീധരനെതിരേ താനില്ലെന്ന് സുരേഷ്‌ഗോപി, ഏറ്റുമാനൂരില് മത്സരിക്കാമെന്നു കുമ്മനം | mangalam.com\nമുരളീധരനെതിരേ താനില്ലെന്ന് സുരേഷ്‌ഗോപി, ഏറ്റുമാനൂരില് മത്സരിക്കാമെന്നു കുമ്മനം\nStory Dated: Saturday, March 5, 2016 01:32\nതിരുവനന്തപുരം: ഏറ്റുമാനൂര് മണ്ഡലത്തില് നിന്നു മത്സരിക്കാന് തയാറാണെന്ന് ബി.ജെ.പി. സംസ്‌ഥാന അധ്യക്ഷന് കുമ്മനം രാജശേഖരന്. ഇന്നലെ ആര്.എസ്.എസ്. കാര്യാലയത്തില് നടന്ന യോഗത്തിലാണ് കുമ്മനം ഇക്കാര്യം അറിയിച്ചത്. മണ്ഡലത്തിലെ ഹിന്ദു വോട്ടുകള് നേടാനായാല് ശക്‌തമായ മുന്നേറ്റമുണ്ടാക്കാമെന്ന ധാരണയിലാണ് അദ്ദേഹം.\nഅതേസമയം, വട്ടിയൂര്‍ക്കാവില് കെ. കരുണാകരന്റെ മകന് കെ. മുരളീധരനെതിരേ സ്‌ഥാനാര്‍ഥിയാകാനില്ലെന്ന നിലപാട് സുരേഷ് ഗോപി ആവര്‍ത്തിച്ചു. വട്ടിയൂര്‍ക്കാവിനു പകരം തിരുവനന്തപുരം സെന്‍ട്രലില് സുരേഷ് ഗോപിയെ മത്സരിപ്പിക്കാനും ശ്രമമുണ്ട്. ഇങ്ങനെ വന്നാല് സംസ്‌ഥാന സെക്രട്ടറി വി.വി. രാജേഷിനെ വട്ടിയൂര്‍ക്കാവില് പരിഗണിക്കും. കേരള വെറ്ററിനറി സര്‍വകലാശാലാ വൈസ് ചാന്‍സലര് ബി.അശോകിനെ കൊല്ലത്തു മത്സരിപ്പിക്കാനും നിര്‍ദേശമുണ്ടായി.\nബി.ജെ.പി. ജയസാധ്യത ലക്ഷ്യമിട്ട് പ്രവര്‍ത്തിക്കുന്ന മണ്ഡലങ്ങള് തങ്ങള്‍ക്കു വേണമെന്ന ബി.ഡി.ജെ.എസിന്റെ നിലപാട് പാര്‍ട്ടിയില് അസ്വസ്‌ഥതയ്‌ക്കു കാരണമാക്കിയിട്ടുണ്ട്. സഖ്യമുള്‍പ്പെടെയുള്ള കാര്യങ്ങളിലൊന്നും സംസ്‌ഥാന നേതൃത്വത്തെ അടുപ്പിക്കുന്നില്ലെന്ന പരാതി നേരത്തേ തന്നെ ഉയര്‍ന്നിരുന്നു. മുന് സംസ്‌ഥാന പ്രസിഡന്റുമാരായ വി. മുരളീധരന് പ്രവര്‍ത്തനം ആരംഭിച്ച കഴക്കൂട്ടം, പി.എസ്. ശ്രീധരന്‍പിള്ള മത്സരിക്കാന് താല്‍പ്പര്യം പ്രകടിപ്പിച്ച ചെങ്ങന്നൂര്, ജില്ലാ പ്രസിഡന്റ് സുരേഷ് മത്സരിക്കാന് സാധ്യതയുള്ള കോവളം ഉള്‍പ്പെടെയുള്ള മണ്ഡലങ്ങളാണ് ബി.ഡി.ജെ.എസ്. ചോദിക്കുന്നത്. വാമനപുരം, അരുവിക്കര, വര്‍ക്കല എന്നിവയില് ഏതെങ്കിലും ഒന്ന് ബി.ഡി.ജെ.എസിന് നല്‍കാമെന്നാണ് ബി.ജെ.പിയുടെ നിലപാട്. തര്‍ക്കം മൂത്താല് കോവളം നല്‍കി പ്രശ്‌നം പരിഹരിക്കാമെന്നും നേതൃത്വം കണക്കുകൂട്ടുന്നു.\nചെങ്ങന്നൂരില് പി.എസ്. ശ്രീധരന്‍പിള്ള, കാട്ടാക്കടയില് പി.കെ. കൃഷ്‌ണദാസ്, പാലക്കാട് ശോഭാ സുരേന്ദ്രന് എന്നിവര് നേതൃത്വത്തിന്റെ നിര്‍ദേശപ്രകാരം തെരഞ്ഞെടുപ്പ് പ്രവര്‍ത്തനങ്ങള് ആരംഭിച്ചിട്ടുണ്ട്. എ.എന്. രാധാകൃഷ്‌ണനെ തൃപ്പൂണിത്തുറയില് മത്സരിപ്പിക്കാനും ധാരണയായി. ജനറല് സെക്രട്ടറിമാരായ എം.ടി. രമേശ്, കെ. സുരേന്ദ്രന് എന്നിവരുടെ സീറ്റ് സംബന്ധിച്ച് തീരുമാനമായിട്ടില്ല.\nകണ്ടല് സംരക്ഷിക്കാന് എം.എല്.എമാരുടെ ജലയാത്ര\nകണ്ണൂര്: നിയമസഭാ സാമാജികര് മംഗലശേരി മുതല് പറശ്ശിനിക്കടവ് വരെ നയിച്ച കണ്ടല് സംരക്ഷണ...\nഫൈബര് വള്ളം മറിഞ്ഞ് കാണാതായ അനീഷിന്റെ മൃതദേഹം കിട്ടി\nചെങ്ങന്നൂര്: പമ്പാനദിയില് ഫൈബര് വള്ളം മറിഞ്ഞ് കാണാതാവരില് പാണ്ടനാട് മുതവഴി കല്ലൂര്...\nമുഖ്യമന്ത്രിക്ക് നിവേദനം നല്‍കി\nകൊച്ചി: വിവിധ ആവശ്യങ്ങള് ഉന്നയിച്ച് ആള് കേരള ഗോള്‍ഡ് ആന്‍ഡ് സില്‍വര് മര്‍ച്ചന്റ്...\nസുധീരന് ഭ്രാന്തുപിടിച്ച അവസ്‌ഥയെന്ന് വെള്ളാപ്പള്ളി\nപത്തനംതിട്ട: ബാറുകളുടെ കാര്യത്തില് കെ.പി.സി.സി. പ്രസിഡന്റിന് ഭ്രാന്തായെന്ന് എസ്.എന്....\nപാത്രിയര്‍ക്കീസ് ബാവയെ വരവേല്‍ക്കാന് കണ്ടനാട് ഭദ്രാസന ആസ്‌ഥാനം ഒരുങ്ങി\nകോലഞ്ചേരി: സുറിയാനി ഓര്‍ത്തഡോക്‌സ് സഭയുടെ പരമാധ്യക്ഷനെ വരവേല്‍ക്കാന് കണ്ടനാട്...\nപിന്നണി ഗായിക ദലീമ ജില്ലാ പഞ്ചായത്തംഗമായി\nആലപ്പുഴ: ആലപ്പുഴ ജില്ലാപഞ്ചായത്തിലേക്ക് നവാഗതയായി ഗായികയും. പ്രസിദ്ധ പിന്നണി ഗായിക ദലീമ...\nകേപ്പ് കാമ്പസില് എം.ബി.എ. പ്രവേശനം\nആലപ്പുഴ: സംസ്‌ഥാന സഹകരണവകുപ്പിനു കീഴിലുള്ള കോ-ഓപ്പറേറ്റീവ് അക്കാദമി ഓഫ് പ്രഫഷണല്...


പനമരം സി.എച്ച്.സി.യെ താലൂക്ക് ആശുപത്രിയായി ഉയർത്തുക: ഒപ്പുശേഖരണ ക്യാമ്പയിൻ നടത്തി പനമരം പൗര സമിതി - Newswayanad.in\nപനമരം: പനമരത്തെ ഗവ.ആശുപത്രിയെ താലൂക്ക് ആശുപത്രിയായി ഉയർത്തണമെന്നാവശ്യപ്പെട്ടു കൊണ്ട് പനമരം പൗരസമിതിയുടെ നേതൃത്വത്തിൽ പനമരം ടൗണിൽ ജനകീയ ഒപ്പുശേഖരണ ക്യാമ്പെയ്ൻ സംഘടിപ്പിച്ചു. പനമരം ബ്ലോക്ക് പഞ്ചായത്തിന് കീഴിലെ കണിയാമ്പറ്റ, പൂതാടി, കോട്ടത്തറ, പനമരം പഞ്ചായത്തുകളിലുള്ള രോഗികൾക്ക്\nഏക ആശ്രയമായ ഗവ.ആശുപത്രിയാണ്. ഇവിടെ മതിയായ ഡോക്ടർമാരുടെ സേവനങ്ങൾ ലഭ്യമല്ലാത്തതും അടിസ്ഥാന സൗകര്യങ്ങളുടെ അപര്യാപ്തതയും രോഗികളെ ദുരിതത്തിലാക്കുന്നുണ്ട്. വയനാടിന്റെ മധ്യഭാഗമായ പനമരത്തിന്റെ 18 കിലോമീറ്ററോളം ചുറ്റളവിൽ സൗകര്യങ്ങൾ അടങ്ങിയ മറ്റ് സർക്കാർ ആശുപത്രികൾ ഇല്ല. അതിനാൽ അപകടങ്ങളിലും മറ്റും പെട്ട് അടിയന്തിര ചികിത്സ തേടി ഇവിടെ എത്തുന്ന രോഗികൾക്ക് മതിയായ ചികിത്സ ലഭിക്കാത്തതിനാൽ ഒട്ടേറെ പേർ മരണത്തിന് കീഴടങ്ങിയിട്ടുണ്ട്. ഇത്തരം രോഗികളെ പ്രാഥമിക ചികിത്സ നൽകിയ ശേഷം മറ്റു ആശുപത്രികളിലേക്ക് റഫർ ചെയ്യുകയാണ് പതിവ്.കോവിഡ് പോലുള്ള മഹാമാരി കാലത്ത് ആദിവാസികൾ ഉൾപ്പെടെ ചികിത്സയ്ക്കായി കിലോമീറ്ററുകൾ താണ്ടി പോവേണ്ട ഗതികേടിലാണ്. അതിനാൽ പൊതുവികാരം ഉൾക്കൊണ്ടായിരുന്നു പനമരം പൗരസമിതി ബന്ധപെട്ട അധികാരികളെ ഈ വിഷയം ഉണർത്തുന്നതിനായി ഒപ്പ് ശേഖരണം നടത്തിയത്.പനമരം ഗവ. ആശുപത്രിയുടെ ശോചനീയാവസ്ഥകൾ പരിഹരിക്കണമെന്നും, അടിയന്തിരമായി 24 മണിക്കൂറും ഡോക്ടർമാരുടെ സേവനം ഉറപ്പാക്കണമെന്നും, അടിസ്ഥാന സൗകര്യങ്ങൾ വർധിപ്പിക്കണമെന്നും സമിതി ആവശ്യപ്പെട്ടു. വകുപ്പ് മന്ത്രി, ആരോഗ്യ വകുപ്പ് അധികൃതർക്കും മറ്റും നിവേധനങ്ങൾ സമർപ്പിക്കുന്നതിന്റെ ഭാഗമായിരുന്നു ഒപ്പുശേഖരണം. കണിയാമ്പറ്റ ഗ്രാമപ്പഞ്ചായത്ത് മുൻ വൈസ് പ്രസിഡന്റും പൗരസമിതി എക്സിക്യുട്ടിവ് അംഗവുമായ പി.എൻ അനിൽകുമാർ ഉദ്ഘാടനം ചെയ്തു. ചെയർമാൻ എം.ആർ.രാമകൃഷ്ണൻ അധ്യക്ഷത വഹിച്ചു. സെക്രട്ടറി കെ.സി സഹദ്, ട്രഷറർ റസാക്ക് സി.പച്ചിലക്കാട്, ജോ.സെക്രട്ടറി വി.ബി. രാജൻ, വൈ.ചെയർമാൻ കാദറുകുട്ടി കാര്യാട്ട് എന്നിവർ സംസാരിച്ചു.\nവാരാമ്പറ്റയിലെയും ബാവലിയിലെയും വെടി ഒച്ചക്ക് പിന്നിൽ ഒറ്റ സംഘമോ??


ലോക്കല് പൊലീസിന്റെയും ഗുണ്ടാ സംഘങ്ങളുടെയും ഒത്താശ, കൊച്ചി നഗരത്തില് പെണ്‍വാണിഭ സംഘങ്ങള് സജീവം! -\nHome KERALA ലോക്കല് പൊലീസിന്റെയും ഗുണ്ടാ സംഘങ്ങളുടെയും ഒത്താശ, കൊച്ചി നഗരത്തില് പെണ്‍വാണിഭ സംഘങ്ങള് സജീവം!\nകൊച്ചി: നഗരത്തില് മസാജ് പാര്‍ലറിന്റെ മറവില് വീണ്ടും പെണ്‍വാണിഭ സംഘങ്ങള് സജീവമാകുന്നു. മസാജിംഗിനായി പെണ്‍വാണിഭ സംഘങ്ങള് സ്ത്രീകളെ എത്തിക്കുന്നത് കോളേജുകളിലും നിന്നും അയല്‍സംസ്ഥാനങ്ങളിലും നിന്നുമെന്നാണ് ഒരു സ്വകാര്യ ചാനലിന്റെ റിപ്പോര്‍ട്ട്. അതേസമയം ലോക്കല് പൊലീസിന്റെയും പ്രാദേശിക ഗുണ്ടാ സംഘങ്ങളുടെയും സഹായത്തോടെ ഇത് പ്രവര്‍ത്തിക്കുന്നതെന്നും റിപ്പോര്‍ട്ടില് പറയുന്നു.\nനഗരത്തിലെ ഹൃദയ ഭാഗങ്ങളായ കലൂര്, പള്ളിമുക്ക്, ഇടപ്പള്ളി എന്നിവിടങ്ങളിലാണ് ഇത്തരത്തിലുള്ള മസാജ് പാര്‍ലറുകള് പ്രവര്‍ത്തിക്കുന്നത്. ഇടപ്പള്ളി മോഡേണ് ബ്രഡ് ബസ് സ്റ്റോപ്പിന് മുന്നിലുള്ള ഒരു കെട്ടിടത്തില് പ്രവര്‍ത്തിക്കുന്ന മസാജിംഗ് പാര്‍ലറാണിത്. ഇവിടെ എത്തുന്ന പുരുഷന്മാരായ ഇടപാടുകാര്‍ക്ക് മസാജ് ചെയ്തു നല്‍കുന്നത് സ്ത്രീകളാണ്. 30 മിനിറ്റിന് 1500 രൂപയും 1 മണികൂറിന് 3000 രൂപയും നല്‍കിയാല് ഹാപ്പി എന്‍ഡിംഗ് ഉണ്ടാകുമെന്നാണ് നടത്തിപ്പുകാരുടെ അവകാശവാദം.\nമാംസ കച്ചവടത്തിനായി അയല് സംസ്ഥാനങ്ങളില് നിന്നാണ് സ്ത്രീകളെ എത്തിച്ചിരിക്കുന്നത്. ഈ സ്ഥാപനങളുടെ നടത്തിപ്പുകാര്‍ക്ക് പ്രാദേശിക ഗുണ്ടാസംഘങ്ങളുടെ സഹായം ലഭിക്കുന്നുണ്ടെന്ന് അന്വേഷണത്തില് വ്യക്തമായി. മാത്രമല്ല ഇവിടെ എത്തുന്ന ഇടപാടുകാരെ ഫോണ് നമ്പറും, പേരും എഴുതിയെടുക്കുന്ന ഡയറിയില് ഉന്നത പൊലീസ് ഉദ്യേഗസ്ഥരുടെ പേരും നമ്പറുകളും എഴുതി ചേര്‍ത്തിട്ടുണ്ട്. നഗര മധ്യത്തില് പരസ്യമായി പെണ്‍വാണിഭം നടത്തിയിട്ടും ഇത്തരക്കാരെ പിടികൂടാന് അധികാരികള് തയാറാക്കുന്നില്ല. ഇത് ഗൗരവകരമായ വീഴ്ചയാണ് കാണിക്കുന്നത്. അധികാരികള് അടിയന്തിരമായി ഈ പ്രശ്‌നത്തില് ഇടപെട്ടില്ലെങ്കില് നമ്മുടെ നാട്ടിലെ പല പെണ്‍കുട്ടികളും ഇവരുടെ ചതിയില് വീഴുമെന്ന് ഉറപ്പാണ്.\nTags: KERALA NEWSkochi


‘കര്‍ഷകര്‍ക്ക് ശേഷം ഇതാ തൊഴിലാളികളോട് യുദ്ധം. പാവപ്പെട്ടവന്റെ ശോഷണം, മിത്രങ്ങളുടെ പോഷണം, ഇതാണ് മോദിജിയുടെ ഭരണം; രാഹുല് ഗാന്ധി\nഡല്‍ഹി: കര്‍ഷകര്‍ക്ക് ശേഷം കേന്ദ്രസര്‍ക്കാര് രാജ്യത്തെ തൊഴിലാളികളോട് യുദ്ധം ചെയ്യുകയാണെന്ന് കോണ്‍ഗ്രസ് നേതാവ് രാഹുല് ഗാന്ധി. കഴിഞ്ഞദിവസം പാര്‍ലമെന്റ് പാസാക്കിയ മൂന്ന് തൊഴില് ബില്ലുകള്‍ക്ക് എതിരെ ട്വിറ്ററിലൂടെയാണ് അദ്ദേഹത്തിന്റെ പ്രതികരണം.\n‘കര്‍ഷകര്‍ക്ക് ശേഷം ഇതാ തൊഴിലാളികളോട് യുദ്ധം. പാവപ്പെട്ടവന്റെ ശോഷണം. മിത്രങ്ങളുടെ പോഷണം. ഇതാണ് മോദിജിയുടെ ഭരണം’ തൊഴിലാളികളെ പിരിച്ചുവിടുന്നത് സംബന്ധിച്ച വാര്‍ത്ത പങ്കുവെച്ചുക്കൊണ്ട് രാഹുല് ഗാന്ധി ട്വിറ്ററില് കുറിച്ചു.\n300 തൊഴിലാളികള് വരെയുള്ള കമ്പനികള്‍ക്ക് സര്‍ക്കാര് അനുമതി കൂടാതെ തൊഴിലാളികളെ ജോലിക്കെടുക്കാനും പിരിച്ചുവിടാനുമാകുമെന്ന ഭേദഗതി ബില്ലാണ് പാര്‍ലമെന്റില് പാസാക്കിയത്.\nകേന്ദ്ര തൊഴില് വകുപ്പ് മന്ത്രി സന്തോഷ് ഗംഗവാര് ആണ് ബില് അവതരിപ്പിച്ചത്. കോണ്‍ഗ്രസും മറ്റു പ്രതിപക്ഷ പാര്‍ട്ടികളും ബില്ലിനെതിരെ വലിയ പ്രതിഷേധവുമായി രംഗത്തെത്തിയിരുന്നു.\nബില്ലുകള്‍ക്ക് എതിരെ എഐസിസി ജനറല് സെക്രട്ടറി പ്രിയങ്ക ഗാന്ധിയും രംഗത്തെത്തി.’ സര്‍ക്കാരിന്റെ പരിഗണന ആര്‍ക്കാണ് എന്ന് നോക്കണം. ജീവനക്കാരെ ജോലിയില് നിന്ന് നീക്കം ചെയ്യുന്നത് എളുപ്പമാക്കുന്ന ഒരു നിയമം ബിജെപി സര്‍ക്കാര് കൊണ്ടുവന്നിരിക്കുന്നു എന്ന് പ്രിയങ്ക ട്വിറ്ററില് കുറിച്ചു.\nആ പെണ്‍കുട്ടിയെ ബലാത്സംഗം ചെയ്തിട്ടില്ലെന്ന് യുപിയിലെ പോലെ പഞ്ചാബിലെയും രാജസ്ഥാനിലെയും സര്‍ക്കാരുകള് പറഞ്ഞിട്ടില്ല,...\nകുമിളയ്ക്കുള്ളിലാണ് രാഹുല് ഗാന്ധി, അതിനെ ചുറ്റിയുള്ള സംഘത്തിന് നടുവിലാണ് രാഹുല്,യാഥാർത്ഥ്യം അറിയുന്നില്ല ;...\nരാഹുല്‍ഗാന്ധിയുമായി ഒരു സെല്‍ഫിയെടുക്കണം! ആഗ്രഹം അടക്കാതെ വന്നതോടെ തൃത്താലയില് നിന്നും കരിപ്പൂരിലേക്ക് പാഞ്ഞു,...\nആട് എത്, ചെമ്മരിയാട് ഏതെന്ന് പോലും രാഹുല്‍ഗാന്ധിക്കോ പ്രിയങ്ക ഗാന്ധിക്കോ അറിയില്ല ;...


SHAHID AND MIRA RAJPUTH | എന്ത് സംസാരിക്കും, എങ്ങനെ തുടങ്ങും എന്നൊക്കെയുള്ള പേടിയോടെയാണ് മിരാ രജ്പുതുമായുളള ആദ്യ കൂടിക്കാഴ്ച്ചയ്ക്ക് എത്തിയതെന്ന് ഷാഹിദ്, പക്ഷേ പിന്നീട് കത്തി വെച്ചത് ഏഴു മണിക്കൂര്! - Malayalivartha.com Widgets Magazine\nഎന്ത് സംസാരിക്കും, എങ്ങനെ തുടങ്ങും എന്നൊക്കെയുള്ള പേടിയോടെയാണ് മിരാ രജ്പുതുമായുളള ആദ്യ കൂടിക്കാഴ്ച്ചയ്ക്ക് എത്തിയതെന്ന് ഷാഹിദ്, പക്ഷേ പിന്നീട് കത്തി വെച്ചത് ഏഴു മണിക്കൂര്!\n10 SEPTEMBER 2019 11:09 AM IST\nബോളിവുഡിലെ റൊമാന്റിക് കപ്പിളാണ് ഷാഹിദ് കപൂറും മിരാ രജ്പുതും. റാംപ് വാക്കായാലും പാര്‍ട്ടികളോ താരനിശകളോ ആയാലും ഷാഹിദ് കപൂറിനൊപ്പം കൈകോര്‍ത്തു മിരയും ഉണ്ടാകും. ജീവിതത്തിലെ അത്തരം മനോഹര നിമിഷങ്ങള് എപ്പോഴും ആരാധകരുമായി പങ്കുവെക്കാറുമുണ്ട് ഇരുവരും. അടുത്തിടെ ഇരുവരും 'വോഗ് ഇന്ത്യ 'എന്ന മാസികയ്ക്ക് കൊടുത്ത അഭിമുഖത്തില് ദമ്പതികളായി കഴിഞ്ഞ ശേഷമുള്ള ഇരുവരുടേയും ജീവിതയാത്രയെപ്പറ്റി പറഞ്ഞു.\nഡല്‍ഹി സ്വദേശിയായ മിരാ രജ്പുതിനെ ആദ്യമായി കണ്ടതിനെപ്പറ്റിയും വിവാഹത്തെപ്പറ്റിയും ഷാഹിദ് മനസുതുറന്നു. 2014-ല് മിരയുമായുളള ആദ്യ കൂടിക്കാഴ്ച്ചയില് ഒരു കാര്യത്തില് മാത്രമേ ഉത്കണ്ഠ ഉണ്ടായിരുന്നുളളു എന്ന് താരം പറയുന്നു. ' ഇവിടെ ഈ മുറിയില് ഈ വലിയ രണ്ട് സോഫകളില്....ഞങ്ങള് മാത്രമേ ഉള്ളൂ. ഈ പെണ്‍കുട്ടിയുമായുളള സംസാരം 15 മിനിറ്റ് പോലും നീണ്ടുനില്‍ക്കുമോ'? പക്ഷേ ആ സംസാരം ഇരുവരും അവസാനിപ്പിച്ചത് ഏഴ് മണിക്കൂറിന് ശേഷമാണ് എന്ന് ഷാഹിദ് അഭിമുഖത്തില് പറഞ്ഞു.\nമിരാ രജ്പുത് ബോളിവുഡ് സിനിമകളുടെ ആരാധികയല്ല, അതിനാല് തന്നെ ഷാഹിദിന്റെയും ആരാധികയല്ല. ' ഞാന് ഒരു ബോളിവുഡ് ആരാധികയല്ല, ഇത് ഒരു നല്ല കാര്യമാണെന്ന് ഞാന് കരുതുന്നു. കാരണം ആദ്യ കൂടിക്കാഴ്ച്ചയിലാണ് ഞങ്ങള് യഥാര്‍ത്ഥത്തില് പരസ്പരം മനസ്സിലാക്കിയത്്. അത് മറ്റുളളവര് എന്ത് കരുതുന്നു എന്നതിനല്ല ഞങ്ങള് പരസ്പരം എങ്ങനെ മനസിലാക്കുന്നു എന്നതിനാണ് മിരാ പറഞ്ഞു.\nനേരത്തെ കോഫി വിത്ത് കരണ് എന്ന ഷോയില് ഷാഹിദ് തന്നോട് ആദ്യം ചോദിച്ചത് ഇതായിരുന്നു എന്ന് മിരാ വെളിപ്പെടുത്തിയിരുന്നു. 'നിങ്ങളെക്കാള് ഏറെ പ്രായക്കൂടുതലുളള ഒരാളെ വിവാഹം കഴിക്കാന് ആഗ്രഹിക്കുന്നത് എന്തുകൊണ്ടാണ്? മിരാ ഈ ചോദ്യം തന്റെതായ ശൈലിയില് തിരിച്ചു ചോദിച്ചു' നിങ്ങളെക്കാള് പ്രായം കുറഞ്ഞ ഒരാളെ വിവാഹം കഴിക്കാന് നിങ്ങള് ആഗ്രഹിക്കുന്നത് എന്തുകൊണ്ടാണ്?\nഊഡ്ട്താ പഞ്ചാബിനുശേഷം കബിര് സിങാണ് ഷാഹിദിന്റെ അടുത്തിടെ പുറത്തിറങ്ങിയ സൂപ്പര് ഹിറ്റ് ചിത്രം. ഷാഹിദ് കപൂറും മിരാ രജ്പുതും 2015 ജൂലൈയില് വിവാഹിതരായി. മൂന്നു വയസ്സുളള മിഷയും അടുത്തിടെ ഒന്നാം പിറന്നാള് ആഘോഷിച്ച മകന് സൈനുമടങ്ങിയതാണ് ഷാഹിദിന്റെ കുടുംബം.


എവിടെ നിന്നാണ് ഫ്രീലാൻസ് ജോലികൾ ലഭിക്കുന്നത് എന്ന ചോദ്യത്തിന് എന്റെ അനുഭവത്തിലുള്ള ഉത്തരം.\nസ്പേസ് സ്റ്റേഷനിലെ ജീവിതം\n(വര: വിനീത് എസ് പിള്ള)\nഹൈദരാബാദിലേയ്ക്ക് ട്രെയിനിംഗിന് പോകാനായി തെരഞ്ഞെടുക്കപ്പെട്ട ആറംഗ സംഘത്തിൽ പേരു വന്നപ്പോൾ മുതൽ വിറളി പിടിച്ചതു പോലെയായിരുന്നു അനിതയ്ക്ക്. നോട്ടീസ് ബോർഡിൽ പേരുകൾ അച്ചടിച്ച് പതിച്ചിരുന്നതിൽ അത് താനല്ലാതിരിക്കുമോയെന്ന പ്രതീക്ഷയിൽ വീണ്ടും വീണ്ടും നോക്കി നിരാശപ്പെട്ടുകൊണ്ടിരുന്നു അവൾ. ആറ് പേർക്ക് സന്തോഷിക്കാനുള്ള വക അതിലുണ്ടായിരുന്നു, അല്ല അഞ്ചെന്ന് കസ്റ്റമർ സപ്പോർട്ടിലെ ജെറി തിരുത്തി. ഈ ട്രെയിനിംഗ് എന്ന് പറഞ്ഞാൽ കുറച്ച് ദിവസത്തേയ്ക്ക് ജോലിസമ്മർദ്ദങ്ങളിൽ നിന്നും കമ്പനിച്ചെലവിൽ മാറി നിന്ന് നാട് കാണാനുള്ള അവസരമാണെന്ന് എല്ലാവർക്കും അറിയാമായിരുന്നു. പക്ഷേ അനിതയെ സംബന്ധിച്ചിടത്തോളം അത് ബിപി കൂട്ടാനുള്ള വഴികളിലൊന്നു മാത്രമായിരുന്നു.\n‘എന്നാലും എന്നോടീ ചതി വേണ്ടായിരുന്നു,’ അനിത സംഘത്തിലെ മറ്റൊരു പെൺതരിയായ ഉഷയോട് പറഞ്ഞു. ‘കഴിഞ്ഞ തവണ ഡെൽഹിയ്ക്ക് പോയിട്ട് ഉണ്ടായ പുകിലൊക്കെ നിനക്കറിയാവുന്നതല്ലേ. ആ പ്രൊജക്ട് മാനേജർ ഇത്രയും കണ്ണിൽച്ചോരയില്ലാത്തവനായിപ്പോയല്ലോ. ഞാനിനി നന്ദേട്ടനോട് എന്ത് പറയും? അങ്ങേരെന്നെ പച്ചയ്ക്ക് തിന്നും.’\n‘അതിപ്പോ ചേച്ചി സ്വയം തീരുമാനിച്ച് പോകുന്നതൊന്നും അല്ലല്ലോ, നന്ദേട്ടനും ഇങ്ങനെ ഒരുപാട് ഒഫീഷ്യൽ ടൂറുകൾക്ക് പോകാറുള്ളതല്ലേ. പറഞ്ഞാൽ മനസ്സിലാകാത്തതൊന്നുമില്ലല്ലോ.’ ഉഷ പറഞ്ഞു.\n‘ആ, നിനക്കെന്തറിയാം ഉഷേ, ഞാനൊരു ദിവസം മാറി നിന്നാൽ മതി, വീട് യുദ്ധക്കളമാക്കും അങ്ങേരും പിള്ളേരും കൂടി. മൂത്തവനാണെങ്കിൽ അവനിഷ്ടമുള്ളത് വച്ച് കൊടുത്തില്ലേ പട്ടിണി കിടക്കും. രണ്ടാമത്തവൻ പിന്നെ കുഴപ്പമില്ലെന്ന് വയ്ക്കാം. പക്ഷേങ്കിലേ നന്ദേട്ടന് ഒറ്റയ്ക്ക് കൈകാര്യം ചെയ്യാൻ പറ്റില്ല. ഒന്നാമതേ ജോലി കഴിഞ്ഞ തല ചൂടായി വരുവായിരിക്കും, അതിന്റെ കൂടെ പിള്ളേരും കൂടെയായാപ്പിന്നെ ഹൈദരാബാദിലെന്നല്ല, ശൂന്യാകാശത്ത് പോയാപ്പോലും എനിക്ക് സ്വസ്ഥതയുണ്ടാവില്ല.’\n‘അതിനിപ്പോ നമുക്കെന്ത് ചെയ്യാൻ പറ്റും ചേച്ചീ? കുറുപ്പ് സാറിന്റെ സ്വഭാവം അറിയാല്ലോ.’\n‘അതാ...’ അനിത എന്തോ ചിന്തയിൽ പിടിച്ച് കുറച്ചു നേരത്തേയ്ക്ക് സ്ഥലകാലബോധം നഷ്ടപ്പെട്ടിരുന്നു.\nഉഷ പറഞ്ഞതിൽ കാര്യമുണ്ടായിരുന്നു. പ്രൊജക്ട് ഡയറക്ടർ ആയ കുറുപ്പ് ഒരു കടുംപിടുത്തക്കാരനായിരുന്നു. പല തവണ അരിച്ചരിച്ചാണ് അയാൾ ആറ് പേരെ തെരഞ്ഞെടുത്തത്. അതിലുൾപ്പെടുകയെന്നത് ഹൈദരാബാദ് യാത്രയെന്നതിലുപരി ഇനിയങ്ങോട്ടുള്ള അനേകം ഓൺസൈറ്റ് വിദേശയാത്രകൾക്കും അപ്രൈസൽ വരുമ്പോൾ കരയിപ്പിക്കാത്ത ഹൈക്ക് വരുന്നതിനും എല്ലാം പ്രധാനപ്പെട്ടതാണ്. പ്രൊജക്ട് ഡയറക്ടറുടെ ഇഷ്ടപ്പട്ടികയിൽ എത്തിപ്പെടാതെ ആ ഓഫീസിൽ നിന്നും ആരും കടൽ കടന്നിട്ടില്ല. എതിർപ്പ് ചിലപ്പോൾ ദുരിതപൂർണ്ണമായ ഔദ്യോഗികജീവിതവും തൊഴിൽ നഷ്ടം വരേയും സമ്മാനിച്ചേക്കാനും മതി.\nഅനിതയ്ക്ക് ബോധം തിരിച്ചു കിട്ടിയപ്പോൾ അവർ ക്യാന്റീനിൽ ഇരിക്കുകയായിരുന്നു. സ്വാഭാവികമായും ഒരു സംഘത്തിൽ ഉൾപ്പെട്ടവർ എല്ലാവരും ഒന്നിച്ച് മേശയ്ക്ക് ചുറ്റുമിരുന്നു. എല്ലാവരും സന്തോഷത്തിലായിരുന്നു, അനിത മാത്രം കറുത്ത മേഘങ്ങൾ വിരാജിക്കുന്ന ആകാശം പോലെ മുഖം കനപ്പിച്ചിരുന്നു.\nലഞ്ച് ബോക്സുകൾ തുറക്കപ്പെട്ടപ്പോൾ പല തരത്തിലുള്ള പാചകഫലങ്ങളുടെ ഗന്ധം പൊട്ടിപ്പുറപ്പെട്ടു. പതിവുള്ള പങ്കു വയ്ക്കലുകളും പരിഹാസങ്ങളും തുടങ്ങി. എല്ലാ ദിവസവും ഉരുളക്കിഴങ്ങ് കറി കൊണ്ടുവരുന്ന ജെറിയെ ടെസ്റ്റിംഗിലെ വിനോദ് നമ്പ്യാർ കളിയാക്കി. നിന്റെ ഹൌസ് ഓണർക്ക് രാത്രി സമാധാനമായി ഉറങ്ങാൻ പറ്റുന്നുണ്ടോടാ എന്നോ മറ്റോ ആയിരുന്നു അത്. മുട്ടയും ഉരുളക്കിഴങ്ങും ഇല്ലായിരുന്നെങ്കിൽ ഇന്ത്യയിലെ മിക്കവാറും ബാച്ചിലേഴ്സ് പട്ടിണി കിടന്ന് മരിക്കുമായിരുന്നെന്ന് ജെറി മറുപടി കൊടുത്തു.\nസംഭാഷണങ്ങൾ പെട്ടെന്നു തന്നെ ഹൈദരാബാദിലേയ്ക്ക് മാറി. സംഘത്തിൽ മുമ്പ് അവിടെ പോയിട്ടുള്ളവർ അനുഭവങ്ങൾ പങ്കുവച്ചു. അവിടെ കാണേണ്ട സ്ഥലങ്ങളും കഴിക്കേണ്ട ഭക്ഷണങ്ങളും എന്തൊക്കെയാണെന്ന് പറയുമ്പോൾ അവർക്ക് എന്തൊക്കെയോ വെട്ടിപ്പിടിക്കുന്ന ആവേശമുണ്ടായിരുന്നു. അതിനെക്കുറിച്ച് ഒന്നും അറിയാത്തവരാകട്ടെ നിസ്സഹായരായി കേട്ടിരുന്നതേയുള്ളൂ, അനിതയൊഴിച്ച്. അവൾ പാവയ്ക്കാ മെഴുക്കുവരട്ടിയും മോരുകറിയും ചോറിലിട്ട് കുഴച്ചുകൊണ്ടിരുന്നു.\nഉഷ അവളെ സമാധാനിപ്പിക്കാൻ ശ്രമിച്ചു. ഇത്തവണ വേറൊരു രീതിയിലായിരുന്നു അവൾ കരു നീക്കിയത്.\n‘എന്റെ ചേച്ചീ, ഇങ്ങനെ വേവലാതിപ്പെടാതെ. പെണ്ണുങ്ങൾ ശൂന്യാകാശത്തിലേയ്ക്ക് പോകുന്ന കാലമാണിത്. അപ്പോഴാ, ഒരാഴ്ച ചേച്ചി മാറി നിന്നെന്നും വച്ച് കെട്ട്യോനും കുട്ട്യോളും ഇല്ലാതാകുകയൊന്നുമില്ല.’\n‘ഏതേങ്കിലും പെണ്ണ് ചൊവ്വാഗ്രഹത്തിലേയ്ക്ക് പോയെന്ന് പറഞ്ഞാലും എന്റെ കാര്യം മാറില്ലെടീ.’ അനിത വിട്ടുകൊടുക്കാനുള്ള ഭാവമില്ലായിരുന്നു.\n‘അനിതയും സുനിതയും, ഇന്ദ്രനും ചന്ദ്രനും എന്ന് പറയുന്ന പോലെയുണ്ട്,’ ജെറി ഒരു തമാശ പൊട്ടിച്ചു. ആണുങ്ങളെല്ലാവരും കുലുങ്ങിച്ചിരിച്ചു. ഉഷയ്ക്ക് അതിൽ തമാശ തോന്നാത്തതിനാൽ തുമ്മാൻ വരുന്നതായി ഭാവിച്ച് കണ്ണുകളിറുക്കി.\nവാസ്തവത്തിൽ ഉഷ സുനിത വില്യംസിന്റെ ഉദാഹരണം തന്നെയായിരുന്നു പറഞ്ഞത്. കാരണം അവർ അത് സംസാരിക്കുമ്പോൾ സുനിത വില്യംസ് ഇന്ത്യ സന്ദർശിക്കാനെത്തിയിട്ടുണ്ടായിരുന്നു. അവർ മണ്ണിലിറങ്ങിയെന്ന് ഏതോ ഓൺലൈൻ പത്രത്തിൽ തലക്കെട്ട് കണ്ടത് അവളോർത്തു. സ്പേസ് സ്യൂട്ടിലും അല്ലാതെ സാധാരണ വസ്ത്രത്തിലുമുള്ള സുനിത വില്യംസിന്റെ ഫോട്ടോയും ഉണ്ടായിരുന്നു. അത് കണ്ടപ്പോൾ ഉഷയ്ക്ക് വല്ലാതെ വിഷമവും തോന്നിപ്പോയി. അവൾ എപ്പോഴും പല നിറത്തിലും ഡിസൈനിലും ഉള്ളതാണെങ്കിലും ചുരിദാർ മാത്രമേ ധരിക്കാറുള്ളൂ. കോഡിംഗിലെ ഷെർളിയെപ്പോലെ ജീൻസും ടോപ്പും ധരിക്കാൻ ആഗ്രഹമുണ്ടെങ്കിലും അവളുടെ നെഞ്ചിലേയ്ക്കും ചന്തിയിലേയ്ക്കും ആണുങ്ങൾ കൊതിയോടെ നോക്കുന്നത് കാണുമ്പോൾ ഭയം തോന്നുമായിരുന്നു.\nഅനിത ഭക്ഷണം കഴിക്കാൻ പ്രയാസപ്പെട്ട് അവസാനം ചോറും കറിയുമെല്ലാം വാരിയെടുത്ത് കുപ്പത്തൊട്ടിയിലിട്ടു. തലവേദനയെടുക്കുന്നു എന്ന് പറഞ്ഞ് പാരസെറ്റാമോൾ വാങ്ങിക്കാനായി എച്ച് ആറിലേയ്ക്ക് പോയി.\nവിമാനത്താവളത്തിൽ എല്ലാവരും എത്തിച്ചേർന്നപ്പോൾ യാത്രയുടെ നേതൃത്വം വിനോദ് നമ്പ്യാർ സ്വമേധയാ ഏറ്റെടുത്തു. അവരിലാരും തന്നെ മുമ്പ് വിമാനത്തിൽ കയറാത്തവരായി ഇല്ലാതിരുന്നതിനാൽ ആർക്കും പ്രശ്നമൊന്നും തോന്നിയില്ല. ബോർഡ് ചെയ്യാൻ ഇനിയും ഒരു മണിക്കൂർ ബാക്കിയുണ്ടായതിനാൽ ജെറി എയർപോർട്ടിലെ ബാർ അന്വേഷിച്ച് പോയി. ബാക്കിയുള്ള ആണുങ്ങൾ ഡ്യൂട്ടി ഫ്രീ ഷോപ്പിലേയ്ക്കും. അനിതയും ഉഷയും വെയ്റ്റിംഗ് ലോഞ്ചിൽ ഇരുന്ന് മറ്റു യാത്രക്കാരെ നിരീക്ഷിച്ചു.\n‘നന്ദേട്ടൻ ഇന്നലെ എന്നെ ദഹിപ്പില്ലെന്നേയുള്ളൂ ഉഷേ,’ അനിത മൌനം മുറിച്ചു. ഉഷ എന്താണെന്ന മട്ടിൽ നോക്കി.\n‘ഇത് ഞാൻ മനഃപൂർവ്വം പ്ലാൻ ചെയ്തതാണെന്നാ പറയുന്നത്. ഒരാഴ്ച ഞാനില്ലാതെ അവരെങ്ങിനെ ജീവിക്കുമെന്നോർത്ത് എനിക്ക് നെഞ്ച് വേദനിക്കുന്നു. പോരാത്തതിന് തിരിച്ചെത്തുമ്പോഴേക്കും അപ്പനും മക്കളും ചേർന്ന് വീട് ചന്തയാക്കും. അതൊക്കെ വൃത്തിയാക്കിയെടുക്കണമെങ്കി ഞാൻ തന്നെ ഒരു മാസം കഷ്ടപ്പെടണം.’\n‘ഇങ്ങനെ ആധി പിടിക്കല്ലേ ചേച്ചീ, ഒരു ജോലിയിലിരിക്കുമ്പോൾ ഇതൊക്കെ വേണ്ടി വരുമെന്ന് നന്ദേട്ടനും അറിയാവുന്നതല്ലേ. പിന്നെ ഈ ലോകത്തെ പെണ്ണുങ്ങളാരും ഇതുപോലെ ടെൻഷനടിക്കുന്നുണ്ടാവില്ല.’\n‘നിനക്കതൊക്കെ പറയാം. ജോലിയ്ക്ക് പോകണമെന്ന് പറഞ്ഞപ്പോ നന്ദേട്ടൻ എന്നെ കൊന്നില്ലെന്നേയുള്ളൂ. ഞാൻ സമ്പാദിച്ചിട്ട് കുടുംബം പോറ്റണ്ട കാര്യമില്ലെന്നും പറഞ്ഞ്. നീ തന്നെ പറഞ്ഞേ ഉഷേ, ഞാൻ എന്തിനാ കഷ്ടപ്പെട്ട് എഞ്ചിനീയറിംഗ് പഠിച്ചത്. എന്റെയാഗ്രഹമായിരുന്നു ഒരു ജോലിയൊക്കെ ചെയ്ത് കുടുംബവും നോക്കി സന്തോഷമായി ജീവിക്കണമെന്ന്. ചുമ്മാ വീട്ടിലിരുന്ന് സീരിയലും കണ്ട് കാലം കഴിക്കാൻ എനിക്ക് ആഗ്രഹമില്ലായിരുന്നു.’\n‘ചേച്ചിയുടെ മനസ്സിൽ ഇത്രയ്ക്കൊക്കെ ഉണ്ടായിരുന്നെന്ന് എനിക്കറിയില്ലായിരുന്നു,’ ഉഷ പറഞ്ഞു.\n‘പിന്നെ, എന്റെ കൂടെപ്പഠിച്ചവരൊക്കെ അമേരിക്കേലും ആസ്ത്രേലിയേലും പോയി ജോലി ചെയ്ത് സുഖമായി ജീവിക്കുമ്പോ, ഞാൻ ഇത്രയെങ്കിലും ചെയ്തില്ലെങ്കി എങ്ങിനാ?’\nഉഷ അഭിനന്ദിക്കുന്ന മട്ടിൽ പുഞ്ചിരിച്ചു.\n‘ങാ, നീ ചിരിച്ചോ, നിന്റെ കാര്യവും ഇതൊക്കെപ്പോലെയായിരിക്കും. കല്യാണം കഴിയുമ്പോഴറിയാം.’ അനിത പറഞ്ഞു.\n‘എന്റെ ജോലിയെ തൊട്ടുകളിക്കുന്ന ഒരു കോന്തനേയും ഞാൻ കെട്ടില്ല ചേച്ചീ.’\nഅനിത അതിന് മറുപടി പറയാതെ ചിന്തകളിലേയ്ക്ക് തിരിച്ചുപോയി. ഉഷ ന്യൂസ് സ്റ്റാന്റിൽ പോയി അന്നത്തെ പത്രം വാങ്ങിക്കൊണ്ടുവന്ന് വായിക്കാൻ തുടങ്ങി. സുനിത വില്യംസിന്റെ ഇന്ത്യ സന്ദർശനം വലിയ പ്രാധാന്യത്തോടെ കൊടുത്തിട്ടുണ്ടായിരുന്നു. അമേരിക്കൻ പൌരത്വമുള്ള സുനിതയെ ഇന്ത്യൻ പെണ്ണായി ചിത്രീകരിക്കാനുള്ള ആവേശം റിപ്പോർട്ടിലുടനീളം കാണാമായിരുന്നു. അതിനേക്കാൾ, അവർ ഗുജറാത്ത് സന്ദർശനവേളയിൽ അവിടത്തെ മുഖ്യമന്ത്രിയുടെ ക്ഷണം അവഗണിച്ചതായിരുന്നു പ്രധാനം.\nആ വാർത്ത അനിതയെ കാണിക്കണമെന്ന് അവൾക്ക് തോന്നി. തൽക്കാലത്തേയ്ക്ക് അവളെ ഒന്ന് സമാധാനിപ്പിക്കാൻ അതിന് സാധിക്കുമെന്ന് എന്തോ അവൾ വിചാരിച്ചുപോയി. അനിത അപ്പോൾ മൊബൈൽ ഫോൺ എടുത്ത് നന്ദേട്ടനെ വിളിക്കാൻ ശ്രമിക്കുകയായിരുന്നു. അന്ന് ഞായറാഴ്ചയാണെന്നും നന്ദേട്ടൻ വീട്ടിൽത്തന്നെ കാണുമെന്നും അനിത പറഞ്ഞിരുന്നത് അവളോർത്തു. എയർപോർട്ടിൽ യാത്രയയ്ക്കാൻ വരാത്തതെന്താണെന്ന് ചോദിക്കണമെന്നുണ്ടായിരുന്നെങ്കിലും അത് മറ്റൊരു കദനകഥയിലേയ്ക്ക് എത്തിക്കും എന്നതിനാൽ ഉപേക്ഷിക്കുകയായിരുന്നു.\nഎന്തോ കാരണത്താൽ കാൾ കണക്ട് ആകുന്നില്ലായിരുന്നു. അനിത ഉഷയുടെ ഫോൺ കടം വാങ്ങി ശ്രമിച്ചുനോക്കി. ഔട്ട് ഓഫ് കവറേജ് ഏരിയ എന്ന് റെക്കോർഡ് ചെയ്ത ശബ്ദം പല ഭാഷകളിൽ ആവർത്തിച്ചതല്ലാതെ ഒന്നുമുണ്ടായില്ല.\n‘ഇന്ന് കഴിക്കാനുള്ളതെല്ലാം ഉണ്ടാക്കി വച്ചിട്ടാ ഞാൻ വന്നത്,’ അനിത പറഞ്ഞു. ‘രാവിലെ കഴിക്കാൻ ദോശയും ചമ്മന്തിയും ഉണ്ടാക്കി, മൂത്തവന് വറ്റൽ മുളക് ചുട്ടരച്ച തേങ്ങാച്ചമ്മന്തി ഇഷ്ടമാ. ഇളയവന് പ്രത്യേകിച്ചങ്ങിനെ ഒന്നിനോടും താല്പര്യമില്ലാത്തത് കൊണ്ട് അത്രയും സമാധാനം. കുറച്ച് ചിക്കൻ ഉണ്ടായിരുന്നത് കറി വച്ചിട്ടുണ്ട്, ഫ്രൈഡ് റൈസും ഉണ്ടാക്കി, ഉച്ചയ്ക്ക് കഴിക്കാൻ അതുമതിയാകും. സമയം കിട്ടിയാരുന്നെങ്കി കുറച്ച് ചിക്കൻ വറക്കാമായിരുന്നു. രാത്രിയിലേയ്ക്കും അത് തികയും, ഇനി രാത്രിയും അത് തന്നെയാകുമ്പോ കഴിക്കാതിരിക്കുമോന്നാ...’\nഅനിത ആരോടോയെന്ന പോലെ പറഞ്ഞു. ഉഷ അതിശയത്തോടെ അതെല്ലാം കേട്ടിരുന്നു. രാവിലെ ബ്രഡ്ഡും ഓംലറ്റും ഒരു ഗ്ലാസ്സ് പാലും കഴിച്ചിറങ്ങി വീണ്ടും വിശക്കാൻ തുടങ്ങിയിരുന്ന അവൾക്ക് ആ വിഭവങ്ങളുടെ പേര് കേട്ടപ്പോൾത്തന്നെ വായിൽ വെള്ളമൂറിത്തുടങ്ങിയിരുന്നു.\n‘എന്നാലും, ചേച്ചീ, ഇത്ര രാവിലെ തന്നെ ഇതൊക്കെ എങ്ങിനെയുണ്ടാക്കി?’ ഉഷ അത്ഭുതം മറച്ചു വച്ചില്ല. അവളുടെ അമ്മ ഇത്തരം അവസരങ്ങളിൽ അതിരാവിലെ എഴുന്നേറ്റ് അടുക്കളയിൽ കയറി പാചകമെല്ലാം പൂർത്തിയാക്കുന്നത് കണ്ടിട്ടുണ്ടെങ്കിലും അനിതയ്ക്ക് വേറെ എന്തെങ്കിലും സൂത്രപ്പണി അറിയാമായിരിക്കുമോ എന്ന് അവൾക്ക് സംശയം തോന്നിയിരുന്നു.\n‘രാവിലെ മൂന്ന് മണിയ്ക്ക് എഴുന്നേറ്റതാ പെണ്ണേ...ഇന്നത്തെ കാര്യം കുഴപ്പമില്ല. നാളെത്തൊട്ട് ഒരാഴ്ച അവരെങ്ങിനെ കഴിക്കുമെന്നോർക്കുമ്പോഴാ...ആ കുറുപ്പുസാറിന് അതൊന്നും അറിയണ്ടല്ലോ.’ അനിത അത്രയും പറഞ്ഞ് ഒരു കോട്ടുവായിട്ടു.\n‘ഹോട്ടലുകളൊക്കെയുള്ള നാട്ടിലല്ലേ ജീവിക്കുന്നത് ചേച്ചീ, പിന്നെ നന്ദേട്ടന് അടുക്കളയിൽ കയറി വല്ലതും പരീക്ഷിക്കാനുള്ള ഒന്നാന്തരം അവസരമല്ലേ...’\n‘നന്നായിരിക്കും, അങ്ങേർക്ക് ചായയുണ്ടാക്കാൻ പോലും അറിയില്ല. ഹോട്ടലീന്ന് കഴിച്ച് വയറ് കേടാക്കാതിരുന്നാ മതിയായിരുന്നു. ഇളയവനാണെങ്കി രണ്ട് നേരം ഹോട്ടലീന്ന് കഴിച്ചാപ്പിന്നെ വയറിളക്കമാ.’\nഉഷയ്ക്ക് എന്തോ മടുപ്പ് തോന്നി. അനിത പറഞ്ഞതിൽ കുറേയൊക്കെ അവൾ തന്റെ അമ്മ പറഞ്ഞ് പല തവണ കേട്ടിട്ടുള്ളതായിരുന്നു. അതിനിടയിൽ സുനിത വില്യംസിനെ മറന്നു പോയെന്ന് മനസ്സിലായപ്പോൾ പത്രത്തിലേയ്ക്ക് തിരിച്ചുപോയി. അവരെപ്പറ്റി അനിതയോടെ ഇപ്പോൾ പറയേണ്ടെന്നും തീരുമാനിച്ചു. റിപ്പോർട്ടിൽ കൂടുതലായി ഒന്നുമില്ലായിരുന്നു. അതുകൊണ്ട് അവൾ മൊബൈൽ എടുത്ത് ഗൂഗിളിൽ സുനിത വില്യംസ് എന്ന് തിരഞ്ഞു.\nത്രസിപ്പിക്കുന്ന ആ ജീവിതത്തിനെക്കുറിച്ച് വായിച്ചപ്പോൾ അവൾക്ക് എന്തൊക്കെയോ നഷ്ടബോധങ്ങൾ തോന്നി. സുനിത വില്യംസ് സ്പേസ് സ്റ്റേഷനിൽ നിന്നും ഭൂമിയെ നോക്കിക്കാണുന്നത് ആലോചിച്ചപ്പോൾത്തന്നെ ശരീരമാകെ ഒരു വിറയൽ പാഞ്ഞു. എന്തിന് വിമാനം ടോക്ക് ഓഫ് ചെയ്യുമ്പോൾ പെട്ടെന്ന് തോന്നുന്ന ഭാരക്കുറവ് അവളെ ഇപ്പോഴും നടുക്കുന്നതായിരുന്നു. ഒപ്പം അവൾക്ക് അടിവയറിൽ നിന്നും ഒരു വേദന ഉരുൾപൊട്ടിയെത്തി.\nഅനിത വീണ്ടും മൊബേൽ എടുത്ത് ശ്രമം തുടങ്ങി. ഇപ്പോക്ഷ ബീപ് ശബ്ദം മാത്രമേയുള്ളൂ. മൂത്തവൻ മൊബൈൽ ഫോൺ വേണമെന്ന് പറഞ്ഞപ്പോൾ വാങ്ങിക്കൊടുക്കാതിരുന്നതിൽ അപ്പോൾ വിഷമം തോന്നുകയും ചെയ്തു.\nഅപ്പോഴേയ്ക്കും പല വഴിയ്ക്ക് പോയിരുന്ന ആണുങ്ങൾ തിരിച്ചെത്തിയിരുന്നു. ജെറി അത്യാവശ്യം നന്നായി മിനുങ്ങിയിട്ടുണ്ടായിരുന്നു. ബാക്കിയുള്ളവരും തരക്കേടില്ലാത്ത വിധം മദ്യപിച്ച് മുഖത്ത് ഒരു തരം തിളക്കവുമായി നിൽക്കുമ്പോൾ ബോർഡ് ചെയ്യാൻ സമയമായത് അറിയിച്ചുകൊണ്ട് അനൌൺസ്മെന്റ് വന്നു.\nഉഷ പന്തികേടോടെ അനിതയെ നോക്കി. അനിതയ്ക്ക് കാര്യം മനസ്സിലായി. ഇതൊക്കെ നേരത്തേ അറിഞ്ഞ് ചെയ്യേണ്ടതല്ലേയെന്ന് ശാസനയോടെ നോക്കിക്കൊണ്ട് വാഷ് റൂം ലക്ഷ്യമാക്കി പോകാനൊരുങ്ങി.\n‘എന്താ, ഈ സമയത്ത് എവിടെപ്പോണു?’ വിനോദ് നമ്പ്യാർ അരിശത്തോടെ ചോദിച്ചു.\n‘ഒന്ന് വാഷ് റൂം വരെ പോയിട്ട് വരാം, ഉഷയ്ക്ക് വയ്യ.’ അനിത പറഞ്ഞു. ഉഷ ഹാന്റ്ബാഗിൽ പാഡിനു വേണ്ടി തിരയുകയായിരുന്നു.\n‘ഈ പെണ്ണുങ്ങളേം കൊണ്ട് ഒരു വഴിയ്ക്ക് പോകാൻ പറ്റില്ല.’ വിനോദ് നമ്പ്യാർ പിറുപിറുത്തു.\nഉഷയും അനിതയും വാഷ് റൂമിലേയ്ക്ക് നടക്കുമ്പോൾ അസ്വസ്ഥരായ ആൺസംഘം വീണ്ടും ഹൈദരാബാദിലെ ആഘോഷങ്ങളെക്കുറിച്ചുള്ള ചർച്ചകൾ വീണ്ടും ആരംഭിച്ചു.\n- മാധ്യമം ആഴ്ചപ്പതിപ്പ്, നവമ്പർ 2018\nദേവദേവൻ ഭവാനെന്നും ദേഹസൌഖ്യം\nവഞ്ചിഭൂമി പതം ചിരം\nത്വൽചരിതം എങ്ങും ഭൂമി വിശ്രുതമായ്\nശ്രീപത്മനാഭദാസ വഞ്ചിപാല മഹാരാജ ശ്രീ അനിഴം തിരുനാൾ വീരബാല മാർത്താണ്ഡവർമ്മ കുലശേഖരപെരുമാൾ തിരുവിതാംകൂർ വാണിരുന്ന കാലത്ത് ആലപ്പുഴയ്ക്കടുത്തുള്ള രാവിലായി ദേശം കിഴക്കുഭാഗത്തായി വൈദ്യവൃത്തിയിലേർപ്പെട്ട് ഉപജീവനം കഴിയ്ക്കുകയായിരുന്ന വേലുക്കുട്ടി വൈദ്യർ വഞ്ചീശമംഗളം തന്റെ വൈദ്യശാലയുടെ പുറംഭിത്തിയിൽ എഴുതിച്ചേർക്കുകയും ജീവൻ വെടിയും വരെ രാജഭക്തനായി നിലകൊള്ളുകയും ചെയ്തതിനു പിന്നിൽ മുല്ലയ്ക്കൽ ദേവിയുടെ അനുഗ്രഹവും വരപ്രസാദവും ആയിരുന്നെന്ന് അധികമാരും പ്രസ്താവിച്ചു കേട്ടിട്ടില്ല. വേലുക്കുട്ടി വൈദ്യരുടെ പിന്നീടു പ്രശസ്തമായിത്തീർന്നതും മഹാരാജാവിന്റെ പ്രീതിയ്ക്കു പാത്രമായിത്തീർന്നതുമായ ഭയങ്കര നാഡിതൈലം ഉണ്ടായതും ദേവിയുടെ അത്ഭുതപ്രവർത്തിയുടെ ഫലമാണെന്നതും ആരും നിഷേധിക്കാനിടയില്ല. രാവിലായി ദേശത്തെ പഴമക്കാർക്കു മാത്രം അറിയാനിടയുള്ള ആ ഐതിഹ്യമാണു അടിയൻ ഇവിടെ ദേവീ ഉപാസകരായ പൊതുജനങ്ങൾക്കായി പങ്കുവയ്ക്കാൻ പോകുന്നത്.\nപാരമ്പര്യമായി വൈദ്യവൃത്തിയിൽ മുഴുകിവരുന്നവരായിരുന്നു വേലുക്കുട്ടി വൈദ്യരുടെ കുടുംബം. പേരുകേട്ട വൈദ്യന്മാരാരും ആ കുടുംബത്തിന്റേതായി ഇല്ലായിരുന്നെങ്കിലും അന്നാട്ടുകാർക്കു ദേഹാസ്വസ്ഥ്യം അനുഭവപ്പെടുന്നവശം ആശ്രയം എന്ന നിലയിൽ താമസംവിനാ വിളിച്ചെത്തിക്കാൻ വേലുക്കുട്ടി വൈദ്യർ മാത്രമേ ഉണ്ടായിരുന്നുള്ളൂ എന്നത് അയാൾക്ക് ഉപജീവനത്തിനായുള്ള പരിഹാരം ഏർപ്പെടുത്തിക്കൊടുക്കുമായിരുന്നു. എന്നിരുന്നാലും ഭാര്യയും അഞ്ചു മക്കളും അടങ്ങുന്ന ആ കുടുംബത്തിന്റെ വിശപ്പടക്കാനുള്ള വകയൊന്നും ചികിത്സയിൽ നിന്നും ലഭ്യമായിരുന്നില്ല എന്നതും വാസ്തവമായിരുന്നു. മുല്ലയ്ക്കൽ ദേവിയോടു സങ്കടം പറയാമെന്നല്ലാതെ അയാൾക്കു വേറെ വഴിയൊന്നും തോന്നിയതുമില്ല.\nഅങ്ങിനെയിരിക്കേ, വൈദ്യവൃത്തി ഒട്ടുംതന്നെ വരുമാനം ഉണ്ടാക്കിക്കൊടുക്കാതിരിക്കുകയും ദാരിദ്ര്യം മേൽക്കൂരയ്ക്കു മുകളിൽ കനത്തുനിൽക്കുകയും ചെയ്തു. സഹായത്തിനു വഴിയൊന്നും കാണാതെ വേലുക്കുട്ടി വൈദ്യരും കുടുംബവും ജീവനൊടുക്കാനുള്ള തീരുമാനത്തിലെത്തി. അതിനുമുമ്പ് ഈ കഷ്ടതകളൊക്കെ കണ്ടിട്ടും മുടങ്ങാതെ പ്രാർത്ഥിച്ചിട്ടും കാരുണ്യം തെളിയാത്ത മുല്ലയ്ക്കൽ ശ്രീരാജരാജേശ്വരി ദേവിയോടു രണ്ടു വർത്തമാനം പറഞ്ഞ് അവിടത്തന്നെ ജീവനൊടുക്കാൺ എന്ന തീരുമാനവുമായി അവർ ആറുപേരും രായ്ക്കുരാമാനം ദേവീസന്നിധിയിലെത്തിച്ചേർന്നു. അതികഠിനമായിത്തന്നെ സങ്കടങ്ങളോരോന്നായി ഉണർത്തിച്ചു ജീവൻ വെടിയാനുള്ള ഒരുക്കം തുടങ്ങി വൈദ്യരും കുടുംബവും. ഏതാണ്ടു പുലർച്ചയോടെ ആദ്യമേ ആഹാരം കിട്ടാതെ മൃതപ്രായരായിരുന്ന അവരുടെ ശരീരത്തിൽ നിന്നും ജീവൻ ചോർന്നുപോകുന്നതിന്റെ ലക്ഷണങ്ങൾ കാണാനും തുടങ്ങി.\nഎത്രയൊക്കെയായാലും ഭക്തവത്സലയായ ദേവി തന്റെ കിടാങ്ങളെ ഉപേക്ഷിക്കുകയില്ലെന്ന് ആർക്കാണറിയാത്തത്. ശ്രീകോവിലിൽ നിന്നും ഇറങ്ങിവന്ന ദേവി വൈദ്യർക്കു ദർശനഭാഗ്യം അനുവദിക്കുകയും ചെയ്തു എന്നാണ് ഐതിഹ്യം. ദേവി കാതിലോതിക്കൊടുത്ത വിശേഷപ്പെട്ട മരുന്നുകൂട്ട് ഉരുവിട്ടു മനഃപ്പാഠമാക്കി വൈദ്യർ തിരികെ വീട്ടിലേയ്ക്കു പോകുകയും ചെയ്തു.\nദേവീദർശനം തരായി, വിശേഷ ഔഷധക്കൂട്ടും അറിഞ്ഞു. അതുകൊണ്ടായില്ലല്ലോ, മരുന്നു പ്രയോഗിക്കാൻ രോഗികളാരെങ്കിലും വന്നാലേ വയറു നിറയുകയുള്ളൂ എന്നായി കാര്യങ്ങൾ. ദേവിയുടെ വാത്സല്യത്തിനെ കുറച്ചുകാണുകയായിരുന്നു വൈദ്യർ എന്നും പറയാവുന്നതാണ്. അല്ലെങ്കിൽ ആ സമയത്തു തന്നെ മഹാരാജാവിന്റെ ദിവാനായ അറുമുഖംപിള്ള അമ്പലപ്പുഴ സന്ദർശിക്കാനെത്തുകയും എന്തോ മറിമായം കൊണ്ടു എങ്ങുനിന്നോ എത്തിപ്പെട്ട ഒരു ഉഗ്രസർപ്പത്തിന്റെ ദംശനമേറ്റു ശയ്യാവലംബനാകാനും ഹേതുവെന്ത്. കൊട്ടാരം വൈദ്യനും നാട്ടിലുള്ള എല്ലാ ചികിത്സാപ്രമാണിമാരും പഠിച്ചതെല്ലാം പ്രയോഗിച്ചിട്ടും പിള്ളയുടെ വിഷബാധ അതിഘോരമായതല്ലാതെ ഒരു പ്രയോജനവും ഉണ്ടായില്ല. നീലിച്ചുപോയ ദേഹവുമായി വേദന സഹിക്കാനാകാതെയുള്ള പിള്ളയുടെ അലർച്ച ദേശമെങ്ങും മുഴങ്ങിക്കൊണ്ടിരുന്നു.\nആ സമയത്ത് എന്തോ ധൈര്യം ഓതിക്കിട്ടിയ വേലുക്കുട്ടി വൈദ്യർ തന്റെ ഔഷധക്കൂട്ട് പരീക്ഷിക്കാമെന്നു കരുതി അറുമുഖം പിള്ളയെ കാണാൻ ചെന്നു. ആരെന്തു വിദ്യയുമായി വന്നാലും പരീക്ഷിച്ചുനോക്കാമെന്നായിരുന്നു പിള്ളയുടെ നിലപാട്. ദേവിയുടെ അത്ഭുതം എന്നല്ലാതെ എന്തുപറവാൻ. ഔഷധം തൊട്ടയുടനെ അറുമുഖം പിള്ളയ്ക്കു വിഷമിറങ്ങുകയും മുമ്പത്തേക്കാൾ കേമത്തത്തോടെ എഴുന്നേറ്റു നിൽക്കുകയും ചെയ്തു. ആഹ്ലാദം മറച്ചുവയ്ക്കാതെ വേലുക്കുട്ടിയോടുള്ള പ്രീതിയോടെ ഒരു പണക്കിഴി സമ്മാനിച്ചു പിള്ള. ഔഷധത്തിന്റെ പേര് ആരാഞ്ഞപ്പോൾ ദേവിയുടെ അനുഗ്രഹം എന്നുമാത്രമേ വൈദ്യർ പറഞ്ഞുള്ളൂ. ഭയങ്കരം എന്ന് കണ്ണുതള്ളിപ്പറഞ്ഞു അറുമുഖം പിള്ള. അതോടെ വേലുക്കുട്ടി വൈദ്യരുടെ ഔഷധം രാവിലായി വൈദ്യരുടെ ഭയങ്കര നാഡിതൈലം എന്ന പേരിൽ പ്രശസ്തമാകുകയും ചെയ്തുവെന്നാണ് ഐതിഹ്യം. സർവ്വരോഗപരിഹാരത്തിനായി ഭയങ്കരനാഡിതൈലം ഉപയോഗിക്കാത്തവർ അന്നു തിരുവിതാംകൂറിൽ ഇല്ലമായിരുന്നെന്നു പറഞ്ഞാലും തരക്കേടില്ല.\nഉപ്പുമാങ്ങാഭരണിയും തകഴിയിലെ എണ്ണയും എല്ലാം തപ്പിയെടുത്തെഴുതിയ കൊട്ടാരത്തിൽ ശങ്കുണ്ണി വേലുക്കുട്ടി വൈദ്യരുടെ ഭയങ്കര നാഡിതൈലത്തിനെ അറിയാതെ പോയതെങ്ങിനെ എന്നായിരുന്നു വിഷ്ണുദാസൻ വൈദ്യരുടെ സംശയം. പറഞ്ഞുവരുമ്പോൾ വേലുക്കുട്ടി വൈദ്യരുടെ പരമ്പരയിലെ ഇപ്പോഴത്തെ കണ്ണിയാണു വിഷ്ണുദാസൻ. അയാളുടെ അച്ഛൻ കുമാരൻ വൈദ്യർ പാരമ്പര്യമായ തൊഴിലിനെ കൈവിടാതെ ഒരു വൈദ്യശാല നടത്തിപ്പോന്നിരുന്നു. കാലക്രമേണ തൈലത്തിന്റെ അത്ഭുതസിദ്ധിയെല്ലാം ലോപിച്ചു പോയിരുന്നെങ്കിലും രാവിലായി വൈദ്യന്റെ പിന്തുടർച്ചക്കാരൻ എന്ന നിലയിൽ അന്നാട്ടിലെ പഴമക്കാരായ ചിലരെങ്കിലും ഭയങ്കരതൈലത്തിൽ വിശ്വാസം അർപ്പിച്ചിരുന്നു. ജീവിച്ചു പോകാൻ അതുമതിയായില്ലെങ്കിലും വൈദ്യവൃത്തി ഉപേക്ഷിച്ചു മറ്റു തൊഴിലുകൾ തേടിപ്പോകാൻ കുമാരൻ വൈദ്യർ തയ്യാറായില്ല. മകനായ വിഷ്ണുദാസിനേയും പച്ചമരുന്നുകൾ അരപ്പിച്ചും തിളപ്പിച്ചും കൂടെക്കൂട്ടി തന്റെ വഴിയ്ക്കെത്തിക്കുവാൻ പ്രത്യേകം ശ്രദ്ധിച്ചിരുന്നു അയാൾ. അതിൽ പരിപൂർണ്ണവിജയം കൈവരിക്കുകയും ചെയ്തുവെന്നതിൽ സംശയവുമില്ല.\nഎന്നാൽ കാര്യങ്ങൾ അത്ര എളുപ്പത്തിലല്ലായിരുന്നുതാനും. ഇംഗ്ലീഷുവൈദ്യം വന്നതോടെ തൊഴിൽരഹിതരായിത്തീർന്നവരാണു തങ്ങളെന്നു കുമാരൻ വൈദ്യർ അവകാശപ്പെടുമായിരുന്നു. ഒന്നോർത്തപ്പോൾ അതു ശരിയാണെന്നു വിഷ്ണുദാസിനും തോന്നാതിരുന്നില്ല. പട്ടണത്തിലേയ്ക്കു പോകുന്ന വഴിയാണു ഇടിക്കുള ഡോക്ടറുടെ ക്ലിനിക്. എല്ലാ രോഗത്തിനും അവിടെ ചികിത്സയുണ്ടത്രേ. ഇനിയിപ്പോ ഇടിക്കുളയുടെ പഠിപ്പിനു മാറ്റാൻ പറ്റാത്ത രോഗമാണെങ്കിൽ പട്ടണത്തിലെ കൊട്ടാരം ആശുപത്രിയിലേയ്ക്ക് എഴുതിക്കൊടുക്കും. പോരാത്തതിനു ഫേസ്ബുക്കിലും വാട്ട്സാപ്പിലും എന്നുവേണ്ട സകലയിടത്തും അലോപ്പതിയുടെ വീരസ്യം കാണാനേ കിട്ടാനുള്ളൂ.\n‘അലോപ്പതി ത്ഫൂ...’ വിഷ്ണുദാസൻ കാർക്കിച്ചു തുപ്പി. അപ്രതീക്ഷിതമായി ഉണ്ടായ ആ ആട്ടലിൽ അപ്പോൾ മാത്രം അവിടെയെത്തിച്ചേർന്ന വറീത് പകച്ചുപോയി.\n“നോക്കണേ തോന്ന്യാസം... കാല് പഴ്ത്ത് മുറിഞ്ഞ് വീഴാനായിട്ടാണ് അച്ചൻകുഞ്ഞു ഇടിക്കുള ഡാക്കിട്ടറിനെ കാണാമ്പോയത്. അവടച്ചെന്നപ്പഴേ... അല്ലേ കേട്ടില്ലേ മരുന്ന് കൊടുക്കാൻ പറ്റത്തില്ലാന്ന്... കൊട്ടാരം ആശൂത്രീലേക്ക് പൊയ്ക്കോളാൻ ഉപദേശം... ഏത്? ആ കാലും വച്ച് പോകാനെക്കൊണ്ട് പറ്റ്വോന്ന് നോക്കണ്ടേ ഡാക്കിട്ടറ്?” ഉച്ചയ്ക്ക് കറച്ചുനേരം സൊറ പറഞ്ഞിരിക്കാനായി രാംദാസിന്റെ വൈദ്യശാലയിലെത്താറുള്ള വറീത് പരിഭവം പറഞ്ഞു. അതുകേട്ടപ്പോൾ രാംദാസിന് അരിശം തോന്നാതെയിരുന്നില്ല. പക്ഷേ, എന്തെങ്കിലും പറഞ്ഞാലും കുഴപ്പമാകും എന്ന പേടി കാരണം മിണ്ടാതിരുന്നതേയുള്ളൂ.\nപ്രതികരണം തണുത്തതാണെന്നു കണ്ടപ്പോൾ വറീത് കുമാരൻ വൈദ്യരെ അന്വേഷിച്ചു. കഫക്കെട്ടിനുള്ള കഷായം കുടിച്ച് ഒന്നു മയങ്ങാനുള്ള തയ്യാറെടുപ്പിലായിരുന്നു അയാൾ. വറീതിന്റെ പരാതി കേട്ടപ്പോൾ ഉറങ്ങാനും കഴിഞ്ഞില്ല. വൈദ്യശാലയുടെ തിണ്ണയിൽ ഒരു സ്റ്റൂൾ വലിച്ചിട്ടിരുന്നു കുമാരൻ വൈദ്യർ.\n‘പറയാനാണെങ്കി കൊറേയുണ്ടെന്നേ വറീതേ... ഇന്നാളില്ലേ പടിഞ്ഞാട്ടൊള്ള അമ്മിണിയമ്മ നെഞ്ചുവേദനയുമായി ഡാക്കിട്ടറെ കാണാൻ ചെന്നു. എന്തോ ഗുളികയും വാങ്ങി പോകുകേം ചെയ്തു. രണ്ടാം നാള് ആള് ഠിം! എന്ത് മര്ന്നാണോ അയാള് കൊട്ത്തത്... ആരന്വേഷിക്കാനാ...’\n‘ഇംഗ്ളീഷ് മരുന്ന് വന്നേപ്പിന്നെ നാട്ടാർക്ക് ആയുസ്സ് കൊറഞ്ഞൂന്ന് പറേണത് വെർതാണോ വൈദ്യരേ? തിരുതാങ്കൂർ രാജാവിന്റെ പട്ടും വളേം മേടിച്ച പാരമ്പര്യല്ലേ നിങ്ങക്കുള്ളത്? അതിനേക്കാ വര്വോ ബിലാത്തിക്കാർടെ കുത്തും കൊഴലും?’\n“മാർത്താണ്ഡവർമ്മ ഡച്ചുകാരെ ഓടിച്ചതൊക്കെ ശരി... എന്നാലോ ഇംഗ്ലീഷുകാർടെ സമ്പർക്കം വേണ്ടാത്തായിരുന്നേ... അവന്മാര് സൂത്രത്തിന് ഇംഗ്ലണ്ടീന്ന് വൈദ്യം ഇവടെയെറക്കീല്ലേ... പിന്നോ... ഇവടത്തെ കുറേ ചെർക്കന്മാരും ഇംഗ്ലീഷ് വൈദ്യം പഠിക്കാൻ പോയി സകല നെറികേടും കൊണ്ടന്നു...”\nതന്റെ തൊഴിലിനെ ഇല്ലാതാക്കിയ ചരിത്രസത്യങ്ങളിലേയ്ക്കാണു സംഭാഷണം നീങ്ങുന്നതെന്ന് മനസ്സിലാക്കിയ വിഷ്ണുദാസൻ താല്പര്യത്തോടെ കേൾക്കാൻ തുടങ്ങി. വേലുക്കുട്ടി വൈദ്യരുടെ ഭയങ്കര നാഡിതൈലത്തിനെതിരെ ബ്രിട്ടീഷുകാർ അപവാദപ്രചരണം നടത്തിയതും അവരുടെ മരുന്നുകളെ തിരുകിക്കയറ്റാൻ കാണിച്ച കുതന്ത്രങ്ങളും കേട്ടപ്പോൾ അയാളുടെ ചോര തിളച്ചു. രാജവാഴ്ച അവസാനിച്ചതും ഇന്ത്യയ്ക്കു സ്വാതന്ത്ര്യം കിട്ടിയതും വരുത്തിവച്ച നഷ്ടങ്ങൾ ചില്ലറയല്ലെന്നും അയാൾക്കു മനസ്സിലായി. എന്നു വച്ചാൽ താനിങ്ങനെ ആയതിന്റെ കാരണം തിരുവിതാംകൂർ രാജാക്കന്മാരുടെ പിടിപ്പുകേടല്ലാതെ മറ്റെന്താണ്?\n‘പത്മനാഭദാസാ...’ അപ്പോൾ കുമാരൻ വൈദ്യർ നെഞ്ചത്തു കൈവച്ച് പിറുപിറുത്തു.\n‘മഹാത്മാ ഗാന്ധിക്ക് ജ്വരം വന്നപ്പൊ... ഇംഗ്ലീഷ് ഡാക്കിട്ടർമാര് പഠിച്ച പണി പതിനെട്ടും നോക്കി... നടന്നില്ല... ഒറ്റപ്പാലത്തീന്ന് ഒരു വൈദ്യൻ രണ്ട് കെട്ട് ഔഷധക്കൂട്ടും കൊണ്ട് പോയി ഒറ്റ പ്രയോഗമായിരുന്ന്... പയറുപോലല്ലേ ഗാന്ധി എഴുന്നേറ്റ് നടന്നത്... പിന്നല്ലാതെ...’ കുമാരൻ വൈദ്യർ പറഞ്ഞു. അത് വിഷ്ണുദാസിനു പുതിയ അറിവായിരുന്നു. എന്തായിരിക്കും ഗാന്ധിജിയുടെ ജ്വരം മാറ്റിയ ഒറ്റമൂലിയെന്ന് ആലോചിക്കുകയും ചെയ്തു.\n‘എന്തിനങ്ങുവരെ പോകുന്നൂ? ഈയെമ്മെസ്സ് സഖാവ് ഒളിവിലായിരുന്നപ്പോ ചെറിയൊരു ഏനക്കേട് വന്നേ... അപ്പോ ആരാ മരുന്നെത്തിച്ച് സഖാവിനെ സുഖപ്പെടുത്തിയേ?’ കുമാരൻ വൈദ്യർ കുറച്ചുനേരം ആകാംക്ഷ നിലനിർത്തിയ ശേഷം അഭിമാനത്തോടെ സ്വന്തം നെഞ്ചിൽ തട്ടിക്കൊണ്ട് ചിരിച്ചു. ചുവരിൽ തൂക്കിയിട്ടിരുന്ന ഇഎംഎസ് ഫോട്ടോയിലേയ്ക്കു ആദരപൂർവ്വം നോക്കുകയും ചെയ്തു.\nവിഷ്ണുദാസന്റെ മൊബൈൽ ചിലച്ചു. ലോൺ ആവശ്യമുണ്ടോയെന്നു ചോദിക്കാനായി ഏതോ ബാങ്കിൽ നിന്നും വിളിച്ച തരുണീമണിയെ ഒറ്റത്തെറിയിൽ ഓടിച്ചു അയാൾ.\nഅപ്പോൾ വൈദ്യശാലയിലേയ്ക്ക് ആരോ വന്നു. ഭയങ്കര നാഡിതൈലത്തിൽ ഇപ്പോഴും വിശ്വാസമർപ്പിക്കുന്ന ഒരു പഴമക്കാരനായിരുന്നു അത്. നെഞ്ചെരിച്ചിലാണു പ്രശ്നം. പ്രായം ചുരുക്കിക്കളഞ്ഞ നെഞ്ചിൻകൂട്ടിൽ തടവിക്കൊണ്ട് അയാൾ തൈലവും വാങ്ങി ഉച്ചവെയിലിലേയ്ക്കു നടന്നകന്നു.\n‘വിഷ്ണുദാസാ... നീ ഒന്ന് ഒറ്റപ്പാലം വരെ പോയിട്ട് വാ... അവിടെയിപ്പോഴും പഴയ ചികിത്സയുണ്ട്... വല്ല വിദ്യയും കിട്ടാണ്ടിരിക്കില്ല...’ കുമാരൻ വൈദ്യർ പറഞ്ഞു. അതു വിഷ്ണുദാസിനു സ്വീകാര്യമായില്ല. അത്തരത്തിലൊരു സഹായം തേടൽ ഭയങ്കരതൈലത്തിനെ അപമാനിക്കുന്നതായിരിക്കുമെന്ന് അയാൾ കരുതി. മാത്രമല്ല വടക്കന്മാരുടെ സൂത്രപ്പണിയിലൊന്നും അയാൾക്കു വലിയ മതിപ്പും തോന്നിയില്ല. ഒന്നോർത്തപ്പോൾ അതു ശരിയാണെന്നു കുമാരനും സമ്മതിച്ചു. ഇടിക്കുള ഡോക്ടർക്കും പറഞ്ഞു വരുമ്പോൾ പാലക്കാട്ടെവിടെയോയാണു വേരുകളുള്ളത്.\n‘ചുമ്മാതല്ല...’ കുമാരൻ വൈദ്യർ മുറ്റത്തേയ്ക്കു നീട്ടിത്തുപ്പി.\nഅതിനിടയിൽ വറീത് ഇറങ്ങിപ്പോകുകയും ചെയ്തു. ഇടിക്കുള ഡോക്ടറെ കുറ്റം പറഞ്ഞ അയാൾ തന്റെ ഭാര്യയ്ക്കു ചെന്നിക്കുത്ത് വന്നപ്പോൾ നാണമില്ലാതെ ഇംഗ്ലീഷ് മരുന്ന് വാങ്ങാൻ പോയതെല്ലാം വിഷ്ണുദാസിനറിയാമായിരുന്നു. ഇവിടെ ഒന്നു പറയും അപ്പുറത്തുപോയി വൈദ്യശാലയേയും കുറ്റം പറയും സർവ്വാംഗരോമൻ.\nഎന്തായാലും തോറ്റുകൊടുക്കാനൊന്നും വിഷ്ണുദാസൻ തയ്യാറല്ലായിരുന്നു. അനുദിനം ശോഷിച്ചുവരുന്ന വൈദ്യശാലയെ ഉണർത്തിയെടുക്കുക തന്നെയെന്നു അയാൾ തീരുമാനിച്ചിരുന്നു. കുമാരൻ വൈദ്യർ മകനെ അകമഴിഞ്ഞ് അനുഗ്രഹിച്ചു. മുല്ലയ്ക്കൽ ദേവി സഹായിക്കും എന്ന് ഉപദേശിക്കുകയും ചെയ്തു. അല്ലെങ്കിൽത്തന്നെ തിരുവിതാംകൂർ രാജാവിന്റെ പട്ടും വളയും വാങ്ങിയ പാരമ്പര്യത്തിനു മുന്നിൽ ആർക്കാണു മൂക്കു തോണ്ടാനാകുക?\nഒരു ദിവസം അതിരാവിലെ പുറപ്പെട്ടു പോയി അയാൾ. രണ്ടു രാവും രണ്ടു പകലും യാത്ര ചെയ്ത് പുണ്യപുരാതനമായ ഒരു തീർത്ഥാടനകേന്ദ്രത്തിലെത്തിച്ചേർന്നു. ലൌകീകജീവിതത്തിനോടു വിരക്തി തോന്നിയവരും മനഃസ്സുഖം തേടിയെത്തിയവരും അവിടെ തിങ്ങിനിറഞ്ഞിരുന്നു. പുണ്യജലം ഒഴുകുന്ന നദിയിൽ കുളിച്ച് ഹിമാലയസാനുക്കളിൽ തപസ്സനുഷ്ഠിച്ച് വരപ്രസാദം നേടിയെത്തിയ ഗുരുവര്യനെ കാണാൻ പോയി. മഹാരോഗങ്ങൾക്കുള്ള ചികിത്സകൾ സൌജന്യമായി നൽകിവരുന്ന അദ്ദേഹം വിഷ്ണുദാസിനെ പ്രതീക്ഷിച്ചിരിക്കുന്നതു പോലെയായിരുന്നു.\n‘വിഷ്ണുദാസൻ... സാക്ഷാൽ ശ്രീരാമന്റെ പാദാരവിന്ദങ്ങളിൽ സ്വയം അർപ്പിക്കുന്നവൻ... പറയൂ നിന്റെ സങ്കടങ്ങൾ...’ ഗുരു പറഞ്ഞു. വിഷ്ണുദാസൻ ബ്രിട്ടീഷുകാരുടെ ചതിയെപ്പറ്റിയും മാർത്താണ്ഡവർമ്മയുടെ കെടുകാര്യസ്ഥത മൂലം കുറ്റിയറ്റുപോകുന്ന തന്റെ ഭയങ്കരതൈലത്തിനെക്കുറിച്ചും എല്ലാം അറിയിച്ചു. നീണ്ടുവെളുത്ത താടി തഴുകിക്കൊണ്ട് എല്ലാം കേട്ടിരുന്ന ഗുരു അവന്റെ ദുഃഖത്തിൽ പങ്കുചേരുന്നതായി അറിയിച്ചു. ഏറെ നേരത്തെ ആലോചനയ്ക്കും ധ്യാനത്തിനും ശേഷം ഗുരു അവനെ അരികിലേയ്ക്കു വിളിച്ചു.\nഗുരു കാതിലോതിക്കൊടുത്ത അത്ഭുതക്കൂട്ടിന്റെ രഹസ്യവുമായി വിഷ്ണുദാസൻ നാട്ടിൽ തിരിച്ചെത്തി. സഹകരണബാങ്കിൽ നിന്നും ലോണെടുത്ത് വൈദ്യശാല ഒന്നു പുതുക്കി. രാവിലായി ഭയങ്കര നാഡിതൈലം എന്ന വലിയ ബോർഡ് സ്ഥാപിച്ചു. കവലയിലും വൈദ്യശാലയിലേയ്ക്കുള്ള കൈചൂണ്ടി ഒരെണ്ണം വയ്ക്കാൻ ഏർപ്പാടാക്കുകയും ചെയ്തു.\nമുല്ലയ്ക്കൽ ദേവിയുടെ അത്ഭുതസിദ്ധിയെന്നല്ലാതെന്തു പറയാൻ, വിഷ്ണുദാസൻ വൈദ്യന്റെ പുതിയ ഭയങ്കരതൈലം പരീക്ഷിക്കാൻ ആദ്യം അവസരം കിട്ടിയതു വറീതിനു തന്നെയായിരുന്നു. സന്ധിവാതവുമായി കഷ്ടപ്പെടുകയായിരുന്ന അയാൾക്കു ഭയങ്കരതൈലവും അകമേ സേവിക്കാൻ അതിഭയങ്കര ഗുളികയും വിഷ്ണുദാസൻ കൊടുത്തു. അതിശയമെന്നല്ലാതെന്തു പറയാൻ. വളരെ പെട്ടെന്നുതന്നെ രാംദാസിന്റെ അതിഭയങ്കര ഗുളിക പ്രസിദ്ധിയാർജ്ജിച്ചു. ആബാലവൃദ്ധം ജനങ്ങൾ വൈദ്യശാലയിലെ സ്ഥിരം സന്ദർശകരായിത്തീർന്നു. ദഹനക്കേടാകട്ടെ വെറുതേയിരുന്നു മടുക്കുമ്പോഴാകട്ടെ, വിഷ്ണുദാസൻ വൈദ്യരുടെ അത്ഭുതമരുന്നു സേവിക്കാൻ എല്ലാവർക്കും തിടുക്കമായതു പോലെയായി കാര്യങ്ങൾ. അതിവേഗം തന്നെ ഉത്തരേന്ത്യയിലേയ്ക്കും മരുന്നുകൾ കയറ്റിയയ്ക്കാൻ തുടങ്ങിയെന്നറിയുമ്പോൾ പ്രസിദ്ധിയുടെ ആഴം മനസ്സിലാക്കാവുന്നതേയുള്ളൂ. പട്ടണത്തിലേയ്ക്കു പോകുന്നവഴി ചികിത്സിക്കാൻ ആളുകൾ വരാതായപ്പോൾ ഇടിക്കുള ഡോക്ടർ പൂട്ടിക്കളഞ്ഞ ക്ലിനിക്ക് കണ്ട് അയാൾ ഊറിച്ചിരിക്കുകയും ചെയ്തു.\nഅന്നു രാവിലത്തെ തിരക്കെല്ലാം കഴിഞ്ഞു കഞ്ഞി കുടിക്കാനിരിക്കുകയായിരുന്നു വിഷ്ണുദാസൻ. അയാളുടെ പെട്ടെന്നുള്ള വളർച്ചയുടെ രഹസ്യം അറിയുകയെന്നത് അച്ഛനെന്ന നിലയ്ക്കു കുമാരൻ വൈദ്യരുടേയും അവകാശമാണല്ലോ. അതയാൾ ചോദിക്കുകയും ചെയ്തു. വിഷ്ണുദാസൻ ചെറുചിരിയോടെ ആ രഹസ്യക്കൂട്ട് അച്ഛന്റെ കാതിലോതിക്കൊടുത്തു:\n‘ചന്ദ്രന്റെ വേര്, വെള്ളിമൂങ്ങയുടെ നഖം, കിനാവള്ളിയുടെ രക്തം, കടൽക്കുതിരയുടെ കൊമ്പ് പിന്നെ ഇല്ലിക്കൽ മലയിലെ....’\n‘നീലക്കൊടുവേലി...’ കുമാരൻ വൈദ്യരുടെ കണ്ണുകൾ ഏതോ പൂർവ്വസ്മൃതികളിൽ തിളങ്ങി.\n- കലാകൌമുദി വാരിക, ഫെബ്രുവരി 2018


'ഭീഷണിയുണ്ട്, എന്നാലും ജോലി വിടാനാവില്ല'; കാബൂളിലെ ആദ്യ വനിതാ ടാറ്റൂ ആര്‍ട്ടിസ്റ്റ് പറയുന്നത്... | first female tattoo artist in kabul\n'ഭീഷണിയുണ്ട്, എന്നാലും ജോലി വിടാനാവില്ല'; കാബൂളിലെ ആദ്യ വനിതാ ടാറ്റൂ ആര്‍ട്ടിസ്റ്റ് പറയുന്നത്...\nഅവളുടെ വീട്ടുകാര് തന്നെയാണ് ടാറ്റൂ ആര്‍ട്ടിസ്റ്റായി പരിശീലനം നേടുന്നതിന് അവളെ സാമ്പത്തികമായി സഹായിച്ചതും. തുര്‍ക്കിയില് നിന്നാണ് അവള് പരിശീലനം നേടിയത്. ഇറാനില് നിന്നും പരിശീലനം നേടി. സ്ത്രീകള് പുരുഷന്മാര്‍ക്ക് ടാറ്റൂ ചെയ്‍തു നല്‍കുന്നതിനെ എന്തോ അപരാധമായിട്ടാണ് ചുറ്റുമുള്ളവര് കാണുന്നതെന്ന് ഷഹീദി പറയുന്നു.\nKabul, First Published Aug 21, 2020, 12:17 PM IST\nടാറ്റൂ ചെയ്യുന്നത് ഇപ്പോള് ഫാഷന്‍റെ ഭാഗമായി കണക്കാക്കുന്നുണ്ടെങ്കിലും സത്യത്തില് അങ്ങനെയൊരു സംസ്‍കാരം വളരെ നേരത്തെ തന്നെ ലോകത്തിന്‍റെ പല ഭാഗങ്ങളിലുമുണ്ടായിരുന്നു. പക്ഷേ, ടാറ്റൂ എന്ന പേരിലല്ല പച്ചകുത്തല് എന്ന പേരിലും മറ്റുമാണെന്ന് മാത്രം. എന്നാല്, ടാറ്റൂയിംഗ് സംസ്‍കാരം ഇപ്പോള് ലോകത്തിന്‍റെ പല ഭാഗത്തും വീണ്ടും ഉയര്‍ന്നു വന്നിരിക്കുന്നു. എന്നാല്, അഫ്‍ഗാനിസ്ഥാനില് ടാറ്റൂ ചെയ്യുന്നതിനെ അത്ര എളുപ്പം സ്വീകരിക്കുന്ന ഒരവസ്ഥയല്ല ഉള്ളത്. അപ്പോള് പിന്നെ ടാറ്റൂ ആര്‍ട്ടിസ്റ്റ് ഒരു സ്ത്രീ കൂടിയാണെങ്കിലോ? കാബൂളില് കഴിഞ്ഞ രണ്ട് വര്‍ഷത്തോളമായി ടാറ്റൂ സ്റ്റുഡിയോ നടത്തുകയും ടാറ്റൂ ആര്‍ട്ടിസ്റ്റായി ജോലി നോക്കുകയും ചെയ്യുകയാണ് അഹൂ ഷഹീദി.\nടാറ്റൂയിംഗ് തന്നെ സംബന്ധിച്ച് ഒരുപാട് കാര്യങ്ങള് തരുന്നുണ്ട്. ഒന്നാമത്, തനിക്കത് വളരെ ഇഷ്‍ടമാണ്, മറ്റൊന്ന് ഇത് തന്‍റെ വരുമാന മാര്‍ഗമാണ് ഷഹീദി പറയുന്നു. അഫ്‍ഗാനിസ്ഥാനിലെ ജനങ്ങളിലേറെപ്പേരും ടാറ്റൂ ചെയ്യുന്നതിനെ അംഗീകരിക്കുന്നവരല്ല. അവര് ആദ്യം ഷഹീദിയെ അപമാനിക്കാനും ശല്യപ്പെടുത്താനും ഭീഷണിപ്പെടുത്താനും എല്ലാം ശ്രമിച്ചിരുന്നു. 'അവര് പറയുന്നത് ഞാന് അംഗീകരിക്കുന്നില്ല എന്നതിന്‍റെ പേരില് മാത്രമാണത്. നമ്മുടെ നാട് പുരോഗമിക്കേണ്ടതുണ്ട്. അതിനായി ആരെങ്കിലും എന്തെങ്കിലും ചെയ്‍ത് തുടങ്ങിയേ തീരൂ. അങ്ങനെ ഞാനത് തുടങ്ങി. ഇരുപത്തിയേഴുകാരിയായ ഷഹീദി പറയുന്നു. ഒരുപക്ഷേ, അഫ്‍ഗാനിസ്ഥാനിലെ തന്നെ ആദ്യത്തെ വനിതാ ടാറ്റൂ ആര്‍ട്ടിസ്റ്റാണ് ഷഹീദി. ഇപ്പോഴും അഫ്‍ഗാനിസ്ഥാനില് അത്രയൊന്നും വനിതാ ടാറ്റൂ ആര്‍ട്ടിസ്റ്റുമാരില്ല.\nഎട്ട് വര്‍ഷമായി ഷഹീദി കാബൂളിലാണ് താമസിക്കുന്നത്. താന് ചെയ്യുന്ന ജോലിയോ തന്‍റെ വേഷവിധാനങ്ങളോ ഒന്നും പലരും ഇവിടെ അംഗീകരിക്കാറില്ലെന്ന് ഷഹീദി പറയുന്നു. ചുണ്ടില് പിയേഴ്‍സിംഗ് ചെയ്‍തതുപോലും പലര്‍ക്കും അംഗീകരിക്കാനായിട്ടില്ലെന്നും അവള് പറയുന്നു. ടാറ്റൂ ആര്‍ട്ടിസ്റ്റായി ജോലി തുടങ്ങി ആദ്യ കുറച്ച് വര്‍ഷങ്ങളില് ആളുകളെന്ത് പറയുന്നുവെന്നത് ഷഹീദിയെയും അലട്ടിയിരുന്നു. എന്നാല്, തന്‍റെ ഇഷ്‍ടം പോലെയാണ് താന് ജീവിക്കേണ്ടത് എന്ന ബോധ്യം വന്നപ്പോള് അത് അവഗണിക്കുകയായിരുന്നുവെന്ന് വിവിധ മാധ്യമങ്ങള്‍ക്ക് നല്‍കിയ അഭിമുഖത്തില് ഷഹീദി പറഞ്ഞിരുന്നു.\nഅവളുടെ വീട്ടുകാര് തന്നെയാണ് ടാറ്റൂ ആര്‍ട്ടിസ്റ്റായി പരിശീലനം നേടുന്നതിന് അവളെ സാമ്പത്തികമായി സഹായിച്ചതും. തുര്‍ക്കിയില് നിന്നാണ് അവള് പരിശീലനം നേടിയത്. ഇറാനില് നിന്നും പരിശീലനം നേടി. സ്ത്രീകള് പുരുഷന്മാര്‍ക്ക് ടാറ്റൂ ചെയ്‍തു നല്‍കുന്നതിനെ എന്തോ അപരാധമായിട്ടാണ് ചുറ്റുമുള്ളവര് കാണുന്നതെന്ന് ഷഹീദി പറയുന്നു. എന്നാല്, വളരെക്കാലം മുമ്പ് തന്നെ ഇവിടെ സ്ത്രീകള് പച്ച കുത്തിയിരുന്നുവെന്നും അത് നെറ്റിയിലും മറ്റുമായിരുന്നുവെന്നും ഷഹീദി പറയുന്നു. അന്ന് ഉപയോഗിച്ചിരുന്നത് പ്രകൃതിദത്തമായ വഴികളാണ്. ഇന്ന് ആധുനിക മെഷീനുകളും മറ്റും ഉപയോഗിച്ചാണ് ടാറ്റൂ ചെയ്യുന്നത്. തന്‍റെ അമ്മയുടെ നെറ്റിയിലും നേരത്തെ പച്ചകുത്തിയിരുന്നത് കാണാമെന്നും ഷഹീദി പറയുന്നു.\nഅഫ്‍ഗാനിസ്ഥാനില് പുരുഷന്മാര് സ്വതവേ ചെന്നായ്ക്കള്, തോക്കുകള്, സിംഹം തുടങ്ങിയവയൊക്കെയാണ് ടാറ്റൂ ചെയ്യാനായി തെരഞ്ഞെടുക്കുന്നത്. സ്ത്രീകള് പൂക്കള്, ശലഭങ്ങള് എന്നിവയൊക്കെയാണ് തെരഞ്ഞെടുക്കുന്നത്. ചിലര് അവരുടെ അമ്മയുടെയോ, മക്കളുടെയോ, പങ്കാളികളുടെയോ അങ്ങനെ പ്രിയപ്പെട്ടവരുടെയൊക്കെ പേര് ചാറ്റൂ ചെയ്യുന്നു. ഒരാള്‍ക്ക് ടാറ്റൂ ചെയ്‍ത് നല്‍കിയശേഷം അത് കാണുന്നത് തനിക്കേറെ സന്തോഷം തരുന്ന കാര്യമാണെന്നും ഷഹീദി പറയുന്നുണ്ട്.\nഷാഹിദിക്ക് ഇന്‍സ്റ്റഗ്രാമില് ഒരുപാട് ഫോളോവേഴ്‍സുണ്ട്. അപ്പോയിന്‍മെന്‍റെടുക്കാനും മറ്റുമായി ഒരുപാടുപേര് മെസേജ് അയക്കുന്നു. എന്നാല്, ചിലര് ഭീഷണിപ്പെടുത്താറുമുണ്ട്. ഇങ്ങനെ മെസേജയക്കുന്നവര് ആരാണെന്നോ, താലിബാനില് പെട്ടവരാണോ എന്നോ തനിക്കറിയില്ലെന്നും അവര് തന്‍റെ ജോലിക്കും വേഷവിധാനത്തിനും എതിരായിട്ടാണ് സംസാരിക്കാറെന്നും ഷഹീദി പറയുന്നു. തന്‍റെ ജോലി തുടങ്ങിയശേഷം ഒരുപാട് സ്ത്രീകള് തന്‍റെ അടുത്ത് വന്ന് അവരുടെ ജോലിയെ കുറിച്ചും ബന്ധങ്ങളെ കുറിച്ചും മറ്റും സംസാരിക്കാറുണ്ട് എന്നും അവര് പറയുന്നു. അഫ്‍ഗാനിസ്ഥാനിലെ മാറ്റമാഗ്രഹിക്കുന്ന സ്ത്രീകള്‍ക്ക് ഒരു മാതൃകയാവാനാണ് താനാഗ്രഹിക്കുന്നതെന്നും ഷഹീദി പറയുന്നു. അഫ്‍ഗാനിസ്ഥാന് മാറേണ്ടതുണ്ട് എന്നും അങ്ങനെയൊരു തുടക്കത്തിനായാണ് താന് ടാറ്റൂയിംഗ് തുടങ്ങിയതെന്നും അവള് പറയുന്നു.\nLast Updated Aug 21, 2020, 12:17 PM IST


മഞ്ചേശ്വരം തിരഞ്ഞെടുപ്പ് കേസ്: കെ സുരേന്ദ്രൻ കേസ് പിന്‍വലിക്കുന്നു - ഇ വാർത്ത | evartha\nമഞ്ചേശ്വരം തിരഞ്ഞെടുപ്പ് കേസ്: കെ സുരേന്ദ്രൻ കേസ് പിന്‍വലിക്കുന്നു\nമഞ്ചേശ്വരം തിരഞ്ഞെടുപ്പ് കേസില് നിന്നും ബി.ജെ.പി സംസ്ഥാന ജനറൽ സെക്രട്ടറി കെ.സുരേന്ദ്രൻ പിന്മാറുന്നു. ഇതിനുവേണ്ടി കേസ് പിൻവലിക്കുന്നതിനുള്ള അപേക്ഷ കോടതിയിൽ നൽകുമെന്ന് സുരേന്ദ്രൻ അറിയിച്ചു. ഇതോടെ ലോക്സഭാ തിരഞ്ഞെടുപ്പിനൊപ്പം മഞ്ചേശ്വരത്തും ഉപതിരഞ്ഞെടുപ്പ് പ്രഖ്യാപിച്ചേക്കും.\nകേസ് വിജയിക്കില്ലെന്ന് ഉറപ്പുള്ളതുകൊണ്ടാണു പിൻവലിച്ചതെന്ന് കെ.സുരേന്ദ്രൻ പ്രതികരിച്ചു. 67 സാക്ഷികളുണ്ടെങ്കിൽ മാത്രമേ കേസ് ജയിക്കാനാകൂ. സാക്ഷികളെ സിപിഎമ്മും മുസ്‍ലിം ലീഗും ചേർന്ന് ഇല്ലാതാക്കിയെന്നും കെ. സുരേന്ദ്രൻ ആരോപിച്ചു. മാത്രമല്ല ഉപതിരഞ്ഞെടുപ്പ് നടത്തി ജനപ്രതിനിധിയെ കണ്ടെത്തണമെന്നാണു ജനങ്ങളുടെ ആഗ്രഹം. അതിനായാണ് കേസ് പിൻവലിച്ചതെന്നും കെ. സുരേന്ദ്രൻ പ്രതികരിച്ചു.\nമഞ്ചേശ്വരം തിരഞ്ഞെടുപ്പിൽ മരിച്ചവരും വിദേശത്തുള്ളവരും ചേർന്ന് 259 പേരുടെ പേരിൽ കള്ളവോട്ട് ചെയ്തിട്ടുണ്ടെന്നാണു സുരേന്ദ്രന്റെ വാദം. 86 വോട്ടിന്റെ വ്യത്യാസത്തിലാണ് സുരേന്ദ്രൻ മഞ്ചേശ്വരത്തു തോറ്റത്.\nപി.ബി.അബ്ദുൽ റസാഖ് മരിച്ച പശ്ചാത്തലത്തിൽ കേസ് നടപടികളുമായി മുന്നോട്ടു പോകണോയെന്നു കോടതി പരാതിക്കാരനോടു ചോദിച്ചിരുന്നു. എന്നാൽ കേസിൽനിന്നു പിന്മാറാനില്ലെന്ന നിലപാടാണ് അന്ന് സുരേന്ദ്രൻ സ്വീകരിച്ചത്.